
Jedného dňa, keď už bolo všetko definitívne skončené, keď sa nič nedalo odčiniť ani zmeniť, Paul Stanial, porovnávajúc dátumy, si zrazu uvedomil, že on a Lucille Hansonová si boli zaplávať v ten istý deň a v tú istú hodinu na Floride, vyše dvesto kilometrov od seba; obaja v to isté horúce májové poludnie prešli po piesku a ponorili sa do chladivej vody. Ale vtedy ešte nevedel nič o nej ani o jazere uprostred húštiny, v ktorom sa toho dňa utopila.

A predsa mu táto udalosť zmenila život práve vtedy, keď tú zmenu zúfalo potreboval, a neskôr pripisoval zvláštny význam okolnosti, že zatiaľ čo jej plávanie v tichom jazere prinieslo smrť, on plával ďaleko od nej a od tej hlúpej pláže pod Lauderdalom, nekonečne sa otravoval a všetko v ňom priam volalo po zmene, ktorá mala nakrátko spojiť ich životy, hoci jej život už vyhasol.

Paul Stanial bol chladnokrvný, rozvážny človek plný dimenzií, vedel sa náramne rozhnevať, no vždy svoj hnev ako-tak skrotil a nikdy nedával do súvislosti udalosti, ktoré spolu nepatrili. Keď objavil túto osudovú zhodu okolností, už vedel, ako to s ňou vtedy bolo. A hoci sa so živou Lucille Hansonovou nikdy nestretol, zhováral sa s ľuďmi, čo ju poznali, videl, kde sa to stalo, prečítal si jej listy a tak vnikol do tajov jej mysle a duše. Mal to stále znovu pred očami, ako vševidiace oko umiestnené asi sedem metrov od kraja Daykerského jazera. Videl, ako staré auto schádza v jasnej poludňajšej horúčave po zarastenej piesčitej ceste a zastavuje pri jazere. Videl, ako z neho vystupuje žena, dvere necháva otvorené, vyzlieka si denimovú ovinovaciu sukňu a hádže ju do auta. Má na sebe biele plavky a sandále. Je opálená a má plavé zlatisté vlasy. Podlhovastá tvár, dlhý krk, malé prsia a dlhý štíhly driek jej dodávajú klamlivý krehký výzor. Ale okrúhle, mocné boky má široké, stehná a lýtka plné a pevné. Videl, ako sa udrela po pevnom stehne a zabila moskyta, načiahla sa do auta, zobrala si veci, zabuchla dvere a svižným krokom prešla na koniec malej piesčitej pláže. Rozprestrela uterák, položila si naň veci, vyzula sandále a potom vykročila k vode, zastrkávajúc si cestou plavé vlasy pod modrú kúpaciu čiapku, na tvári trochu vážny, zamyslený výraz, aký mávajú ženy, keď sú samy, myšlienkami pri dvoch mužoch, ktorí ju možno milujú, a pri tom, ktorého miluje ona.

Potom sa objektív obrátil, a on videl, ako sa vzďaľuje od brehu, zaberá pevnými nohami, plynulé naťahuje ruky, pri pravom zábere obracia hlavu, aby sa zhlboka ľahko nadýchla. Zo svojho výhodného postavenia pozoroval, ako sa to stalo, videl, že nemala najmenšiu nádej. Potom skĺzol pohľadom nižšie, dolu do jantárového šera sedemmetrovej hĺbky, sledoval, ako opustená pomaly klesá, ako sa pre ňu už všetko skončilo, prevracia sa, na tvári sa jej zračí prázdnota smrti, vnára sa do porastu a bahna na dne jazera, ešte sa zľahka odráža, potočí v náhodnom prúde, potom sa uloží, vystretá na boku, oči má otvorené, vidieť svetielkujúci okraj bielych zubov, posledné reflexívne šklbnutie ľavej ruky, vystupujúce bublinky vzduchu a potom už len zlovestné ticho v zlatohnedých hĺbkach.

Ale jeho kúpanie v ten istý deň, v tú istú hodinu na gýčovito oslnivej pláži v Hallandale pri výstavných moteloch bolo celkom iné. Agentúra zverila tú vec jemu, lebo – uvedomil si dosť otrávene – sa podobá ostatným plážovým povaľačom, a tak sa vraj medzi nimi stratí. Pokožku mal dosť tmavú, pretože sa ľahko opálil. Mal čierne vlasy a hlboko posadené jasné belasé oči. Bol vysoký, mal dlhé nohy, úzke bedrá, štíhly ohybný driek, ale mocný hrudník, krátky hrubý krk a mohutné svalnaté plecia. Vďaka upravenému zovňajšku vyzeral z istej vzdialenosti oveľa mladší, ako bol v skutočnosti.

Ten, koho mal sledovať, bol mľandravý, mladistvo vyzerajúci zavalitý muž z Bloomfield Hills, štát Michigan, Geoffrey Rogers. Oženil sa s bohatou ženou, ktorá sa veľmi chcela s ním rozviesť, ale Rogers to preťahoval, chcel sa najprv súkromne dohodnúť, kým dá svoj súhlas. Zistili, že si trochu povyrazil s plavou barmankou z detroitského nočného podniku. Vystopovali ich pomocou telefónneho čísla, čo nechali v aerolíniách kvôli spiatočnej letenke, a našli ich v moteli Beachscape v chatke G ubytovaných ako manželov Jeffrieovcov z Lansingu.

Paul Stanial mal za úlohu získať čo najviac dôkazov, aby sa klientka oslobodila od Rogersa s minimálnymi nákladmi. Najal si preto najlacnejšiu izbu v moteli, aby mal prehľad o ubytovniach aj o pláži. Tridsaťpäťmilimetrový fotoaparát na batérie vmontoval do škatule z plastickej hmoty na rybárske náčinie, vložil doň farebný kinofilm a na boku pod zámkou vyrezal do škatule otvor pre širokouhlú šošovku. Ďalší otvor, dosť veľký, aby ním mohol prestrčiť ukazovák a stlačiť spúšť, vyrezal na vrchnáku pri rúčke. Clonu nastavil na jasné slnečné svetlo a zaostril od jeden a pol metra do nekonečna; širokouhlá šošovka mu zjednodušila zameriavanie. Nemusel sa báť, že ho zbadajú, keď ich fotografoval, niekedy zo vzdialenosti sotva dvoch metrov, takí boli do seba zahľadení. Ona mala bezvýraznú tvár a dosť kypré telo, ktoré práve začínalo ochabovať. Celkom bezstarostne sa rozvaľovali na plážových uterákoch a oblizovali sa, kým Paul Stanial sa slnil neďaleko a urobil zopár veľmi kompromitujúcich záberov. Zvečnil ich, ako vychádzajú z izby a vchádzajú do nej, jeden záber bol z terasy chatky, kde Rogers ležal na bielom ležadle a ona naproti nemu. O chvíľku vstali, vošli do izby a zatiahli závesy. Stanial odniesol aparát do svojej izby a šiel si zaplávať. Plával ďaleko, vznášal sa na vlnách a rozmýšľal, koľko vĺn treba na to, aby zmyl zo seba zápach toho páru, a zrazu si uvedomil, že takýto druh práce už nikdy viac neprijme. Čosi sa muselo zmeniť, keď zistil, že kašle na to, čo robí, len nech mu za to zaplatia.

Film dal vyvolať v špeciálnom zákazkovom laboratóriu, objednal si po jednom farebnom diapozitíve z každého záberu a čakal päťdesiat minút v klimatizovanom bare na druhom konci ulice, zatiaľ čo elektronické zariadenie vyvolávalo film. Podpísal účet, vyšiel von, sadol si na lavičku a oproti svetlu si prezeral diapozitívy. Neboli to nijaké umelecké výtvory, ale tí dvaja sa dali jasne poznať a bolo zrejmé, aký špecifický vzťah je medzi nimi.

Vrátil sa do práce, diapozitívy a fotokópiu hotelovej potvrdenky odovzdal Kipplerovi a sadol si. Kippler si prezeral obrázky.

„Tá baba je riadne pri sebe,“ zamrmlal Kippler. „A ide na to zostra. Pozrite, tu je to dobre zachytené, ona otvára dvere, vidieť číslo izby, on vchádza s uterákmi a vecami. Mimochodom, Charlie má kópiu potvrdenky z požičovne áut. Kvôli úverovej karte sa Rogers na ňu podpísal vlastným menom.“ Stisol pery a pozorne si prezeral jeden obrázok. „V zábere je toho veľa, čiže ste nemali teleobjektív. Ako ste to robili, chlapče? Pridali ste sa k nim?“

„Nabudúce ma už aj to čaká?“

Kippler naňho zamyslene pozrel. „Čo vás zožiera?“

„V poslednom čase som robil len takéto špehovania, jeden prípad za druhým. Už mám toho po krk. Vari tu robíte len toto?“

„Väčšinou.“

„Preboha, dajte mi nejakú slušnú úlohu, nech si chvíľku nele-ziem na nervy. Som kriminalista. Tento štýl práce sa mi hnusí.“

„Paul, hádam ste trochu vyčerpaný. Skúste F a F. Fľandru a fľašu.“

„Dovoľte mi jednu otázku, pán Kippler. Ste so mnou spokojný?“

„Ide vám to tu celkom obstojne.“

„Tak mi potom, prosím vás, dajte čosi ako policajnú prácu, a čo najskôr, lebo ináč sa musím pobrať. Nezáleží mi na tom, ak sa neskôr ukáže, že o nič nešlo, len aby som si oddýchol od toho spálňového kolotoča.“

„Pracujete v najväčšej spálni sveta.“

„Vydržím to, ak budem mať občasnú zmenu.“

Kippler si vzdychol. „Nemal by som to robiť, ale dostanete hneď prvý prípad, ktorý sa naskytne. Teraz niečo pre vás mám, ale neukážem vám fascikel, kým nebudete mať lepšiu náladu. Príďte ráno, Paul, a najlepšie urobíte, ak si dovtedy trochu vyhodíte z kopýtka.“

Paul si povedal, že Kipplerova rada nie je na zahodenie, a tak si dal v ten večer rande s dievčaťom, ktoré poznal z videnia. Prechádzali sa po pláži, trochu viac si vypili a navrával si, že mu je fajn, že sa relaxuje. Šiel ju odprevadiť do jej bytíka v meste, a len čo vošli do malej obývačky, ani nezapálila svetlo, hodila sa mu okolo krku, dychtivo sa mu prisala na pery, nechty mu zaryla do chrbta a pritlačila sa k nemu celým telom. Chvíľku to bolo príjemné, no zrazu to bola v tme tá istá žena, s ktorou si užíval Rogers, tá istá žena, ktorú toľkokrát videl v rôznych podobách a veľkostiach.

Odsotil ju, s dupotom zbehol po schodoch a ona za ním volala nahnevaným a sklamaným hlasom. Bezmyšlienkovite, bezcieľne sa vozil autom, vyšiel z mesta a asi hodinu šiel na sever, natrafil na cestu vedúcu na pláž a na pozemok, ktorý bol na predaj, zaparkoval a cez morskú trávu a burinu prešiel v šume príboja na prázdnu, hviezdami ožiarenú pláž.

Sadol si na suchý piesok a vychutnával morský vánok. Alkohol mu už vyšumel z hlavy, ale cítil sa uväznený v mučivom nepokoji, ktorý nevedel opísať, podobal sa túžbam dospievajúceho chlapca spred pätnástich rokov. Zo skúseností nahromadených rokmi vedel, že Paul Stanial ako taký nemôže ďalej existovať, ak opäť nenájde sám seba. Chcel prácu, za ktorú sa nebude musieť hanbiť, pri ktorej využije všetku svoju šikovnosť, energiu a schopnosti. A okrem práce chcel aj ženu. Ženu, čo by vedela, aký je a čo potrebuje, aby sa jej zas mohol odovzdať on. Aby si rozumeli aj bez slov. Nie ženu-dieťa, ktorá nevie nič o slastiach a strastiach sveta. Ani takú, čo je z mnohých citových otrasov otupená. Iba taktnú, citlivú, zdržanlivú ženu, ktorá sa mu odovzdá, až keď si bude istá, že on ocení veľkosť daru, a potom sa mu odovzdá úplne, ochotne a navždy, pretože vie, že bude milovaná. Je toto, pýtal sa, priveľmi detinská, priveľmi romantická predstava? Nechcem ženu, ktorej krása vyráža dych. Chcem, aby si vážila seba i mňa. A ja si chcem vážiť ju a svoju prácu. Potrebujem predsa nejaký zmysel, mať prečo žiť.

Kedysi sa nazdával, že už získal takú prácu i takú ženu, ale oboje sa rozplynulo. Teraz, uvedomil si trpko, žijem životom, o akom sníva s otvorenými očami desať miliónov mužov – zrelý, tvrdý chlap bez záväzkov, ktorý dobre zarába a pracuje v miamskej oblasti, má slobodu pohybu a môže nadväzovať rozličné užitočné kontakty.

Pozrel smerom na juh, kde sa na nebi odrážala bledoružová žiara Lauderdalu, Hallandalu, miamského komplexu. Jednoduché, kamoši. Nechajte všetko tak a príďte sem dolu. Najväčšie hedonistické centrum na svete. Veľký hlučný slnečný kotol, kde môže človek nájsť stále zamestnané fľandry so zrelými perami, mierne prepečené steaky, gitary, potápanie sa a spoločenské hry, tancovačky a gin, opojné vzrušenie, smiech a mosadzné trúby, naolejované chrbty a vysoko vyčesané vlasy. Vstúpte, kamoši. Vitajte v najkoncentrovanejšej, najzúfalejšej samote, akú kedy človek vymyslel.

Po dlhej chvíli vstal, popreťahoval sa, až sa mu tvrdé svaly na rukách napli a zapukali; zazíval, až ho sánka zabolela. Posledný vzdor, pomyslel si. Posledný deň zúfalej túžby po tom, čo by mohlo byť. Potom si odpľul do piesku a pomalým krokom sa pobral naspäť k autu.

Neskôr, keď už vedel všetko, čo sa dalo vedieť o živote a smrti Lucille Hansonovej, spomenul si na ten deň a na ten večer. Jasné, vtedy sa to všetko začalo. Možno by bolo dobre začať tým popoludním, keď starý muzikant prišiel na obytnú loď povedať Hansonovi, že jeho žena je mŕtva…

Kelsey Hanson – telesné žiadosti uspokojené, mohutné ochabnuté svaly uvoľnené – spal a chrápal na bielom ležadle na cyprusovej slnečnej terase na druhom podlaží svojej prepychovej obytnej lode s výhľadom na jazero Larra. Na sebe mal modré lesklé šortky. Ústa ako vráta mal v spánku otvorené.

Na veľkom plážovom uteráku rozprestretom na cyprusovej dlážke sa ospanlivo rozvaľovala nahá dievčina a otrávene naňho pozerala. Mala devätnásť rokov, študovala na miestnej vysokej škole. Volala sa Shirley Feldmanová. Keby tak Kelsey spal trošku príťažlivejšie! Zívla a malátne vystavila telo žiare popoludňajšieho slnka. Okolo slnečnej terasy bola drevená ohrada, ktorá ju skrývala pred svetom. Sladko spotené drobné opálené dievča s úzkou senzitívnou tváričkou pod tvrdým hríbikom strapatých čiernych vlasov, so štíhlym pružným pásom, pekne zaoblenými bokmi a pevnými prsami. Slnko jej príjemne a ľahko zaľahlo na telo, hoci na miestach, kam sa dostalo zriedka, ju teplo šteklilo. Športová suknička tekvicovej farby, odkopnuté sandále a rafinovaná spodná bielizeň ležali porozhadzované kúštik od nej, pohotovo zhodené na štyri vydýchnutia medzi vínom a milovaním.

Len keby nespal tak… tak nechutne. Kazí to dojem, pomyslela si. Cítila sa preto zneužitá. Dalo sa vybrať z niekoľkých rol. Starší chlap – Kelsey mal prinajmenšom tridsať – hľadá nový jasný pohľad očami intelektuálky, ktorá je schopná odhaliť falošnosť jeho emocionálnych názorov a postojov a rozumnými dôkazmi na ne poukázať. Muž z polovice storočia, neusmernený, znova skúmajúci svoje samčie zámery. Tak vznikla ukážková rola, ktorú tak zoširoka prediskutúvala s Debbie. Ale keď sa Debbie vzdala a – v istom zmysle – jej ho prenechala, vyhlásila, že to všetko bola čistá vypočítavosť, vraj Hanson sa zapísal na pár prednášok a poneviera sa okolo školy, len aby sa pohral s dievčatkami, ktoré mu ľahko uveria a naletia na pózu strateného baránka. Ale muselo v ňom byť čosi viac. Debbie zlyhala, lebo nemala trpezlivosť na to, aby ho pochopila. Uškŕňala sa a vyhlasovala, že chlap ako Kelsey sa vie na povel rozrevať, ak bude myslieť na pokrájanú cibuľu.

Ak túžil naozaj len po tom, tak by mu mala ukázať, že to nie je až také dôležité, že sa stal obeťou sociálno-sexuálnej traumy založenej na akomsi puritánskom a primitívnom vedomí hriechu. Oslobodená od sexuálnych predsudkov svojou voľnosťou a pesarom, Shirley mu iste ukázala, a neraz, že to je iba zdravý priateľský reflex, povely sa dávajú veselým hlasom, aby sa dosiahlo správne, zručné a skutočné vyvrcholenie; nie aby ich to zaväzovalo, aby mali zlý pocit, cítili sa previnilo a hanbili sa. Tá Kelseyho prekliata upätá manželka zrejme prispela k jeho citovej nestálosti väčšmi, ako sa patrí. Takže má príjemnú, milú a neveľmi náročnú úlohu dokázať mu, že absolútna dôvera je naozaj konečná nevinnosť.

Len sa čudovala, prečo by to všetko malo väčší zmysel, keby v spánku nevyzeral tak nechutne.

Ale mohla to brať aj z príjemnejšej stránky. Svaly, peniaze a mercedes, steaky, víno a motorová loď určite spríjemňovali tropický život študentky s impresívnym IQ, život určite poučnejší ako jej newjerseyské začiatky. Keby bola chcela sedieť iba v knihách, potom už mohla ísť rovno na hocijakú newyorskú mestskú školu.

Keby tak v spánku vyzeral bezbranne a detsky. Hneď by bolo všetko lepšie. Kelsey teraz vyzeral ako fajčiar cigár v kongresovom hoteli. Vyvolávalo to v nej nedefinovateľný pocit. Akýsi nepokoj.

V horúcom tichu popoludnia zrazu začula zvuk pomaly sa blížiacich krokov na vonkajšom schodisku, ktoré viedlo z prízemia na slnečnú terasu a do obytných častí. Náhlivo sa posadila, zmeravela bez dychu a v panike, ktorá ju samu prekvapila. Z namáhavej kadencie krokov usúdila, že to je starý skladateľ, ktorému Hansonovi rodičia prenechali veľký dom, kým budú na ceste okolo sveta. Pomaly vstala, zdvihla velikánsky uterák a zabalila sa doň, na prsiach si ho preložila a koniec zastrčila, akoby mala na sebe sarong. Dať starému tvorovi ako Habad Korody zadarmo jedlo a bývanie bolo patetické a typické gesto, hlad po kultúre.

Čakala, kedy sa zjaví. Staršia generácia ho kedysi mala v obľube. V dejinách hudby bol zaprášenou poznámkou pod čiarou. Hansonovci si samozrejme predstavovali, že bude bývať v ich veľkom dome a komponovať, kým sa nevrátia. Keď umrie, nik tam nedá pribiť pamätnú tabuľu.

Korody vystúpil na posledný schod, chvíľku postál, aby nabral dych, a pozeral na ňu. Mal na sebe veľký plantážnický širák, sandále a krátke kaki nohavice, v ktorých sa strácal. Jeho prastaré telo bolo vysušené, šľachy a kosti potiahnuté pergamenovohnedou kožou. Uprostred chudej holej hrude mu trčal biely chumáčik chlpov. Hľadel na ňu prenikavými stareckými očami spod širokej strechy slameného klobúka.

„Čo tu chcete?“ opýtala sa nadnesené.

„Prichádzam so zvesťou pre kráľa, ó, panna spanilá,“ vyriekol, došuchtal sa k ležadlu a železným hrotom muzikantského prsta ďobol Hansona do mäkkého drieku.

Kelsey sa v okamihu prebral a tváril sa oťapene. Sadol si a zízal na starca. „Čo dočerta?“ povedal neprítomne.

„Nefunguje vám tu telefón, a tak vyrušili mňa hore vo veľkom dome, či by som vám to sem nešiel povedať. Choďte do nemocnice, čosi sa stalo vašej žene. Vyhľadajte kohosi menom Walmo.“

„Lucille? Lucille sa niečo stalo?“

„Nič viac mi nepovedali.“

Kelsey Hanson sedel chvíľku nehybne, potom sa spamätal a rozbehol sa do obytných častí, sklené posuvné dvere nechal otvorené. Starec hľadel na Shirley. „To je veru škola!“ zašomral. „To je veru výchova!“

„Čo vás do toho? Kto vy vlastne ste?“

Starec sa uškrnul. „Načo ten hnev a zlosť? Kto na vás útočí?“

Hanson pribehol naspäť v nohaviciach a v rozhalenke. Bezvýrazne na nich pozrel a rozbehol sa ku schodom, cestou si uhládzal vrecká.

„A čo ja!“ zakričalo dievča zlostne. „A čo ja?“

Zastavil sa, obrátil a hodil jej desaťdolárovku. Nestihla ju chytiť. „Zavolaj si taxík,“ zvolal a zbehol po schodoch. Jeho auto zarevalo, rozrylo štrk a odfrčalo po zatáčajúcej sa ceste.

Shirley zdvihla peniaze a pozbierala si šaty. „Starec, svoju správu ste doručili.“

Pozrel na ňu. „A ďalšiu mám pre vás. Ak to pre vás niečo znamená. Ľudský hlas je jemný nástroj. Nepovedali to do telefónu priamo, ale bolo to jasné. Jeho žena je mŕtva.“

Slnečná páľava nadobudla inú kvalitu. Dievčina sa rozochvela. „Vy viete všetko,“ povedala.

Pokrčil plecami. „Viem čosi o žabkách, ako ste vy. Chutné žabky. Nič sa nemení. Chvíľočka vzdoru a pocitu viny, že sa pohrávate s prázdnym chlapom, ako je tamten. A dostanete sa presne ta, odkiaľ ste chceli ujsť, dievčatko. Veci, o ktorých si myslíte, že vám nevoňajú. Domov, manžel, detičky. Úžasné!“

„Veď o mne nič neviete!“

„Spoznal som vás pred štyridsiatimi rokmi, a vôbec ste sa nezmenili. Jeho žena je mŕtva. Oblečte sa. Učešte sa. Poďte do veľkého domu a zavolajte si taxík.“

Obrátil sa, šiel ku schodom a ťažkopádne po nich schádzal, pridŕžajúc sa zábradlia.

Sam Kimber sa skleslo zvalil na dubovú stoličku v prázdnej kancelárii šerifa Walma a povedal unavene: „Harv, nezdá sa ti, že sa priveľmi usilovne zaoberáš tým utopením? Dobre vieš, že aj tak to mám ťažké.“

Harv Walmo smutne pokýval veľkou hlavou. Zvyčajne sa tváril smutne alebo užialene. „Sam, viem o tom, no nič sa nedá robiť. Musíme vypátrať, kde bola Lucille Hansonová a prečo. Vidíš tu vari nejakú stenografku s notesom? Sme tu len my dvaja. Tak aký bol tvoj presný vzťah k zosnulej?“

„Pre boha živého,“ vzdychol si Sam Kimber. Bol to vysoký, šľachovitý, hrčovitý mocný chlap s bledými očami, s nenúteným a pritom autoritatívnym výzorom. „Môžeš si na to odpovedať sám. Keď mám presne definovať svoj vzťah k Lucille, tak bola vlastne mojou ženou, čo si síce všetci mysleli, ale nik nevedel naisto.“

Walmo prekladal papiere na stole sem a tam. „Kedy sa začal tvoj intímny vzťah so zosnulou?“

Sam Kimber vyskočil zo stoličky a prekvapene a nahnevane hľadel na Harva. „Prosím ťa, povedz mi, čo to…“ Vtom sa zarazil a poslúchol poplašné zvonenie kdesi vo svojom podvedomí. Hneď mu bolo všetko jasné. Ani sa nepamätal, ako dlho sa pozná s Harvom, preto ho pokladal za výnimku z pravidla, podľa ktorého sú všetky priateľstvá podmienené a ohraničené. Po rokoch poľovačiek, rybačiek, hazardných hier, pitiek a záletov s Harvom Walmom i vďaka menším tlakom, ktoré vyvinul a ktoré pomohli Harvovi pred niekoľkými rokmi stať sa šerifom, si myslel, že ich priateľstvo je pre oboch čosi skutočné a trvácne. Pozrel do Harvových smutných očí a kdesi vzadu v nich zbadal nenápadnú zmenu a záblesk, akoby uspokojenie, a uvedomil si, že za všetky tie roky sa teraz prvý raz prejavila skrytá žiarlivosť a nevraživosť. Zosmutnel z toho. Tak aj toto priateľstvo bolo falošné. Tu a teraz má Harv Walmo po prvýkrát za všetky tie roky možnosť potrápiť trošku svojho dobrodinca a spôsobuje mu to radosť. Pretože, koniec koncov, obaja začínali z ničoho, a Harv si zrejme myslí, že to všetko bola otázka šťastia, a nie že Sam je šikovnejší.

Sam sa znovu zvalil na stoličku, preložil si nohu, predstierane milo sa uškrnul na Harva a povedal: „Hocikto iný, čo vlastní toľko lesov a pozemkov a kúsky toho i onoho v týchto troch okresoch, by trval na svojich právach a zavolal by si advokáta, keby doňho začal rýpať šerif. Ale my dvaja sme boli odjakživa kamaráti, Harv, no nie?“

„Veď ja si len…“

„Ty si len konáš svoje povinnosti, na čo si prisahal svojim voličom, a ja si ťa preto vážim. Som hrdý, že mojím priateľom je človek, ktorý si za každú cenu koná povinnosti a zvyšuje svoje šance na znovuzvolenie.“

Walmo sedel chvíľku ako zarezaný. „Sam, nikdy si mi nič také nepovedal.“

„Nikdy som nemal príčinu. Toto je horúci mesiac a horúci deň a mohli by sme už prestať unavovať jeden druhého a znovu hovoriť rozumne. Chceš odo mňa, aby som hovoril o Lucille, tak budem hovoriť o Lucille. A všetko bude ako predtým.“ Ale obaja vieme, pomyslel si Sam, že to vôbec nie je pravda, ale odteraz s tým budeme musieť žiť.

„Veď to chcem kvôli tebe, Sam,“ povedal Walmo.

„Je mi proti srsti hovoriť o žene. Porozprávam ti o hocijakej chutnej pipke, ako boli vtedy tie dve z Arkádie, pamätáš sa? Ale Lucille, to je čosi iné. Poznal som ju, ešte kým sa rozišla s Hansonom, ale nikdy som sa ňou bohvieako nezaoberal, myslel som si len, že je to naozaj pekná mladá žena, ktorú si Kelsey našiel hore v Bostone, s ktorou sa oženil a priviedol ju sem dolu, vedel som, že obaja sa priatelia s partiou mladých, čo si vedia dobre vypiť. O ich rozchode bolo v meste plno rečí, takže si musel počuť takú či onakú verziu, no pokojne môžeš vedieť pravdu, ako mi to porozprávala Lucille. Pred jedenástimi mesiacmi, v apríli minulého roku, sa raz vybrali s Keaverovcami na výlet zo Stuartu do Bimini na tom veľkom huckinse, čo mal vtedy Kelsey. Tri roky boli spolu, Kelsey si rád vypil a občas sa s nejakou pohral, a Lucille čakala a dúfala, že raz dospeje a bude z neho chlap. Spočiatku s nimi boli Jase a Bonny Yatesovci, ale potom museli odletieť domov. Tuším nasledujúceho dňa si vyšli na tej lodi a kotvili neďaleko akejsi pláže; Lucille a Stu Keaver šli člnom na pláž a Kelsey a Lorna Keaverová zostali na palube. Lucille si vzala do hlavy, že späť dopláva, a vyliezla na loď po palubnom rebríku neúmyselne potichu a prichytila Kelseyho s Lornou, ako si to rozdávajú. Urobila riadnu scénu, ale Lorna a Kelsey sa jej nezdali takí zronení, ako by podľa nej mali byť. A keď sa vrátil na loď Stu a zistil, o čo ide, tiež sa ktovieako nevzrušoval. Všetci si trochu vypili a potom sa začali narážky, ktorým Lucille sprvu nerozumela, až zrazu zistila, že ju chcú nahovoriť na flirt so Stuom Keaverom. Povedala, že v tom momente absolútne vytriezvela, pozerala do ich zvieracích očí, videla, ako ceria zuby, počúvala ich sprosté reči a vedela, že medzi nimi viac nemá čo hľadať a že sa pre ňu všetko skončilo.“

„Panebože!“ zvolal Harv Walmo.

„Len čo sa vrátili do biminskej lodenice, Lucille si pobrala veci, zmizla im a odletela späť do Lauderdalu a potom sem, a kým ju Kelsey dohonil, presťahovala sa z veľkého domu do motela Orangeland, rozhodnutá vrátiť sa späť na sever. Kelsey prišiel za ňou, kňučal, prosíkal a sľuboval, ale vraj to ňou ani trochu nepohlo. No chcela byť spravodlivá a napokon pristala na právnu rozluku na jeden rok, dohodli sa, že zatiaľ zostane tu a Kelsey jej bude dávať pravidelne nejaké peniaze, a ak sa do roka nič nezmení, podá tu na Floride žiadosť o rozvod, a on súhlasil, pretože Lucille bola v takom stave, že nič iné sa s ňou vtedy nedalo robiť. Budúci mesiac šla podať žiadosť o rozvod.“

„Ako to chcel Kelsey vysvetliť svojim rodičom?“ opýtal sa Harv.

„Dobrá otázka a myslím, že si na ňu môžeš sám aj odpovedať. Stará pani Kelseyho zbožňuje a podľa nej to všetko bola len drobná manželská roztržka, ale starý John Hanson si už dosť dlho myslí, že jeho jediný synáčik nie je hoden ani povrazu, na ktorom by odvisol. Starý John mal Lucille rád, pokladal ju za Kelseyho poslednú šancu stať sa niekým. Keby sa boli rozviedli, otec by ho načisto vykopol z hniezda, aj keby stará pani robila neviemaký cirkus. Ale teraz neviem. Keď vo februári odchádzali na cestu okolo sveta, starý John kázal Kelseymu dozerať na pozemky, ale pochybujem, že ten ta vôbec zašiel.“

„S Lucille si sa spriatelil, keď sa presťahovala?“

„Asi mesiac nato. Odsťahovala sa na Citrónovú ulicu do tých bytov, čo spravuje pani Careyová, a po dopoludniach začala pracovať u doktora Nila ako sekretárka. Kelsey jej nedával peniaze priveľmi pravidelne, ale tam na severe mala v čomsi uloženú hotovosť, ktorú si mohla vybrať, sedemtisícsto dolárov a nejaké drobné, a myslela si, že keby tuná tie peniaze investovala, mohla by z toho mať ďalší menší príjem. Počula, vraj čoho sa dotknem, to sa premení na peniaze, a keďže sme sa už poznali, prišla sa so mnou poradiť. Povedal som jej, že nie som investičný poradca. Pravdu povediac, myslel som si, že aj ona patrí k takým, ako sú Yatesovci, Keaverovci, Bryeovci a im podobní. Možno som k nej bol trochu surový a to bola pre ňu posledná kvapka, skryla si tvár do dlaní a rozplakala sa. Pekná mladá žena. Tie plavé vlasy a všetko. Tak som sa usiloval byť jemnejší, trochu som ju povozil a poukazoval som jej to i ono a Lucille mi o chvíľu porozprávala, ako sa jej sny rozpadli ako domček z karát. Tak som ju pribral do tej veci s veľkoobchodom, tých sedem tisícok jej začalo okamžite vynášať deväťdesiat mesačne. Dobre sme sa spolu cítili a dalo sa s ňou porozprávať omnoho lepšie než s hocikým. Keďže sme boli dosť spolu, začali sa reči, ale medzi nami k ničomu nedošlo, veď ja som mal štyridsaťsedem rokov, dospelé deti a Kitty je mŕtva od päťdesiateho tretieho, a ona mala len dvadsaťsedem. Máš zvedavý pohľad, Harv, a zdá sa mi, akoby si sa aj trochu spotil, no len sa pokojne opri, pretože ti nevravím nijaké detaily. Bol som na výsluchu v Jacksonville, mal som tam zostať cez víkend kvôli nejakým právnym sporom, bol som sám v hotelovej izbe, úplne hotový z toho, ako ma tam chcú pritlačiť, a tak som jednoducho zodvihol slúchadlo a zavolal som jej; v piatok o jedenástej v noci som ju vytiahol z postele a povedal som jej, že som taký maličký, že s klobúkom na hlave by som prešiel popod krokodíla, povedal som, kde som a nech za mnou príde, ako najrýchlejšie môže. Dlho sa neozývala a potom to v slúchadle cvaklo. Zložila. V sobotu neskoro večer som sa dovliekol do hotela po tých rozhovoroch o daniach, vošiel som do svojej izby a ona tam sedela bledá ako stena. Pokúsila sa o úsmev a chcela čosi zosmoliť, ale jej len začali po tvári stekať slzy. Neviem nič o láske, Harv. Kdekto omáľa to slovo. Nikdy sme to nikomu nevešali na nos. Ale cítili sme sa spolu dobre a Lucille bola taká žena, to si nevieš ani predstaviť. Neviem, či by som si ju bol zobral, pretože nikdy na to neprišla reč. Ale je mi jasné, že kým žijem, Lucille mi bude chýbať.“

Po hodnej chvíli si Harv navlhčil pery a spýtal sa: „A včera?“

„Cez noc sme boli na mojej chate za beetleským potokom a mali sme tam každý svoje auto, pretože ja som mal ísť skoro ráno obchodne do Lakelandu a ona do práce. Chcel som, aby prestala pracovať, ale Lucille povedala, že potom by sa cítila ako tuláčka. Nikdy si odo mňa nevzala ani cent, ani žiadny väčší dar, len drobnosti, a dávala mi toľko čo ja jej. Ona odišla prvá, ja som poodkladal veci od raňajok a šiel som do Lakelandu. Vrátim sa do mesta, vystúpim z auta a prvý, koho stretnem, je Charlie Best. Bolo tak okolo tretej, a vraví mi, že Lucille je mŕtva. Nohy ma prestali poslúchať, zrak sa mi zakalil a nemohol som normálne rozmýšľať. A večer som sa opil ako nikdy v živote.“

„Nepovedala ti, čo bude robiť popoludní po odchode z práce?“

„Večer sme mali ísť autom do prírodného kina, mal som sa po ňu staviť o šiestej, najprv sme sa chceli ísť najesť. Nepamätám sa, že by vravela, čo má popoludní na programe.“

„Bol si si tam niekedy s ňou zaplávať?“

„Veď vieš, Harv, nie som veľmi na plávanie. Párkrát sme tam boli na výlete a ja som pozeral, ako pláva. Trochu som ju naťahoval, vravel som, že ten pozemok už dosť dlho držím, že ho dám rozparcelovať a že ho predám. Chodí tam priveľa ľudí a znečisťuje ho. Nevedela, či to myslím vážne. Zaplávala si, zjedli sme, čo sme mali, ona si chvíľku zdriemla na slnku, ja som na ňu hľadieval a myslel som na to, aký môže byť človek niekedy šťastný.“

„Vraj výborne plávala.“

„Ľahko sa kĺzala po vode a nikdy nedychčala, keď vyšla z vody.“

„Toto je len obvyklé vyšetrovanie, Sam.“

„Ako vravíš, Harv.“ Sam Kimber sa pomaly zdvihol do svojej stodeväťdesiatosemcentimetrovej výšky. „Chcel by som ťa poprosiť o jednu maličkosť. Lucille a ja, dosť sme si navzájom dôverovali. Pri tejto daňovej perzekúcii a tom všetkom súkromne pre mňa čosi urobila a teraz potrebujem nejaké záznamy. Chcem sa dostať do jej bytu a zobrať si ich.“

„Kde sú? Postarám sa, aby si ich dostal.“

„To presne neviem. Vravel som jej, aby ich nenechávala len tak.“

„Ako vyzerajú?“

„Aby si ma rozumel, Harv, najradšej by som si ta zašiel po to sám.“

Sam čakal, dúfajúc, že to povedal celkom prirodzene. Zatiaľ nikdy nehovoril s Harveym Walmom tak opatrne. Ale teraz si ním už nebol istý. Rozmýšľal, či to je kvôli tomu daňovému procesu. Nebolo ťažké odhadnúť, čo asi Harv počul. Sam Kimber má veľké ťažkosti. Chcú ho čapnúť za podvod, a ak sa im to podarí, ošklbú ho a možno i zatvoria. Ale ak Harv rozmýšľa takto, čaká ho nepríjemné prekvapenie, keď sa hladina ustáli. Iste, chlapci z Jacksonvillu hrozili, že ho obvinia z podvodu, ale nemali veľkú nádej, že by to prešlo na súde. Je totiž veľký rozdiel v názoroch, ako sa má v istých veciach postupovať. Potichučky ako vždy si vypracovali svoj plán, náhle predložili revíziu účtov a požadovali osemstodvadsaťdvatisíc dolárov, pokuty, úroky a vrátiť daňové poplatky. Čosi také by ho naozaj priviedlo na mizinu. No Sam rozhýbal svojich daňových chlapcov a chlapcov od práva, postavil ich na palebnú čiaru a začali sa handrkovať. Posledná požiadavka bola už iba okolo tristoštyridsaťtisíc a ich protiponuka stosedemdesiattisíc, ktoré zložia v hotovosti do troch mesiacov. Gus Gable tipoval, že kompromisná dohoda sa bude pohybovať okolo dvestodvadsaťpäťtisíc. Koniec koncov, ako vysvetlil Gus, majú v rukách Samov kompletný a podrobný osobný bilančný hárok a keby pýtali od neho väčšiu sumu, ako je táto, prinútili by ho zbaviť sa toľkých výnosných podnikov, že by to znamenalo zabiť hus, ktorá by im v budúcnosti mala znášať zlaté vajíčka. Poriadne ho pumpnú, len čo je pravda, ale zohnať toľko peňazí by nemal byť až taký veľký problém.

Bola tam však jedna maličká položka, ktorú im uchmatol spred nosa, a keby sa tá zjavila na osobnom bilančnom hárku, putovala by rovno do banku, rovno do ich nenásytného pažeráka. A to bolo tých stošesťtisíc v hotovosti. Keď ho zažalovali, dostali súdny príkaz uzavrieť všetky kontá, o ktorých vedeli, ale k dvom najdôležitejším sa nedostali hlavne preto, že Sam bol priveľmi opatrný, aby si ich otvoril. Takže sa rýchlo vybral do Waycrossu a Pensacoly, zabalil peniaze do modrej leteckej tašky a potom rozmýšľal, čo dočerta s nimi urobiť. A po zvážení a zavrhnutí niekoľkých labilných plánov to dal jednoducho Lucille, poprosil ju, nech to skryje u seba, a aby uspokojil jej zvedavosť, povedal jej, že sú to peniaze, ale nie koľko. Povedal, že sú to peniaze na kúpu pozemku, ktoré mu zveril syndikát v takej tajnej veci, že nejestvuje o tom nijaké potvrdenie, a nemôže riskovať, aby mu ich daňoví ľudia uchmatli a použili proti nemu ako dôkaz podvodu. Tvrdil jej, že môže dokázať, že tie peniaze nepatria jemu, ale potom by musel vyzradiť toľko, že by pokazil celú vec, na ktorej pracujú. To jej stačilo a sľúbila, že ich dá na bezpečné miesto a zabudne na ne. Je to smiešne, pomyslel si Sam, pozorujúc Harva, ako sa rozhoduje, ale tým, že už Lucille niet, prestali byť tie peniaze také dôležité. Akosi je oveľa menej vecí, na čo ich minúť. Ale i tak je to pekná kôpka hotovosti, zíde sa na budúce špekulácie.

Harv si vzdychol a napísal lístok pre pani Careyovú, žiadal ju, nech pustí Sama do bytu po nejaké osobné veci. Lístok podal Samovi so slovami: „Povedal som jej, nech to nechá zamknuté, kým sa zo súdu nedozvieme, komu tie veci patria. Príde niekto z jej rodiny. Asi sa bude treba dohodnúť s Hansonom.“

 

Keď Sam Kimber pevne, slušne a s úsmevom zavrel pani Carey-ovej pred nosom dvere a ocitol sa sám v malom byte, zrazu sa cítil unavený a slabý. Sadol si na pohovku a zdalo sa mu, že každú chvíľu začuje cingot riadu z kuchynky a potom to jej nemelodické veselé pohmkávanie, klopkanie podpätkov po linoleu. V tomto byte sa nikdy nemilovali. Lucille to prísne odtiaľ vylúčila. Ale jej prítomnosť bola takmer hmatateľná. A bolo to ešte horšie, keď začal prehľadávať šatník v spálni. Bola tam jej vôňa a všetky šaty na vešiakoch mu boli známe. Keď sa presvedčil, že modrá taštička v šatníku nie je, unavene si sadol na jej posteľ, pokúsil sa rozmýšľať, kde by mohla byť, ale pristihol sa, že spomína na ňu, na jej prekáranie, živý zaľúbený úsmev, koketné zavlnenie sukne a bokov. A aká bola niekedy vážna a smutná, jeho vtipkovanie ňou nepohlo. Vďaka jemným črtám, úzkemu drieku a malým prsiam vyzerala krehko, ale bola pružná, pevná a mocná. Nepáčila sa jej vlastná postava, nepáčili sa jej široké boky, pevné stehná. Objektívne videl, že pokiaľ ide o dokonalosť, boli stehná a boky v nepomere, ale nie natoľko, ako sa to zdalo jej; sladké a drahé bremeno teraz navždy stratené. Sam si hlasno vzdychol a ten zvuk ho vyľakal v tichu izby.

Onedlho sa presvedčil, že taštička v byte nie je. Nebolo miesto, ktoré by neprehľadal a kde by sa dal skryť taký predmet. Zmiatlo ho to. Možno nepokladala za správne skrývať ju v byte a dala ju niekam inam. Ale keby to bola urobila, najprv by sa ho bola spýtala. Rozhodovanie nechávala rada naňho. Veľakrát mu povedala, že v jej živote je prvým skutočným mužom, čo má autoritu, prvým mužom, pri ktorom sa cíti ako dievča.

Keď otvoril, pani Gareyová už čakala s kľúčom v ruke, jej vráskavá tvár zmeravela do masky posvätného nesúhlasu. „Dosť dlho vám to trvalo. Máte, po čo ste prišli?“

„Ďakujem, mám.“

Rázne otočila kľúčom a povedala: „Ste dosť starý na to, aby ste jej boli otcom, Sam Kimber.“

„Máte úplnú pravdu, Martha.“

„Nedá sa spočítať, koľko ráz vôbec neprišla domov. Možno bola zakaždým s vami. Možno nie. Niet nad starého blázna, keď sa začne jašiť za plavovlasou hlavou.“

„Bol ešte niekto v byte, odkedy sa to stalo?“

„Iba ak mal kľúč. Bývam vpredu a toto je vzadu, a keby som mala registrovať všetky príchody a odchody, nič iné by som nerobila.“

„To máte jej kľúč?“

„Od každého bytu sú dva, spoľahlivé zámky, a toto je rezervný. Povedzte Harvovi, že chcem späť jej kľúč alebo peniaze na nový.“

„Videli ste ju včera?“

„Zazrela som ju. Nikdy sme sa veľa nerozprávali. Videla som ju na rohu, ako sa vracia od doktora Nila krátko po poludní, potom hádam o pol hodiny odfrčala na tom svojom aute. Noc predtým vôbec nebola doma, vrátila sa skoro ráno oblečená ináč, ako keď odchádzala, tak som si pomyslela, že azda býva ešte aj na inom mieste, ale predpokladám, že hádam vy o tom viete viac ako ja.“

„Hádam aj viem,“ povedal Sam a tak na ňu žmurkol, že zdesene zalapala po vzduchu.

„To je vrchol!“ zasyčala.

Vyšiel von a sadol si do svojho veľkého bledého chryslera. Pomaly šiel po Citrónovej ulici, klimatizáciu pustil naplno, na chvíľku otvoril všetky automatické okná, aby vyvetral horúci vzduch. Keď ich opäť zavrel, zdalo sa mu, že auto sa ženie neskutočným tichom v oslepujúcej horúčave skorého popoludnia. Prechádzal centrom mestečka popri prázdnych autách, prázdnych chodníkoch a žiarivých výkladoch. Keď sa približoval k ceste vedúcej na parkovisko za svojím podnikom, zaváhal, ale potom pokračoval. Došiel na koniec Citrusovej triedy, prešiel okolo parčíka za maurskými oblúkmi verejných budov a o niekoľko minút si uvedomil, že je vonku z mesta na Browerovej triede, necháva za sebou obchodné centrá a prírodné kiná a smeruje k miestu, kde zomrela. Po desiatich minútach sa dal doprava. Prešiel osemsto metrov a zabočil doľava na zarastenú piesčitú cestu. Lístie sa obtieralo o bok auta a Sam prešiel tristo metrov po pozemku, ktorý vlastnil, dolu k brehu jazera. Odjakživa to bolo Daykerské jazero, až kým ho majiteľ, ktorý zastaval druhý breh, nenazval Plameniak. Kimberovi patrilo osemsto metrov na tomto brehu jazera, o ktorý sa nik nestaral, nik ho nevylepšoval. Potešilo ho, že tam nik neparkuje.

Takže ak odišla z bytu o pol jednej, uvažoval, sem by dorazila o trištvrte na jednu, ak šla rovno sem. Zaparkovala presne tu, kde som teraz. Zrejme ešte doma si obliekla plavky. Na nich mala tú ovinovaciu sukňu. Vystúpila z auta. Sukňu hodila dnu. Odniesla si veci dolu na ten fliačik piesku. Uterák, plážovú tašku, tranzistor. Zložila si veci. Potom šla do vody, zastrkávajúc si vlasy pod kúpaciu čiapku. Najprv tri kroky, potom jej voda siaha po pás, nakoniec hlbočina.

Šiel k piesku. Rozmýšľal, či chce takto potrestať sám seba. Kričala o pomoc? Načo je toto dobré? Začul zvuk motora, pozrel na jazero a videl, ako sa približuje modrá loďka poháňaná malým motorom na vonkajšej strane. Boli v nej dvaja tenkí, pružní a opálení chlapci, vlasy mali slnkom vyťahané takmer do biela. Jasne počul jedného z nich cez pukot motora. „Presne tam sa utopila, neďaleko odtiaľ, kde stojí ten chlapík. A Jug nemal nádrže ani nič, iba potápačské okuliare a plutvy. Našiel ju tam dolu na druhý pokus. Našiel ju prv, ako tí poliši vôbec spustili čln, aby ju pohľadali. Myslím, že to bolo presne tu.“ Vyšší chlapec vypol motor a loďka prudko spomaľovala. Hľadeli uprene do vody.

„Aká je tu hĺbka?“ opýtal sa menší chlapec.

„Jug vraví, že sedem metrov.“

„Dlho bola pod vodou?“

„Dosť dlho.“

„Ako sa o tom ten poondený Jug vôbec dozvedel?“

„Videl kopu ľudí, tak šiel k nim. Mal v člne potápačské okuliare a plutvy ako vždy. Mohli byť tak dve hodiny. Ani som sa ta nedostal, aby som ju videl. Ale videl som odchádzať sanitku.“

„Jimmy, keď bola sama, ako mohol niekto vedieť, že sa utopila?“

„Si ty ale somár.“

„Prečo by som bol somár?“

„Aj iní si sem prídu zaplávať, no nie? A vidia zaparkované auto, uterák, osobné veci, tranzistor vyhráva, a nikde nikoho. Obzerajú sa dookola, znervóznejú a vykrikujú, a nik neodpovedá. Pomyslia si, že možno odišiel v člne, ale po člne ani stopy. V noci pršalo a všimnú si stopy bosých nôh smerujúcich do vody. Tak sa ktosi zaviezol na pumpu a zavolal šerifovi. Zbehla sa tam kopa ľudí. A prišiel Jug a našiel ju. Povráva sa, že dostala kŕč.“

Sam Kimber sa pomaly vracal k autu, vycúval a odišiel. Súhlasilo to so správou v novinách. Všetko pekne sedelo. Okrem malého problému chýbajúcich stošesťtisíc dolárov. A nikomu nemôže povedať, že zmizli. A práve preto sa zdá, že čosi nie je v poriadku.

Vrátil sa do mesta, zaparkoval za svojím podnikom, odomkol si zadný vchod a vyviezol sa hore svojím malým súkromným výťahom. Bola to štvorposchodová budova, ktorú dal postaviť pred piatimi rokmi, keď sa rozhodol odísť z opusteného domu, čo postavil pre Kitty. Dal to postaviť Stavebnej spoločnosti Sam-Kim z centrálnych federálnych peňazí, potom to celé prenajal podniku Kimberland na dlhodobý nájom, a keď sa Kimberland postavil na nohy, opäť prenajal dve spodné poschodia. Vybavil si výnimku, aby si na vrchnom poschodí mohol zriadiť staromládenecký byt a súkromné kancelárie. Podniky Kimberland, Stavebná spoločnosť Sam-Kim, Lesy Kitty-Kim a zopár menších boli na treťom poschodí.

Šiel do kuchyne a otvoril si plechovku chladeného piva, podišiel k oknu a hľadel na západ smerom k jazeru Larra. Tam u Hansonovcov prežila Lucille zopár krátkych rokov s Kelseym Hansonom. Na tom druhom brehu jazera mali ľudia inakšie peniaze. Solídne staré peniaze, ktoré so sebou priniesli, solídne staré spoločnosti zo severu. Moje peniaze sú iné, pomyslel si. Peniaze, aké naškrabe chudobný chlapec, ak má šťastie a vynorí sa z močarísk v správnom čase s kladivom, starým nákladiakom, vreckom plným klincov a má dosť zdravej bezočivosti, aby veril, že sa mu bude všetko dariť.

Uvedomil si, že sa zabudol naobedovať, tak zjedol kus syra a otvoril si druhú plechovku piva. Tu naňho doľahli ďalšie spomienky na Lucille, nemohol sa im ubrániť. Nikdy sa necítila dobre v tomto byte, cestou sem alebo odtiaľto sa nepohodlne krčila na prednom sedadle. Najlepšia bola chata, východisko na konci ničoho. Tam sa vedela najväčšmi uvoľniť, byť sama sebou, keďže nemusela podvedome načúvať zvukom z okolia.

S pivom v ruke rázne prešiel cez veľkú obývačku, o ktorej Lucille vyhlásila, že zoženštený dekoratér z Orlanda ju vytapetoval, akoby to bola hala filmového klubu. Otvoril zvukotesné dvere vedúce do prednej kancelárie a začul usilovné ťukanie písacieho stroja, ktoré náhle ustalo, lebo Angie Powellová od prekvapenia vyskočila a chytila sa za hrdlo. Pani Nimmitsová pri rožnom stole práve obsluhovala tabulátor a povedala: „Prisahám, pán Sam, ak vojdete tými dverami štyridsaťkrát za minútu, Angie štyridsaťkrát vyskočí z kože.“

„Ani som netušila, že ste tam,“ ospravedlňovala sa Angie.

Sam Kimber prešiel do svojej priestrannej pracovne s Angie v pätách, ruky mala plné papierov. Zavrela za sebou dvere. Sadol si, dopil pivo, plechovku odhodil do koša a opýtal sa: „Tak aké nové pohromy nás dnes čakajú?“

Sama obyčajne znervózňovalo, že Angie mu zvyčajne najskôr dávala najmenej dôležité správy, za každou čakala na inštrukcie a robila si poznámky do notesa. Angie Powellová bolo veľké, zdravím kypiace ani nie dvadsaťročné dievča, krv a mlieko, mala stoosemdesiatdva centimetrov bez podpätkov a veľké levandulové oči, biele žiarivé zuby a tmavozlaté vlnité vlasy. Bola vynikajúca plavkyňa, potápačka, koľkárka, lyžiarka, skokanka, korčuliarka, tanečnica a sekretárka. Človek mal pocit, že je strašne veľká, všade jej bolo plno. Bývala s matkou, riadnou ozrutou, a s takým drobným, krehkým, zakríknutým otcom, že bol takmer neviditeľný. Bola jedináčik. Už tri roky pracovala pre Sama, z toho dva ako jeho sekretárka, a bola mu absolútne oddaná, absolútne lojálna, vždy veselá, ale v podstate jej chýbal zmysel pre humor.

Dávno predtým, ako začal chodiť s Lucille, Sam možno zo zvedavosti – alebo možno z túžby horolezca dobyť ju, pretože existovala – sa prvý a posledný raz pokúsil ju zviesť, keď ju po prijateľnom zdôvodnení dostal do priľahlých obytných častí po práci nadčas. Keď ju objal, mal pocit, že Angie sa zmenšila a scvrkla. A roztriasla sa. Pobozkal ju a bolo to, akoby pobozkal vystrašené dieťa. Pozrela naňho, slzy mala na krajíčku veľkých levandulových očí a zašepkala: „Vám nemôžem vylepiť.“

„Čo?“

„Neviem, čo robiť. Keď sa chlapci pokúsia o hocičo, riadnu im vylepím. Prosím, pustite ma, pán Sam.“

Pustil ju. „Vždy im vylepíte?“

„Sľúbila som bohu a svojej matke, že v živote neurobím nič špinavé.“

„Špinavé!“

„Dovoľte, pán Sam, aby som požiadala o výpoveď.“

„Čo keby sme zabudli, že sa to stalo, a už by sa to nikdy nezopakovalo?“

Premýšľala. „Potom by som hádam nedala výpoveď.“

Po tej trápnej príhode postupne zistil pozorovaním a príležitostnými otázkami, že toto veľké veselé dievča zrejme nikdy nepocítilo ani najmenší záchvev túžby či zvedavosť, a zrejme ani nepocíti. Bola tou najnepravdepodobnejšou bezpohlavnou bytosťou na strednej Floride.

Prišla k poslednej správe. „Gus Gable sa viackrát pokúšal zastihnúť vás, pán Sam.“

„Povedzte mu, nech sem príde.“

„Z Jacksonvillu?“

„Ach, nevedel som, že je zase tam. Spojte ma s ním telefonicky, ak môžete.“

„Hneď to bude. Nechal tu tri čísla, keď volal naposledy.“ Už sa obrátila, že pôjde, no vtom povedala: „Pán Sam?“

„Prosím?“

„Ja… je mi ľúto vašej priateľky.“

„Ďakujem, Angie.“

Ako odchádzala, trpko sa usmial a pomyslel si, že modrú taštičku mal dať radšej Angie. Skryla by ju, nikdy by ju neotvorila, nikdy nespomenula. Ale prečo, začudoval sa, by som mal považovať Lucille za menej dôveryhodnú? Vyberal som si medzi nimi dvoma a Lucille bola bystrejšia, nedala by sa tak ľahko oklamať alebo nachytať.

Zazvonil telefón a na linke bol Gus. Ako zvyčajne rozprával tak opatrne, že mu takmer nebolo rozumieť. „Sam, volal mi jeden náš priateľ, vyzerá to dosť dobre a oplatí sa, aby som to rozhýbal, kým som tu, a mal som veľmi zaujímavý deň. Myslím, že môžem spoľahlivo vyhlásiť, že to pôjde po našom, a suma, na ktorej sa chcú dohodnúť práve teraz, je len o desaťtisíc viac ako môj kompromisný odhad. Chlapci v poli sa poriadne usilovali, áno, myslím, že môžem spoľahlivo vyhlásiť, že sa poriadne usilovali, aby dospeli k tejto definitívnej sume. Zajtra sa to rozhodne, takže si myslím, že by som tu mal zostať, aby som to mohol odsúhlasiť. Mal by to byť prvotriedny obchod a o desiatej to má byť odklepnuté.“

„Pekne to ide, Gus.“

„Ale s tými deväťdesiatimi dňami to bude horšie. Možno to zredukujú na šesťdesiat, čo by nás mohlo pritlačiť.“

„Súhlas so šesťdesiatimi, ak to inak nepôjde.“

„Podľa môjho názoru je to jediná slabina v celej veci a zopár nových priateľov tu so mnou súhlasí. Nijako sa nedá predpokladať, že by sme unikli stálej revízii účtov, a úprimne, je to tak lepšie, pretože každý rok budeme vedieť, na čom sme, každý rok bude takpovediac zaregistrovaný a uzavretý.“

„Veľmi mi to vyhovuje, chlapče.“

„Nuž, to je strašné, čo sa stalo Lucille. Skutočne strašné, ver mi, že ma z toho až srdce rozbolelo, keď mi to povedali. Taká milá mladá dáma, vždy veselá, prijmi aspoň takto po drôte moju najúprimnejšiu sústrasť, Sam.“

„Ďakujem, Gus.“

„Je to kruté, keď človeka stihne v živote taký ťažký úder. Doriešime tento problém a potom sa môžeš vydať na cestu okolo sveta, zmeniť prostredie a získať nový pohľad na veci.“

„Uvidíme. Zavolaj mi zajtra, keď budeš vedieť výsledok,“

„Som v tomto prípade pesimista, až priveľký pesimista, ale myslím, že zajtra budem mať samé dobré správy, Sam. Do videnia.“

V máji začína horúčava svoju päťmesačnú inváziu na roviny a jazernaté krajiny strednej Floridy. Pláže na pobreží sú prepchaté letnými turistami a povieva tam vánok, ale hlboko vo vnútrozemí je krajina vyľudnená, ostávajú len tí, čo musia zostať, a opevňujú sa rušným šumom, klepotom a chladným klinickým dychom klimatizačných zariadení. Je to ťažká, nemilosrdná, skľučujúca horúčava a tí, čo ju vydržia, pripomínajú osihotených strážcov pevnosti, navzájom si pochvaľujú, že sú silní, že majú pocit zodpovednosti, a opovržlivo sa vyjadrujú o tých, čo odtiaľto zdúchli. Krajinou sa preženú prudké búrky a po kratučkej ilúzii chladu sa všade opäť usadí sparno a ticho. Hmyz a ropuchy neprestajne zborovo škriekajú a len občas počuť nejakého vtáka. Opálenie vybledne, pretože priame slnko je priveľmi mučivé, a koža ošpatnie od škvŕn. Človek si najprv zabalí ruku do vreckovky, kým sa dotkne kľučky auta. Skoro ráno sa život rozhýbe, oživenie nastane aj po západe slnka, ale cez dlhé dni sú ulice mestečiek páliacou prázdnotou, zriedkavý chodec sa pohybuje pomaly, zhrbený pod váhou slnka, oči prižmúrené pred nepoľavujúcou žiarou. Kto má v záhrade bazén, nosí si domov kusy ľadu, aby sa voda ochladila natoľko, že si večer bude môcť zaplávať. Deti sú vzdorovité a chorľavé. Staré priateľstvá sa z ničoho nič končia.

Ďalší máj sa to všetko začína odznova, na všetky predchádzajúce roky sa zabudne a páľava poskytuje isté potešenie.

V Crockerovom a Gainovom dôsledne klimatizovanom pohrebnom ústave bolo chladno ako v hrobke. Ale v kostole s klenbou v centre mesta bolo horúco. Tma vnútri nedávala pocit chladu. Bolo tam, pomyslel si Harv Walmo cestou do úradu, ako v zle osvetlenom parnom kúpeli. Nemusel som sa zúčastniť cirkevných obradov, bolo to zbytočné gesto. Hansonovská família sa postarala o peknú účasť. A navyše tam boli všetci, čo tak či onak pracovali pre Sama Kimbera. A potom zvedavci. Bude z toho veru poriadny prúd áut smerom k cintorínu. Keby som ta nebol šiel, nikomu by som nechýbal. Ale na druhej strane, Sam si to mohol všimnúť. A Sam bol po tieto dni hrozne popudlivý.

Šerif Walmo si pomaly a dôstojne vykračoval, tmavé sako mal prehodené cez plece, sivý slamený klobúk narazený na veľkej hlave.

V úrade ho čakal nejaký chlap. Walmo ho nechal čakať ešte desať minút a potom ho dal zavolať. Bol to vysoký pružný chlapík, mal také mocné plecia a krk, že človeku sa zdalo, že je, alebo kedysi bol atlétom. Mal olivovú pokožku a také čierne vlasy, že Walmo uvažoval, či nie je Kubánec. Ale spod hustého čierneho obočia hľadeli hlboko zasadené jasné, zvedavé bledomodré oči. Chlap mal na sebe ľahký kordový oblek, bledomodrú košeľu a tmavomodrého motýlika. Správal a tváril sa odmerane, ale s istým sebavedomím. Čakal, kým ho Walmo vyzve, aby si sadol.

„Zdvorilostná návšteva, šerif,“ začal. „Volám sa Paul Stanial. Budem pracovať vo vašom revíri, ak dovolíte. Tu sú moje doklady.“

Walmo si ich prezrel. Dosvedčovali, že istý Paul Stanial má povolenie pracovať ako súkromný vyšetrovateľ– v štáte Florida a v Dadeskom okrese, je zamestnancom miamskej firmy, ktorú šerif poznal podľa mena, má zbrojný pas s takým a takým číslom.

„Nuž,“ povedal Harv Walmo, „zdá sa, že je to všetko v poriadku. Ak pracujete v nejakej súkromnej záležitosti, môžete mi povedať, o čo ide, a ísť si po svojom a som rád, že ste sa u mňa stavili. Ale ak ide o nejaký kriminálny prípad, budete spolupracovať s našou políciou, aby nedošlo k nejakým nedorozumeniam.“

„Poverili ma, aby som viedol tiché vyšetrovanie a zistil, či nedošlo k nejakému kriminálnemu prečinu,“ povedal Stanial opatrne. „Ak v priebehu vyšetrovania prídem na čokoľvek, čo by naznačovalo, že k takémuto činu došlo, ihneď vám to oznámim. Samozrejme mám v úmysle ohlásiť sa i na mestskom policajnom oddelení.“

„No, možno tu nemáme perfektný poriadok, pán Stanial, ale prekvapilo by ma, keby nám uniklo niečo, kvôli čomu sem treba poslať chlapa z Miami. Toto tu je poriadny, čistý okres. Tak aký kriminálny čin sa tu mal stať?“

„Klient si praje dôkazy o tom, že pani Hansonovú nezavraždili.“

Walmo od prekvapenia otvoril ústa. „Vražda! Bože, veď to úbohé dievča sa utopilo!“

Stanial sa stroho zasmial. „Bez pomoci. V tom je ten háčik.“

„Nemôžete sem len tak prísť a rozvíriť hladinu pre…“

„Šerif, neprajem si publicitu rovnako ako ani vy. Bude to tiché vyšetrovanie. Zdá sa, že šlo o náhodnú smrť. Mám pripravenú rozprávku, o pravdivosti ktorej nik nezapochybuje.“ Podal šerifovi list a vizitku. Podľa toho bol splnomocnený vyriešiť spor o životnú poistku pre Novoanglickú poisťovňu, list bol formálnou žiadosťou o vyšetrovanie a o policajnú správu o smrti Lucille Larrimorovej-Hansonovej. Poistka je uzavretá na dvadsaťpäťtisíc dolárov, uvádzame jej číslo, dátum, písalo sa v žiadosti, ktorú podľa všetkého poisťovňa odoslala miamskej pobočke.

„Há… hádam to zaberie,“ povedal Walmo pochybovačne.

„Mám v úmysle povedať ľuďom, s ktorými sa budem rozprávať, že poistka sa vyplatí v dvojnásobnej výške, ale nie v prípade samovraždy. To mi umožní klásť osobnejšie otázky.“

„Nebola to vražda a nebola to samovražda.“

„Možno práve toto povieme klientovi, keď ukončíme vyšetrovanie. Ale zaplatili nám, aby sme to zistili.“

„Ktosi vyhadzuje peniaze von oknom. Kto?“

Stanial si zahryzol do pery. „Mám právo neodhaliť túto informáciu, šerif, ale vám to môžem povedať. V tomto prípade nemám príčinu, aby som vám to nepovedal. Zamestnala nás sestra zosnulej – istá Barbara Larrimorová.“

„Sestra? Tá, čo prišla na pohreb?“

„Áno. Ale ja som sa s ňou ešte nestretol.“

„Ako prišla na ten bláznivý nápad, takto rozhadzovať peniaze?“

„Nemám tušenia,“ povedal Stanial.

Walmo sa naňho skepticky zahľadel. „Povedali ste niečo o tom, že ak čosi zistíte, čo sa však nestane, ihneď mi to oznámite. Ste schopný rozoznať právny dôkaz, ak oň náhodou zakopnete?“

Stanial sa pozrel na Walma tak mrazivo, že Walmo si okamžite skorigoval odhad jeho veku a pridal štyri-päť rokov. „Vyštudoval som kriminalistiku a šesť rokov som pracoval ako profesionálny predstaviteľ zákona, šerif.“

„Prečo ste to nechali?“

„Je to dôležité?“

„Čiste priateľská otázka.“

„Bolo to veľkomesto na severe, šerif, a na najvyššie miesta dosadzovali ľudí z FBI. Takže voliči zmenili mestskú ústavu a politici potom vytlačili profesionálnych policajtov z najvyšších úradov, ich miesta zaplnili súdni úradníčkovia, a celá konštrukcia sa zosypala ani nie za rok. Túto prácu robím dva roky. Pred štyrmi mesiacmi ma preložili do Miami. Radšej by som nosil policajtský odznak, ale môžem vás ubezpečiť, že poznám pravidlá na získanie dôkazov, vyznám sa v policajných postupoch a z novinových správ viem, že nemôžete stopercentne dokázať, že tá žena bola sama, keď sa utopila.“

„Bola to čisté priateľská otázka,“ zopakoval Walmo.

Stanial sa usmial a Walmovi pripadal ten úsmev mimoriadne úprimný a príjemný u chlapa, ktorý len pred chvíľkou vyzeral tak ľadovo. „Ak je to len hystéria, pousilujem sa to čím skôr zbaliť, aby zbytočne neplatila. Ale aby som sa mohol do toho pustiť, šerif, povedzte, kto boli traja najbližší ľudia pani Hansonovej?“

„Traja? Jej manžel. A pracovala u doktora Nila. A ďalej istý Sam Kimber… dobrý priateľ.“

„Ak nemáte práve teraz čas, šerif, môžem prísť neskôr. Ale rád by som počul niečo o tých troch.“

Walmo sa oprel. „Mám čas, chlapče. Toľko času, koľko potrebujete.“

 

Barbara Larrimorová bola rada, že je opäť v moteli Orangeland po záverečnej časti pohrebného obradu, po tej krátkej ceremónii pri hrobe. Cirkevný obrad sa začal o druhej a o pol štvrtej bola už v moteli. Rýchle si vyzliekla tmavé hrubé prepotené šaty, nasmerovala prúd vzduchu z klimatizácie k posteli, vyzliekla sa donaha a pohodlne sa natiahla.

Dúfala, že neurazila Jasona a Bonny Yatesovcov. Tak veľmi naliehali, aby odišla z motela a nasťahovala sa do ich domu na brehu jazera. Vraj by mala pre seba celé hosťovské krídlo. Aj Kelsey Hanson to pokladal za dobrý nápad. „Dušinka, pomôžem vám pobaliť veci a Jase vás odhlási,“ prehovárala ju plavovlasá Bonny. Nakoniec musela byť priam nezdvorilá, aby sa napokon vzdali a odišli a nechali ju na pokoji.

Spomenula si na Lucillin drsný komentár ku Kelseyho priateľom v liste, ktorý jej napísala po ich rozchode.

Sú to veľmi milí ľudia, náramne srdeční, štedrí a dobre vychovaní. Ohromne milo ťa privítajú a zdá sa ti, že všetci – muži aj ženy – sa usilujú, aby si sa im zapáčila a aby sa oni zapáčili tebe. Majú slušnú kôpku peňazí a to, čo by si, myslím, nazvala navonok pohodlným životom. Muži trošku pracujú, nie priveľa, len toľko, aby sa zdalo, že chodia do nejakého úradu, že majú čosi na starosti. Poznajú mnoho zasvätených vtipov a narážok a vedia veselé vtipy a rozprávajú ich veľmi dobre. A keď si začneš myslieť, že sú to najlepší ľudia na svete, začínajú sa meniť. Alebo možno ty si začínaš všímať isté veci. Ktohovie. Za ich peknými tvárami sa skrýva obmedzená, vulgárna starosť o to, kto, ako, kedy a kde sa napil. Možno je to len nuda, ktorá spotrebúva triviálnych ľudí, ale podľa mňa sú skazení. A Kelsey je jedným z nich, skrz-naskrz. Je slovo skazený priveľmi staromódne a biblické, Barb? Nie som nejaká fajnovka. Mojím problémom je asi istá dávka dôstojnosti. Usilujem sa trochu si pamätať, čo som komu povedala a kto mi čo urobil. Tak ako všade aj tu sú milí ľudia a možno zopár takých ako oni je i v Hartforde a Plattsburgu. Ale toto je Kelseyho životný štýl, nie môj, a náš rozchod je hádam dôsledkom jeho nevysloveného presvedčenia, že časom by som si naň zvykla. Teraz, len pár týždňov po tom všetkom, mi to pripadá akési neskutočné.

To je nádherné slovo, pomyslela si Barbara. Neskutočné. Neskutočné, lebo nevidela a nepočula ani najmenšiu narážku na to, že Lucille a Kelsey nežili spolu už takmer rok. Všetci sa správajú, akoby Lucille náhodou zomrela na nejakom výletíku, nedobrovoľne odlúčená od svojho milujúceho mladého manžela. A bolo by nemysliteľné navrhnúť, aby ju pochovali inde ako na hansonovskej parcele. Ešte vždy bola vydatá za Hansona. Kelseyho žiaľ bol očividne nepredstieraný. Bol ako omráčený, vyzeral, akoby veľmi trpel. Mal nekoordinované pohyby. Skutočne pôsobil dojmom trúchliaceho manžela.

Ďalšou neskutočnosťou bola neprítomnosť pokrvných príbuzných. Na pohreboch vídala celé davy príbuzenstva. Ale podľa obšírneho a dosť pompézneho sústrastného rádiogramu od Kelseyho rodičov bola ich loď na päť dní od Bombaja, keď dostali správu. Kelsey bol jedináčik. Akýchsi bratancov a sesternice mal v Kalifornii, to je všetko. A pre Larrimorovcov to je priďaleko, pomyslela si.

Pohodlie a chlad jej dodali energiu, aby vybavila nevyhnutný telefonát. Hneď dostala spojenie a ozvala sa teta Jen.

„Aký bol pohreb, dieťa?“

„Mama spí?“

V slúchadle sa ozval známy krehký hlas. „Počula som zvoniť, dcéruška, a myslela som, že by si to mohla byť ty, tak som v spálni pri aparáte.“

„Ako sa cítiš, mami?“

„Tuším celkom dobre. Ako sa to vezme. Aký bol obrad?“

„Naozaj nádherný. Velikánsky kostol a hŕby kvetov a ľudí ako maku.“

„Lucille bola vždy veľmi obľúbená,“ povedala teta Jen.

„Ako vyzeralo moje drahé úbožiatko?“ spýtala sa pani Larrimorová. „Mala si možnosť vidieť ju?“

„Dnes ráno, hneď ako som prišla, mami. Vyzerala veľmi pokojne.“

„Tí ľudia vždy dávajú priveľa make-upu.“

„S Lu nerobili nič také, naozaj.“

„Je to pekný cintorín, dcérenka?“

„Je v takej trochu zvlnenej krajine a je veľmi dobre udržiavaný. Pozemok Hansonovcov je celkom pri košatom dube so španielskym machom.“

Počula srdcervúce vzlyky a teta Jen povedala: „Neskladaj, Barbie.“ O pár minút sa teta ozvala: „Povedala som jej, nech zloží. Dnes je veľmi slabá a už by viac nevydržala. Chcela by vedieť, kto všetko tam bol, koľko áut, aké kvety, aká rakva a všetko ostatné, kde pochovali Lu a čo bude s jej vecami a tak ďalej, ale teraz sa tým nechcem zdržiavať, pretože musím ísť späť k nej. Tak to všetko napíš a ešte dnes to odošli, dobre? A potom sa ponáhľaj domov.“

„Teta Jen, možno tu budem musieť zostať pár dní.“

„Prečo, dieťa?“

„Sú tu isté právne záležitosti.“

„A nemôžeš ich dať vybaviť nejakému miestnemu právnikovi?“

„Najprv musím vedieť, o čo ide, aby som mu ich mohla dať vybaviť, nie?“

„Nemala by si nechať také záležitosti na matku a na mňa?“

„Teta, nie som decko a nie som idiot. Mám dvadsaťpäť rokov a myslím, že unesiem istú zodpovednosť.“

„Vravíš, akoby ťa čosi uštiplo.“

„Možno tu pár dní zostanem. Dám vám vedieť a skutočne prídem, len čo budem môcť. A… nie je to také ľahké.“

„Viem, dieťa. Nehnevaj sa, že som taká ufrflaná.“

Barbara zložila, znovu sa natiahla, vedela, že o chvíľu bude musieť znova vynaložiť námahu, aby sa osprchovala. Dúfala, že jej hlas znel oveľa presvedčivejšie, ako to cítila v skutočnosti. Tá lož s právnymi záležitosťami bola chabá. Rozmýšľala, ako by sa správala teta Jen a mama, keby vedeli skutočnú príčinu, pre ktorú chce pár dní zostať. Ale nemohla im to prezradiť, veď to možno ani nie je pravda. Strata Lu bola hrozná sama osebe, aj keby nemusela rozmýšľať, či ju niekto nezabil. Ak sa to dokáže, samozrejme im to bude musieť povedať.

Poznala sa natoľko, aby vedela, že podozrenie, že ide o vraždu, akokoľvek to bolo odporné, jej pomohlo vydržať tento neskutočný deň pohrebu, plný nábožných slov. Keby Lucille zomrela čírou náhodou, svet by bol nezmyselný. Lucille si zaslúžila oveľa viac a z jej listov vycítila, že to práve začínala nachádzať.

Taký neskutočný deň, viezť sa na zadnom sedadle limuzíny s Kelseym Hansonom, oni dvaja a šofér, prví za pohrebným autom, ísť hneď k Lucille s jej tichým, trpiacim, nevšímavým manželom, viezť sa horúcou žiarou ulíc. Zopár ľudí sa zastavilo a pozeralo za nimi. Ale ten náhly geografický skok spôsobil, že sa tá strata dala skôr vydržať, pretože bolo ťažšie pochopiť ju. Vytrhli ju zo stiesneného, špinavého, obvyklého májového dňa v Bostone, potom visela nad pastelovou zemou v tichom, pomaly sa kĺžúcom lietadle a napokon ju stiahli dolu do tohto bujného, zapáchajúceho a dusného miesta, kde všetci tí milí ľudia pochovali pod svoje plechové palmové listy jej jedinú sestru a dívali sa na ňu bez úzkosti, akoby chceli povedať: „Vidíš, ako pekne to robíme?“

Osprchovala sa a práve si zastrkávala ľahkú bielu blúzku do tmavej sukne, keď ktosi zaklopal. Podišla k dverám, oprela sa o ne a spýtala sa, kto je.

„Stanial,“ znela odpoveď.

„Momentík, prosím.“ Vkĺzla do sandálov, kefou si prehrabla živé hnedé vlnisté vlasy, rýchlo si prešla rúžom po perách, urovnala posteľ, porozhadzované kúsky odevu hodila do veľkej spodnej zásuvky prádelníka a otvorila dvere. Všetky tieto pohyby vykonala bez zastavenia či zaváhania, jeden pohyb prešiel plynule do druhého, takže to celé vyzeralo ako úryvok zvláštneho realistického tanca.

Stál oproti slnku a videla ho jasne, až keď vošiel a zatvoril za sebou. A potom nepocítila tú dôveru, v ktorú dúfala. Vyzeral priveľmi obyčajne. Nevýrazný, vcelku príjemný mladík tmavej pleti, oblečený priveľmi starostlivo vzhľadom na podnebie a miesto. Keďže sa ešte nestretli, dosť odmerane si potriasli ruky a Barbara si pomyslela, že ju zrejme prišiel odhadnúť. Ale tvári sa nevšímavo, ani sa neusiluje jej zalichotiť ako muž, čo prichádza inkasovať alebo splniť si povinnosť, a nemá ktovieaký záujem, pretože konto je primalé. Jediná nie celkom obyčajná vec na ňom bol dojem fyzickej sily, ani nie tak pre mocné plecia ako vďaka obratnosti a rozhodnosti, s akou sa pohyboval.

V izbe boli dve stoličky. Druhú priniesla spoza písacieho stola a sadli si naproti sebe k stolíku pri okne.

„Možno z toho nebude vôbec nič,“ povedala.

„Možno nič a možno čosi, no pre každý prípad sa o tom presvedčíme, slečna Larrimorová.“

„Priniesli ste ten list?“

Vybral ho z vnútorného vrecka saka. „Môžete si ho nechať. Mám fotokópiu.“

„Nezdalo sa vám, že tá časť bola… čudná?“

„Zdalo.“

Ale povedal to takým neutrálnym hlasom, že musela otvoriť list a pozrieť si znova to čudné miesto, aby sa o tom utvrdila. List prišiel v ten istý deň ako správa o Lucillinej smrti.

Čudná pasáž listu znela takto: Problémy, problémy, problémy. Tento je trochu zvláštny, sú v ňom zamotané city, etika a isté tajomstvá. Pokúšam sa roztriediť ich a rozhodnúť sa, čo urobiť. Tebe jedinej sa môžem zdôveriť s niektorými vecami, sestrička, tak maj so mnou strpenie. Podrobnosti neskôr. Veľmi prefíkane ma priviedli k tomu, aby som zradila dôveru, a som priveľký zbabelec – ešte vždy – aby som povedala človeku, ktorý mi dôveroval, že tajomstvo je vyzradené. Nie celkom, ale práve natoľko, aby som sa cítila nesvoja. Teraz prišla na scénu tretia osoba, a to dosť zvláštne, takže po prvý raz mám pocit, že mi hrozí nebezpečenstvo. Nič určitého. Len mám taký šteklivý pocit vzadu na krku. Prirodzene, ide tu o čosi veľmi cenné. Pre čo iné sa ľudia stávajú zákernými a nebezpečnými? Môžem potajomky podniknúť nejaké kroky, aby som zviedla zo stopy B a C, alebo jednoducho rozpoviem všetko A, alebo urobím oboje v takom poradí, aby som si nepripadala tak idiotský. Nehnevaj sa, Barb, že to znie ako úryvok z lana Fleminga, ale keď bude po tom, všetko ti napíšem.

Barbara vzdorne pozrela na Paula Staniala. „To úplne stačí, došľaka! Lu plávala ako ryba. Človek, ktorý dostane kŕč, sa utopí len vtedy, ak podľahne panike.“

„Pľúca mala plné vody a nenašli na nej nijaké stopy.“

„Vyšetrovanie sa skončilo?“

Cítila sa nesvoja pri pohľade jeho modrých, hlboko vsadených očí, a kým odvrátila pohľad, zazdalo sa jej, že v nich vidí pobavenie. „Môžem vám to podať ako v televízii, ak vám to tak bude väčšmi vyhovovať, slečna Larrimorová.“ Hrubším hlasom povedal: „Preboha, milá dáma, ak toto nie je viac ako zhoda okolností, nech nie som súkromný detektív Maloney.“ A znova normálnym hlasom pokračoval: „Alebo sa môžeme zaoberať faktami. Keď sa nám podarí za určitého predpokladu spojiť zopár faktov, potom môžeme predpoklad vylúčiť.“

„Nerozumiem. Prepáčte.“

„Málokedy sú fakty dramatické, slečna Larrimorová. Ľudia počujú o dramatických faktoch a zapamätajú si ich. No každý z nich pozná tisíc drobných špinavých faktov, tie si však nepamätá. A často sa vôbec nič nedozviete. Čakáte a pozorujete, zhovárate sa a premýšľate a skončíte aj tak bez výsledku. Musíte byť na to pripravená.“ Na chvíľu zaváhal. „Viete, vy ste ďalší fakt.“

„Ako to?“

„Sťažnosti sa posudzujú podľa ľudí, ktorí sa sťažujú. Zdá sa, že ste zásadová. Aj vaša sestra bola taká?“

„Zásadová? Bola veľmi vyrovnaná, pán Stanial. Nepreháňala, ani nerobila tajnosti. Ani ja to nemám vo zvyku.“

„Takže list má väčšiu váhu, aj sťažnosť má väčšiu váhu. Rozumiete mi?“

„Myslím, že áno.“

„Rád by som sa o vás niečo dozvedel. Aj o vašej sestre.“

„Slečny Larrimorové,“ začala Barbara s trpkým nádychom, vzala si ponúknutú cigaretu a naklonila sa k ohňu. „Lucille bola krajšia. Primerané sociálne postavenie, no bez príslušného konta. Ach, občas sa nám čosi ušlo, celkom slušné dedičstvo po prastrýkoch a podobne, no stačilo to akurát na to, aby sme sa mohli ako-tak pretĺcť na univerzite, nič viac. Otec zomrel, keď sme boli ešte deti, práve mal rozbehnutý riskantný obchod, ktorý by mu bol azda vyšiel, keby bol žil. Mama je typ ženy, ktorá sa už druhý raz nevydáva. Takže z oboch strán rodiny prichádzali neochotne milodary, len sa to inak nazývalo. Bývali sme v dome na chudobnom konci prepychovej ulice. Keď sa matka nervove zrútila, prišla k nám otcova slobodná sestra, teta Jen, aby načas všetko podržala. Našla nám byt, presťahovali sme sa a odvtedy býva teta s nami. Nechcem, aby to znelo ako čosi z Henryho Jamesa, ale myslím si, že najhoršia je vznešená chudoba, pretože musíte predstierať, že žijete na istej úrovni. Keď rozbijete šálku z drahej kávovej súpravy, je to hotová pohroma, verte mi. A stále si musíte prešívať obruby a golieriky, prefarbovať veci na módnu farbu sezóny a kradnúť svoj podiel z niečoho, k čomu si nemôžete dovoliť nepatriť, ak nechcete stratiť kontakty. Štyri ženské v jednom byte, pán Stanial. Nie je to bohvieaký život.

Lu splnila očakávanie. Kelsey bol veľmi šarmantný, veľmi dekoratívny a veľmi bohatý, aby ste vedeli niečo aj o ňom. Mali chutnú malú svadbu, čo nás takmer priviedlo na mizinu. Ale vyšlo to. Vlastne, ako sa ukázalo neskôr, vôbec to nevyšlo. Pre každý prípad som priniesla Luine listy. Odkladám si veci. Stužky, listy, odlepené známky. Mama je chorá na srdce, máva návaly krvi, môže s tým vydržať šesť mesiacov alebo šesť rokov. Ja pracujem v sprostredkovateľskej firme. Chodím do práce a z práce domov. Mohla by som mať dvadsaťpäť alebo päťdesiatpäť a nebol by v tom nijaký rozdiel…“ Vtom sa zarazila a vyľakane naňho pozrela. „Nemám vo zvyku si takto vylievať žiaľ pred ľuďmi. Na vine je tento bláznivý deň, bláznivá horúčava a ten let.“ V plytkom popolníku zahasila cigaretu a vtom sa zľakla, že sa rozplače, preto vstala a začala sa prechádzať.

„Listy by mi veľmi pomohli, Barbara.“

„Nesprávajte sa ku mne tak dôverne!“

„Vy nebuďte taká odmeraná. Nejaký čas budeme spolupracovať. Paul a Barbara je ľahšie. A okrem toho, mne to pomôže. Ako Barbara budete rozprávať uvoľnenejšie.“

Prudko sa obrátila a zahľadela sa naňho. „Uvoľnenejšie ako teraz? Nie, ďakujem. Pekne som sa dopracovala k sebaľútosti, a to je mizerný pocit. Netreba prelievať slzy nad mojou sestrou, skôr nado mnou.“

„A čo tie listy?“

Vybrala ich z vrecka kufra, podišla k nemu a znova si sadla naproti. „Je to akási… reprezentatívna zbierka. Úradné listy, tak by som ich mohla nazvať. Domov mi písavala len normálne veci, teda zväčša mame. Tie… veľmi osobné mi chodili do práce, Paul.“

„Nemusíte sa okúňať, Barbara. Moja úloha je osobná a dôverná a ide o smrť ženy, ktorej citový život je dôležitý.“

Vystrel ruku a Barbara mu podala zväzok listov. „Vôbec si neviem predstaviť, ako tu budete chodiť dookola a klásť ľuďom otázky.“

Vysvetlil jej, pod akou zámienkou prišiel, a ukázal jej doklady z poisťovne, ktoré preňho vystavili. Pochopila oveľa rýchlejšie ako Walmo a súhlasne prikývla: „Všetci si budú myslieť, že chcete dokázať samovraždu, aby ste svojej firme ušetrili peniaze. Paul, nebude to prekážať, ak tu zostanem pár dní? Nebude to niekomu pripadať čudné, že sa budeme stretávať a rozprávať?“

Pokrčil plecami. „Ak niečo, tak to len pomôže. Tá imaginárna životná poistka má pripadnúť vám a vašej matke, preto vás moje vyšetrovanie rozčuľuje. Nechcete ma spustiť z očí, aby ste si boli istá, že vás neošmeknem. Robí sa to tak bežne. Ľuďom treba ponúknuť verziu, ktorú pochopia a prijmú, a potom sa rozhovoria.“

Pozorne si ho prezerala. „Tak potom by ste mali vyzerať trochu obyčajne.“ Začervenala sa. „Chcela som povedať, že…“

„Pokúšam sa vyzerať taký, za koho ma považujú. Pomáha to.“

Vedela, že to bude znieť triviálne, ale aj tak povedala: „Myslím, že vaša práca je veľmi zaujímavá.“

Odrazu sa mu zmenil výraz tváre aj celé správanie a teraz už vonkoncom nevyzeral obyčajne. Pod jeho zovňajškom sa jej odkryli temné a trpké sily, zúfalstvo a zúrivosť, ktoré ju šokovali a zároveň priťahovali. Ale rovnako rýchle sa zase ovládol.

„Občas,“ povedal. „Môžem sa vás teraz opýtať, koľko môžete do toho investovať?“

„Vytiahla som z banky tisíc dolárov, vlastne pätnásť stovák, tisíc na tento účel. V bostonskom úrade mi povedali, že to tu… pôjde rýchlo. Myslela som si, že tisíc dolárov bude stačiť, ale teraz sa mi zdá, že asi nie. Päťsto na cestu a výdavky. Mám spiatočný lístok, môžem si čerpať voľné dni z dovolenky. A potrebujem ešte nejaké peniaze, aby som tu mohla chvíľu zostať.“

Znovu stratil istotu a zas vyzeral mladšie. „Rád by som vám povedal jednu vec. Je to trochu nezmyselné, ale mali by ste to pochopiť. Pretože ak to vopred pochopíte a máte si to kedy premyslieť, potom je menšia pravdepodobnosť, že by ste urobili nejakú hlúposť, keby k tomu došlo.“

„Čo preboha…“

Modrý pohľad bol chladný a priamy. „Barbara, zákon je rovnica moci. Kriminálny prípad je ako reťaz. Jej článkami sú zhromažďovanie dôkazov, dôkazový motív, zaistenie a obvinenie, súdne obvinenie, proces, usvedčenie, rozsudok, odvolanie, potvrdenie rozsudku, trest. Peniaze a moc sú ako obrovské kliešte. Môžu otvoriť ktorýkoľvek článok v ktorejkoľvek časti reťaze a celá vec je fuč. Barbara, tu ide o veľké miestne mená. Hanson, Kimber. Preto nebuďte idealistka. Môže sa stať, že nazhromaždím surový materiál na pekný fascikel, dám to úradom a budem to musieť nechať plávať. Proti veľkému zvieraťu by to musel byť perfektný fascikel. A táto rovnica moci platí omnoho efektívnejšie v týchto polovidieckych oblastiach. Tu nebudú nijakí nebojácni štátni zamestnanci a nijaké významné noviny, aby sa dovolávali večnej spravodlivosti. Ide o veľa, náš svet nie je najlepší, ale lepší zatiaľ nemáme. No i tak sme už usvedčili niekoľko zvierat.“

„Chcete mi vari povedať, že sa môže stať, že zistíte, kto zabil moju sestru, a napriek tomu nebudete môcť…“

„Môžeme mať odôvodnenú istotu, a nemuselo by to stačiť. A vy by ste možno museli žiť s tým vedomím, že X si tu žije vypasený a šťastný a nepotrestaný. Vedeli by ste s tým žiť?“

„Veď by som to vykričala celému svetu a –“

„Obvinili by vás z krivého svedectva, alebo by vás zaistili a poslali do psychiatrickej liečebne. Barbara, buď to zahráme chladnokrvne a pôjdeme tak ďaleko, ako sa dá, a potom to necháme plávať, alebo vôbec nezačínajme.“

Dlho hľadela do zeme a potom nebadane prikývla. Zdvihla hlavu a mdlo sa naňho usmiala. „Barbara Larrimorová sa práve poučila,“ povedala.

„Ľutujem, že ste na to museli prísť v takejto situácii.“

„Budem vám môcť byť nejako osožná?“

„Možno áno. Iba neviem, čím sa to začne.“

„Tie listy si prečítate teraz?“

„Dnes večer si ich prezriem. Mimochodom, aj ja som sa tu ubytoval. Na druhej strane, vzadu. Izba číslo päťdesiatjeden.“ Pozrel na hodinky a vstal. „Mám sa stretnúť s doktorom Nilom. Ste tu autom?“

„Nie. Je to blízko. Len tri či štyri bloky do centra mesta.“

„A ľudia budú na vás zízať a hovoriť jeden druhému, kto ste, a odvážnejší vám prídu vysloviť sústrasť. Ste na to pripravená?“

„Ja… uvažovala som nad tým.“

„Čo keby ste si trošku zdriemli? Stavím sa po vás okolo šiestej a pôjdeme sa najesť do Lesburgu alebo do Ocaly. Je to zo tridsať-štyridsať minút cesty.“ Usmial sa. „Kilometre nebudem účtovať. Vyhovuje vám to?“

„Áno, Paul, veľmi. Ďakujem.“

Doktor Rufus Nile bol nízky päťdesiatnik, dosť pri tele, ale bez náznaku prejemnenosti. Bol ako z gumy, pichľavý, neposedný, ružový, drobný a škrobený. Mal einsteinovskú šticu sivých vlasov, oči vytreštené za hrubými korektívnymi šošovkami a používal širokú škálu výbušných konverzačných trikov, výrazov, gest – nadúval líca, cmukal, prevracal oči, plieskal sa, poklepkával, tĺkol si päste pre všetko na svete; Stanialovi pripadal ako malé decko, ktorému treba cikať a tento nepríjemný pocit premieňa na zbytočnú energiu.

Keďže do jeho pracovne dávali práve novú podlahovinu, sadli si do ambulancie a v prvých minútach sa Stanial pristihol, že ustavične si o tomto malom chlapovi mení mienku. Spočiatku ho pokladal za šaša, ktorý chce stoj čo stoj pobaviť. Potom sa mu zdalo, že Rufusovi Nilovi celkom chýba humor. Napokon si povedal, že doktor je komplikovaný a možno celkom plachý človek, ktorý sa skrýva za svoj obraz, čo si vytvoril pre ľudí. Humor mu nechýbal, ale bol to akýsi mrazivý humor, smerujúci oveľa hlbšie než akékoľvek šašovské pohyby.

Zvlášť ho privádzal do rozpakov Nilov zlozvyk. Čosi sa spýtal, potom zrazu naklonil hlavu, vystrčil ju dopredu, zatváril sa celkom tupo a k otázke dodal nástojčivé „čo?“.

„Pán doktor, nezdalo sa vám, že Lucille Hansonová sa v posledných týždňoch nejako trápila?“

„Trápila? Kam mierite, Stanial? Chcete, aby som povedal, že bola skľúčená? Čo? Nie, chlapče. Priďaleko ste zašli, priďaleko. Mal som rád Lucille. Rád či nerád, pozorne sledujem svoj personál. Často sa tu menia zamestnanci, preto je človek rád, keď uhádne, kedy stratí ďalšieho. Hoci takýmto spôsobom som zatiaľ neprišiel o nikoho.“

„Mysleli ste si, že ju stratíte?“

„Ženu ako ona? Čo? Eventuálne. Rátala dni. Boh ju osvietil, aby odišla od toho Hansonovie šteňaťa. A pristala, že vyčká rok, kým sa všetko neutíši. Takže som vedel, že po roku ju stratím.“

„Bola nešťastná z toho, že jej manželstvo stroskotalo?“

„Čo si myslíte vy? Čo? Žena ako ona? Manželstvo nebrala naľahko. Určite bola nešťastná. Sklamaná. Pocit zlyhania. Trápilo ju to. Toto slovo sme použili už na začiatku. Zaplietla sa so Samom Kimberom. Aj to ju trápilo. Nie som moralista, Stanial. Všetci sa dostávame do konfliktu s vlastnými kritériami, ak za niečo stojíme. Lucille za čosi stála. Tá vec so Samom Kimberom prekvapila mnohých, väčšinou tých, čo poznali Sama len povrchne. Dlho sa poznám so Samom. Je zložitejší, než sa zdá. Bohvie, ako sa to medzi nimi začalo. Akosi nezvyčajne. A držali to v tajnosti. No v takomto malom mestečku to nemohlo zostať tajomstvom. Po smrti Kitty Kimberovej si Sam nikdy s nikým nezačal. Veľa žien malo naňho zálusk. Sam chodil na lov kdesi inam. A nie často, povedal by som. Nech je ako chce, myslím si, že Lucille nepokladala sama seba za ženu, čo by sa mohla dostať do takej situácie. Tichá žena, pekná, trochu odmeraná a opatrná. Dobré zdravé žieňa v najlepších rokoch. Dlho osamotená a zraniteľná a ďaleko od domova. Začínala byť krehká a úzkostlivá. A Sam z nej opäť spravil ženu. Podľa mňa ju dosť prekvapilo, keď zistila, že sa môže dostať do takej fyzickej závislosti. Myslím, že zažila so Samom omnoho viac ako za roky manželstva. Nič ma do toho nie je, ani vás, ani tú vašu poisťovňu, ale keď narážate na samovraždu, musím vám vyrátať dôvody, prečo ten nápad neobstojí. Ak cítila vinu, o čom nepochybujem, jej blaženosť prevýšila pocit viny. Občas prišla ráno do práce ako vo sne, pomalá, nežná, akoby v oblakoch, tmavé kruhy pod očami, úsmev Mony Lízy. Ako praktický lekár vám môžem povedať, že len asi jedna žena z desiatich má takú fyzickú dispozíciu, šťastie a citovú schopnosť dostať sa do takého stavu. A to vonkoncom nevedie k samovražednej nálade, Stanial, pretože to je oslava sladkosti života a je na hony vzdialená smrti.“

„A čo posledné týždne?“

„Teraz chcete prebrať zvyčajné samovražedné motívy jeden po druhom? Čo? Moji pacienti použijú aj telesný motív, ak majú na to aké-také ospravedlnenie, a minulý mesiac mala Lucille ospravedlnenie, pretože jej to týždeň meškalo a bola z toho nervózna a chcela test na králikoch. Test bol negatívny a spamätala sa tuším nasledujúci deň. A aj keby nebol negatívny, nič by si nebola dala urobiť, pretože to nebol jej štýl. Vystavil som jej plný účet. Bola taká sakramentsky zdravá, mala vitalitu za tri ženy. Sam sa nezmenil, takže jej súkromie bolo v poriadku. Zo zárobku a z toho, čo jej dával Kelsey Hanson, a z malej investície mala dosť peňazí, takže každý mesiac posielala niečo matke. Peniaze vylúčte. To manželstvo bolo a aj by zostalo odpísané, nielen preto, že prišla na rozdiel medzi mužom a chlapcom, ale Hanson sa ani veľmi neusiloval presviedčať ju. Bol priveľmi zaneprázdnený tým, aby sa zas dopracoval k role vysokoškoláka, čo mal byť prvý krok na ceste späť do matkinho lona. Myslel som si o tom svoje. Keby vypršal rok, Lucille by podala o rozvod a šla by na sever a Sam by potom zistil, čo preňho znamená, oženil by sa s ňou a priviedol ju späť, lebo Sam by sa neoženil, kým ho nezasiahne ako guľka do hlavy poznanie, že bez nej nemôže žiť.“

„Pán doktor, stále odbočujete.“

„Nechajte ma hovoriť. A čo chvíľková duševná indispozícia? Lucille nebola ani trochu neurotická. Pevná ako skala. Tieto posledné týždne? Čo? Povedal by som, že jej čosi chodilo po rozume. Ale neviem, čo to bolo.“

„A podľa vás?“

Rufus Nile zoskočil z vyšetrovacieho stola, prudko otvoril zásuvku, vybral načatú fľašu Jacka Danielsa, otvoril ju, zdvihol a povedal: „Čo?“

„S čistou vodou, ďakujem.“

„Záver dňa.“ Nalial whisky do veľkých papierových pohárov. „Rád si o všetkom utvorím vlastný názor. Zoberte si situáciu so Samom. Nikomu nevešia nič na nos bez príčiny. Vyšvihol sa prekliate rýchlo. Čestnosť je relatívna. A tu prebieha ten intenzívny ľúbostný vzťah. Lucille má bez ohľadu na tento pomer dosť vysoké kritériá. Pre ženu ako ona to musí niečo znamenať. Láska. Nikdy predtým nepoznala nikoho ako Sam Kimber. Teraz predpokladajme, že postupne ako sa zbližovali, prišla na to, že po obchodnej stránke to Sam hrá tak tesne na čiaru, že by ste si mohli hodiť mincu, aby ste zistili, či ho máte pokladať za podvodníka alebo nie. Takáto vec musí trápiť ženu ako Lucille presne tak, ako sa asi ona trápila. Vedela, že chlap ako Sam sa nedá zmeniť. Takže ju to muselo trápiť. V tom prípade by uvažovala, či tým stráca zmysel celý ich vzťah. Chápte, len uvažujem. Ale sú tu ľudia, čo jej mohli povedať o Samovi zopár historiek. A tie by nezneli bohvieako pekne. Ale preto by sa nezabíjala. Buď by sa rozhodla odpútať od neho, alebo by si z toho vôbec nič nerobila. Tretia možnosť neexistovala. Viem, ak ušetríte vášmu podniku tých dvadsaťpäťtisíc, budete chlapík a možno dostanete odmenu, ale nebolo by to férové a nebolo by to správne.“

„Lucille výborne plávala.“

„Bolo asi tridsaťpäť stupňov Celzia v tieni. To jazero je vždy trošku chladnejšie ako ostatné jazerá. Môže sa to prihodiť aj najlepším. Možno dostala žalúdočné kŕče, ktoré ňou prenikli ako ostrý nôž. Nenechávajú samovrahovia listy?“

„Keď vedia, čo sa stane s ich poistkou, tak nie, pán doktor.“

Nile prudko potriasol hlavou. „Stanial, usilujte sa, ako chcete, z toho nič nebude.“

Stanial sa úkosom zahľadel na Nila a nadhodil akoby zo žartu: „Možno by som bol na tom lepšie, keby tam bol aj dodatok o vražde.“

„Malo by to väčší zmysel ako samovražda?“

„Malo by?“

„Moment!“ zvolal Nile nahnevane. „Nepovedal som ani slovo o vražde! Len som chcel povedať, že samovražda je tá najnepravde-podobnejšia vec, akú si viem predstaviť.“

Stanial sa opieral o podobločnicu a sŕkal whisky. Ako profesionál sa dávno naučil rozdeľovať ľudí, ktorých vypočúval, do vlastných kategórií na základe vlastného hodnotenia. Zaujímavé, hlavná deliaca čiara bola zrejme založená na sebauvedomení a sebaúcte. Bez ohľadu na hranice sociálneho, finančného či vzdelanostného zaradenia niektorí ľudia ľahko pasovali do svojej kože, boli so sebou spokojní, či už boli umývačmi áut, či bankovými prezidentmi, alebo takí ako tento doktor Nile. Tí veci uľahčovali, pretože nepociťovali nástojčivú potrebu preháňať alebo zmenšovať svoju dôležitosť v jeho očiach. Vraveli, čo si myslia, a nie to, o čom predpokladali, že chcete, aby si mysleli. Takže z toho, čo povedali, ste si mohli vybrať, vedeli ste, že dôležité veci sú naozaj dôležité, nie iba pokusy prilákať alebo odviesť pozornosť. Keď klamali, mali na to obyčajné a pochopiteľné dôvody. S tými, čo neboli spokojní sami so sebou, to bolo ťažšie. Mysleli si, že svet im nerozumie, hoci v skutočnosti oni nerozumeli svetu. A prezident banky či umývač áut mali v malých dávkach príznaky chorôb, ktoré psychiatri nazývajú neuróza, paranoja, psychóza. Z nejasných príčin zavádzali nielen seba, ale aj vás, pretože ich pohľad na realitu bol pomýlený. Nemohli sa vám páčiť, pretože v podstate sa nepáčili ani sami sebe. Ale bolo ľahké obľúbiť si takých ako doktor Nile. Také niečo treba cítiť. Tu neexistujú pravidlá. Slovom, je to tak.

„Je nešťastná náhoda pravdepodobnejšia ako vražda?“

„Pravdaže! Kto by zabíjal Lucille?“

Stanial sa čo najodzbrojujúcejšie uškrnul na Nila. „Pozrime sa na to. Vy, lebo ste sa do nej zaľúbili a nezniesli ste myšlienku, že chodí so Samom Kimberom. Hanson, lebo vedel, že odmietne vrátiť sa k nemu, keď vyprší rok. Sam Kimber, pretože jej povedal priveľa o svojich obchodných záležitostiach a ona sa mu vyhrážala, že ho pôjde oznámiť. Alebo ktosi, čo potreboval mať voľnú cestičku k Samovi. Alebo nejaký ožran, ktorý sa tam náhodou pritrafil.“

„Dočerta, chlapče, veď vy máte predstavivosť. To je akútny zápal predstavivosti.“

„Reakcia na priveľa nudných prípadov v poisťovni. Dostanem prípad, v ktorom ide o krásnu ženu, a prestanem sa kontrolovať.“

„Alebo to mohla byť Martha Careyová, jej domáca, ktorá ju odpravila v mene cudnosti. Alebo niektorá z Hansonových vysokoškoláčok, čo si chcela byť istá, že sa už nedajú dokopy. Alebo niektorý z Hansonových parťákov, ktorému dala Lucille košom a on nezniesol tú hanbu. Čo?“

„Aj vám to ide celkom dobre, pán doktor.“

„Hociktorá karta môže hrať. Ale to bola nešťastná náhoda. Na Floride sa každý rok utopí sakramentsky veľa ľudí. Tuším majú z toho pasiu. Je tu toľko vody, až pred ňou strácajú rešpekt. Vtedy je vám z toho úplne zle, celé regimenty drobizgu padajú do rybníčkov a jazierok, do odtokových kanálov a bazénov. Človek pustí decko z očí na tridsať sekúnd. Minulý mesiac som tu mal jedno. Dvojročné. Priniesli mi ho, ale tak dlho bolo pod vodou, že malo vážne poškodený mozog. Zomrelo na zápal pľúc na piaty deň. Zrejme lepšie preň.“

„Vy ste prehliadali Lucillino telo?“

„Bert Dell je ohliadač, nie ja. Bert má lepšie konexie, ale je to dobrý chlap. Podľa stupňa cyanózy šlo nepochybne o utopenie a Bert odhadol, že kým ju vytiahli, bola pod vodou najmenej tridsať minút. Billy Gain mal dosť času a tak ju našminkoval, že truhlu mohli nechať otvorenú. Odporný barbarský zvyk.“

„Aj ja si to myslím.“

„Zaužívaná pocta mŕtvemu. Čo? Akáže je to úcta, prikrášliť šupku? Nový liek proti bolesti a smútku?“

„Trochu slabý.“

„A teraz si už zbalíte svojich sedem slivák, alebo ešte za niekým idete?“

„Nemohol by som sa ukázať v podniku, keby som sa nezhováral aspoň s piatimi ľuďmi, a potom sa musím porozprávať ešte s niekým, čo bol pri tom, aby som mohol vypracovať podrobnú správu. A v pätách mám jej mladšiu sestru.“

„Nerozprával som sa s ňou, ale videl som ju na pohrebe. Pekné dievča.“

„Bojí sa, že poisťovňa sa pokúsi ju ošmeknúť. Nemôžem ju presvedčiť, že sa neznížime k tomu, aby sme niečo sfalšovali.“

„Budete sa rozprávať so Samom Kimberom?“

„Budem musieť.“

Nile nadul líca a poklepal si po statnom bruchu. „Malá rada, chlapče. So Samom to hrajte s otvorenými kartami. Mňa ste tu i tam chceli nachytať, a to je hádam vaša robota. Ale preto, že Sam možno bude vyzerať a správať sa trošku ako gadžo, nepodceňujte ho. Bude sa usmievať a tváriť ospalo, ak ho budete chcieť obtiahnuť, a z toho by ste nič nemali. A o desať minút zodvihne telefón, vybaví jeden-dva hovory, a vy si môžete hľadať zamestnanie.“

„Vďaka za varovanie.“

„Je ako starý krokodíl. Na blatistom brehu vyzerajú, akoby sa usmievali. A len preto, že na dne jazera majú dobre schované mäso, dozrieva tam.“

„A čo Hanson?“

„Ten pre vás nemôže nič urobiť, iba že by sa pokúsil dať vám do brady, ak bude mať vypité. A keď tak na vás pozerám, bola by to chyba. Nikdy si netreba začínať s chlapíkom, čo vyzerá o pár centimetrov nižší, ako je v skutočnosti. Odhadol by som vás na sedemdesiatdva kíl, keby ste nemali objem krku štyridsaťpäť.“

„Štyridsaťštyri. Osemdesiatsedem kíl.“

„Zápasili ste?“

„Zápasil, vzpieral a boxoval. Vtedy to bola zábava, ale teraz za to platím, pretože musím trénovať, ináč bude zo svalov huspenina. Vďaka za pohárik a vďaka za rozhovor, pán doktor.“

„Boli ste ku mne veľmi slušný. A nepýtali ste si zbytočne nijakú radu. Tak príďte kedykoľvek cez týždeň a zaklopte na zadné dvere. V tomto čase mávam prestávku zvanú Danielsova hodinka. Všetko najhoršie vašej misii, ale všetko najlepšie vám, chlapče.“

„Ďakujem, pán doktor. Nechcem nikomu stúpať na prsty. Sú mestá, kde ľudia nemajú radi nijaké otázky o ničom.“

„Tu nebudú problémy, Stanial. Toto je – ako by ste to vy nazvali? – rôznorodá spoločnosť. Až na niekoľko najstarších rodín pri jazere Larra, zopár starých v meste a zopár pracháčov z pozemkov všetci sú novousadlíci. Rýchlo to tu rastie a rýchlo sa to mení. Nie k lepšiemu. V okrese je dva razy toľko populácie ako pred desiatimi rokmi. Hranice sa posunuli. Podľa mňa už neexistujú mestá ako kedysi. Iba obchodné centrá s domami okolo.“

 

Barbara Larrimorová mĺkvo nasledovala Staniala, keď sa po ňu zastavil a viedol ju k svojmu malému praktickému tmavému dvojdverovému sedanu. Vo večerných lúčoch slnka videl, že oči má opuchnuté, viečka červené, pery naliate.

„Pospali ste si?“ opýtal sa, keď vyrazili.

„Trošičku. Ja… nemyslela som si, že tak hneď budem plakať. Myslela som, že to príde neskôr. Ale keď ste odišli, rozmýšľala som… akosi som sa pozabudla… ako poviem Lu o tomto všetkom. Tak veľa som jej toho mala povedať. A potom som zrazu vedela… naozaj vedela, že už nikdy jej nebudem môcť nič povedať, už nikdy viac. Tá strašná konečnosť jej smrti ma zasiahla prvý raz. A teraz sa mi to zdá neskutočné. Nateraz je tá myšlienka preč, ale zrejme sa vráti.“

„To sa stáva. Bude vám vyhovovať Ocala?“

„To je jedno. Paul, stratili ste niekoho takého blízkeho?“

„Už som si na to zvykol.“

„Prosím?“

„Prepáčte. Znelo to veľmi hlúpo. Moji rodičia žijú. V štáte Michigan. Stratil som staršieho brata. Bol mojím vzorom. Nič som nevedel urobiť poriadne. Chcel som vedieť urobiť všetko, aby ma potom brat pochválil. A keď sa mi to konečne podarilo, jeho nebolo. No keď mi niečo vyjde a mám z toho dobrý pocit, akoby som si v duchu povedal: ‚Čo ty na to, Joe?‘ A potom si uvedomím tú stratu. Joe bol jedným z fyzicky najsilnejších ľudí, akých som kedy poznal. Keď som bol malý, chcel som sa mu vyrovnať. Akoby som stále hľadal jeho súhlas. A stratil som aj manželku – nie takisto, ale tiež absolútne. A teraz mám z toho čudný pocit. Keby bola Janey mŕtva, mal by som ten pocit konečnosti, o ktorom ste hovorili. Myslím konečnosť, o ktorej sa nedá diskutovať. Ale ona žije, býva v Texase. V hornatej krajine. Kerrville. Viem, že sa už jakživ nestretneme. Ale Janey je na svete a zavše sa mi sníva, že ju vidím, no keď sa zobudím, viem, že to je to posledné, čo chcem.“

„Vravíte takto, aby ste mi pomohli?“

„Alebo sám sebe.“

„Nemala som to vravieť. Potom sa ťažšie rozpráva. Nám obom. Nemala som vám skákať do reči. Porozprávajte mi o Janey.“

„Vôbec to nie je napínavé. Jej rodina ju utvrdzovala v tom, že je vzácna a jedinečná. Učili ju všetkému, čomu vôbec možno dieťa učiť. A tak jej rodina považovala za náramnú škodu dať to všetko polišovi. Keby sme žili v primitívnych kmeňoch, ona by bola tá, čo si zaslúži vodcu stáda. Ale nezdalo sa, že by aj Janey tak zmýšľala. A keby sme boli mali deti, možno by mala toľko roboty, že by si nič iné nevšímala. Alebo by si našla veľmi náročnú prácu. Myslím, že časom nadobudla pocit, že život ju priveľmi nevyužíva. Keď potom chcela odísť, nebránil som jej. Čo sa dá robiť? Strašne sa nudila a bola z toho podráždená a smutná. Teraz má veľký dom, zábavu, detičky a nejaký ranč s angorskými kozami. Všetci ju mali vždy radi.“

„Neľúbila vás.“

„O tom jedinom ju nič nenaučili. Vravela, že ma ľúbi, a verila tomu. A že teraz ľúbi toho Texasana. Ale neviem. Možno ak si človek absolútne dôveruje, nikoho nemôže ľúbiť naozaj.“

Barbara sa stroho zasmiala. „To teda nie je môj problém.“

Keď predbehol pomalšie idúce auto, skúmavo sa na ňu zahľadel. Keď ju videl prvý raz, myslel si, že zvyčajne je nedotklivá, večne namosúrená. Ale teraz sa mu zdalo, že vrásočky okolo úst a očí sú príznakom odhodlania a vytrvalosti. Slnko už takmer zašlo a ona žmúrila do svetla pred sebou, hlava vystrčená dopredu, ruky pokojne zložené v lone. Mala lesklé hnedé vlasy s bledšími pruhmi, vysoké čelo, sivozelené oči, podlhovastú oválnu tvár, troška bucľatú. Nazvala Lucille peknou sestrou, a podľa fotografií, ktoré videl, bolo to tvrdenie dosť presné. Ale Barbara bola príťažlivá svojím spôsobom, nie takým zjavným. Dlhé oblé ruky a nohy a akýsi pokoj, čo z nej vyžaroval, keď oddychovala, vytváral dojem lenivosti, neveľkej vitálnosti, no keď čosi robila, pohybovala sa obratne a rýchlo. Keď sa s ňou prvý raz rozprával, myslel si, že je chladná, neschopná zmyslových vzruchov. Ale teraz, keď s ňou bol sám v aute, začal vnímať tie jemné dokonalosti, na ktoré sa nedalo iba letmo pozrieť, začal si uvedomovať oblosť jej kolien, ohyb zápästia, drobné uško. Pri večeri si všimol, že zas má normálnu náladu, takže jej môže povedať o rozhovore s doktorom Nilom. Pristihol sa, že ho opisuje tak, aby ju rozosmial. Ale zvážnela, keď jej porozprával, čo podľa doktora Nila mohlo trápiť Lucille v posledných týždňoch.

„To sedí, súdiac podľa listu,“ povedala Barbara. „Sam Kimber jej zveril nejaké tajomstvo, ktoré z nej potom ktosi podfukom vymámil. A možno ju trápilo, o aké tajomstvo ide – myslím tým, že Kimber jej to vysvetlil tak, a Lucille prišla na to, že sa to dá vysvetliť i onak… Zamotáva sa to, však?“

„Treba sa zhovárať s mnohými ľuďmi.“

„Ale ako zistíte, o aké tajomstvo išlo?“

„Možno treba zistiť, o aké tajomstvo nešlo. Ako krížovka. Keď už máte jedno-dve písmenká, počet možností sa zmenšuje.“

„Paul, ju zabili,“ povedala čudným hlasom. „Prišla sem dolu a oni ju zabili.“ Začali jej tiecť slzy. Tvár si skryla do dlaní. Šla na toaletu. Po desiatich minútach sa vrátila, šuchla sa do boxu naproti nemu a povedala: „Prepáčte.“

„To nič.“

„Nemôžete mi dať nazajtra nejakú robotu? Cítila by som sa lepšie, keby som mala nejakú povinnosť.“

„Dačo sa nájde.“

„Prosím vás, berte ma trochu vážnejšie.“

„Niečo sa nájde. Ani ja som sa ešte nedostal ďaleko.“

V posteli začal čítať vybrané Lucilline listy sestre. Jeden bol mimoriadne dlhý:

Barb, keď Ti takto píšem o Samovi, akoby som si aj ja vyjasňovala veci. V Tvojom poslednom liste som si všimla, že si dosť čítala medzi riadkami, a je hádam načase, aby som Ti to povedala. Znie to čudne, ale nevravela by som Ti toto všetko, keby som nevedela – prepáč mi to, sestrička – o Tebe a Rogerovi. A ty si našla odvahu skoncovať s ním. Nemalo to budúcnosť a možno ani toto nemá, ale žijem priveľmi intenzívne v prítomnosti, aby som sa zamýšľala nad budúcnosťou. Myslím, že aj vy s Rogerom ste boli na tom istý čas takto. Každý si zrejme myslí, že to jeho pobláznenie je jedinečné, a možno je to v istom zmysle u každého rovnaké. Ale či si to človek môže priznať? Dosť sa musím premáhať, aby som nebola v tomto liste priveľmi zlomyseľná. Mám strašnú chuť písať slová s veľkými písmenami a podčiarkovať. A občas napísať ha-ha ako nejaká školáčka. Len dve slová napíšem veľkými písmenami: zrejme som Hriešna Žena. Nehanebná. Ľahko sa povie, že som bola osamelá. A zraniteľná. Ale to vôbec nevysvetľuje, prečo by to mal byť a aj naďalej je Sam.

V iných listoch som Ti už o ňom písala, koľko má rokov atakďalej, ale neopísala som Ti ho. Meria takmer dva metre, má podlhovastú, strašne bledú domácku tvár a oči také bledé, akoby ani nemali farbu. Má pevné tmavé vlasy. Je to veľké, dlhočizné, hrčovité, kostnaté kusisko chlapa, samé články a ohyby, a má zvláštny štýl. Niečo v tom, ako sa pohybuje, ako chodí a oblieka sa, sadá si a vstáva zo stoličky. Vyzerá drsný a mocný, ale jakživ som sa pri nikom necítila tak neuveriteľne dievčensky.

Nič sa mi nepokúšal nahovoriť, Barb. Nie je to ten typ muža. Bol ku mne milý a dobre sme sa spolu cítili. A naozaj si myslím, že ani jeden… teda ani on, ani ja, sme si ani len nepomysleli, že by z toho mohlo byť čosi iné. Ale tak veľmi ho zdeprimovala nejaká daňová záležitosť, a zavolal mi cez medzimesto a mal taký unavený, skľúčený a srdcervúci hlas a prosil ma, aby som prišla za ním. Predstav si! Bolo to absurdné. Zložila som. Čo si myslel, že je? Kde nabral tú smelosť? A dvanásť hodín nato, keď som si balila svoj najmenší kufrík a viezla sa na letisko, aby som stihla lietadlo do Jacksonvillu, stále som si vravela, že to je čudné. Určite som mu nič také nedlhovala. Prečo by mal očakávať, že pribehnem, len čo zapíska?

Ver mi, bola som absolútne vystrašená. Sam bol taký mocný zver a vyžarovala z neho sila a krutosť, cítila som sa, akoby som bola zhypnotizovaná, ako nejaká obetná bytosť. Ale on bol taký nežný! A vôbec nie sebaistý. A boli sme veselí a plachí. Ako mladý pár cez medové týždne, čo som teda vôbec neočakávala. Ale teraz sa už sotva pamätám, aké to vtedy bolo, sestrička. Pretože toho bolo toľko! Ak som kedy mala čo len najmenšie pochybnosti, či odísť od Kelseyho, už ich nemám. Nechcem byť vulgárna, ale Kelsey miloval tak, akoby si chcel zabezpečiť miesto v olympijskom družstve. Ja som bola poslušné atletické náčinie, ostražito som dávala pozor na jeho pokyny a povely a často som pri ňom mala pocit, že ak ho potom pochválim a zatlieskam mu, vyskočí a začne sa klaňať. Ak sa mi nedarilo predstierať vrcholnú extázu, bral to ako urážku svojho talentu. Ale Samovi ide o mňa. Nikdy som si nemyslela, že pri milovaní sa dá smiať nahlas len tak od šťastia. Vždy ma to akosi dráždilo a bola som na to zvedavá a zároveň pochmúrne presvedčená, že naozaj nie som veľmi sexy. Ale Sam zo mňa urobil úplnú nenásytnicu. Znova a znova si musím dokazovať ten zázrak. Som už taká túžiaca nehanebnica, že ak sa na mňa Sam čo len pozrie, prídu na mňa mdloby a začnú sa mi podlamovať kolená, nech by som bola kdekoľvek. Myslím si, že som nikdy nevedela, aká som. Nie som si však istá, či som to ja, čo zo mňa spravil Sam. Možno je to len také obdobie. No kým to trvá, je to veľmi vzácna choroba. Nechcem nič okrem jeho uzlovitej kostry natiahnutej vedľa mňa, jeho pomalých rúk a nežných slov lásky. Doteraz som nikdy nežila naplno. Keď si mi vravela o Rogerovi, len som sa tvárila, že rozumiem. Myslela som si, že rozumiem, ale v chladnom kútiku svojej puritánskej dušičky som bola zhrozená, že moja malá sestrička prikladá zmyselnosti takú váhu, a asi som si myslela, že si z drsnejšieho materiálu ako ja. Ale teraz, Barb, viem, čo si mi chcela povedať, a teraz chápem, koľko síl Ťa to muselo stáť, aby si s tým tak náhle skoncovala. Keby mne zrazu povedali, že sa už nikdy nesmiem stretnúť so Samom, vyšklbala by som si vlasy, váľala by som sa v prachu a sadla by som si na cestu a zavýjala ako pes. A teraz, Barb, poznáš to najlepšie či najhoršie zo mňa. Ale možno si budeme rozumieť omnoho lepšie ako doteraz. Jediný kaz na tomto vzrušujúcom šťastí je uvedomenie si viny. Usilujeme sa držať to v tajnosti, ale myslím si, že kto na mňa pozrie, hneď vie všetko. Sam má v lesoch malý domček. Volá to chata, ale je to naozaj stabilné a útulné. Teraz, keď Ti píšem, som práve na chate, čakám na zvuk jeho auta na súkromnej prašnej cestičke a viem, že srdce mi vyskočí od radosti, keď ho začujem. Som čudne poobliekaná, mám na sebe jeho bielu košeľu, rukávy vyhrnuté, plecia mi siahajú takmer po lakte, a spokojne si uvedomujem, že Sam to bude považovať za veľmi sexy oblečenie. Trochu som sa navoňala a moje holé nohy sú ružové a osamelé a prechádzajú ma zimomriavky z toho, čo ma čaká. Vidíš, sestrička, Zvykla som si vravieť Ti viac, ako by som Ti povedala medzi štyrmi očami. Ale nemám nikoho, komu by som sa mohla takto zdôveriť.“

Keď Stanial prečítal ostatné listy a zhasol svetlo, v mysli sa vrátil späť k tomuto listu. Rozmýšľal o Rogerovi. A nečakane intenzívne ľutoval, že nepoznal Lucille Larrimorovú-Hansonovú. Vyjadrovala sa vo svojich listoch tak nezvyčajne zreteľne, že vedel, že by sa mu bola páčila, keby sa s ňou bol stretol. Bolo to premárnené a nespravodlivé.

V noci ho prebral sen o Lucille. Sen bol živý a takmer ako nočná mora. Zobudil sa spotený. Lucille bola vo veľkej sklenej nádobe ako laboratórny kus, nahá, ponorená v priehľadnej tekutine, jej plavé vlasy sa vznášali. Obracala sa, pomalým pohybom narážala na steny nádoby, akoby v nej prúdila voda. Potom sa mu zrazu ozvala Janey cez akýsi megafón, hlas mala kovový. „Prišiel si priveľmi neskoro, Paul. Vždy prídeš priskoro alebo prineskoro. Ale nikdy si nedáš povedať. Nikdy to nebolo a nikdy nebude, ako to má byť.“

Vyšiel po schodoch hľadať Janey, aby ju odtiahol od mikrofónu, kým nebudú všetci počuť, čo mu vraví. Ale dostal sa do nesprávnej miestnosti, v ktorej doktor Nile, nezmyselne poskakujúc a nadúvajúc líca, pracoval na postave na doske. Bola to Barbara. Z úst a nosa sa jej rinula voda. Nile jej vyzliekal šaty zlatými nožničkami. Žiarivo sa usmial na Staniala. „Pripravte druhú nádobu, chlapče. Chcela, aby ste mi pomáhali vy.“

Precitol zo spánku s nevysvetliteľným pocitom viny. Potme si sadol na peľasť a vyfajčil cigaretu. Klimatizácia prehlušovala zvuky noci. Mal pocit, akoby bola izba v pohybe na akomsi čudnom vozidle, čo nepretržite napreduje nocou.

Augustus Dumas Gable si vo svojej izbe v jacksonvillskom hoteli utieral tvár do uteráka a dúfal, že srdce má v poriadku, že nemá nijakú nezistenú chybu, pretože by bola tragická irónia takto prísť o všetko, keď je to už takmer na dosah. Nevedel, koľko ešte môže vydržať. Zavše pocítil chlad, mrazenie a prázdnotu a bol presvedčený, že to je koniec, a na smrť ho to vystrašilo. Potom sa zase znenazdajky cez neho prevalila veľká horúca triumfálna triaška a chcelo sa mu kričať, urobiť stojku na hlave a chichotať sa.

Najhorší zo všetkého bol nečakaný odklad rozhodnutia. Možno niečo nesedí, ale neodvážil sa opýtať. S týmito chlapcami od daní sa musí jednať v rukavičkách. Dalo sa s nimi rozumne dohodnúť. Ale ak sa človek čo len raz sťažoval na svoj podiel, alebo im dal k tomu príležitosť, usilovali sa zhrabnúť spod husi všetky zlaté vajíčka, no nechali ju žiť. To znamenalo, že sa s vami dohodli až vo chvíli, keď hrozilo, že ste sa rozhodli s nimi skoncovať a dať vec na súd. Ale ak ste sa pokúsili vyvinúť nátlak, oklamať ich, alebo nedajbože ste ich chceli diskrétne podplatiť, smutne sa usmiali, zabili hus a dočista ju ošklbali. Gus vedel, že zašiel tak ďaleko, ako sa dalo, a zostávalo mu už len čakať.

Kedysi dávno ho veľmi rozveselila odpoveď Willieho Stuttona na otázku, prečo vykrádal banky: pretože v bankách sú peniaze. Gus si celkom objektívne uvedomoval, že jeho motívy boli rovnaké. Odhadol, kde budú peniaze, a pripravil sa na záťah. Počas štúdia práva si zarábal ako účtovník. Po treťom, konečne úspešnom pokuse vystupovať ako obhajca sa rozhodol zotrvať radšej pri účtovníctve než pri súdnej praxi a pokúšal sa získať kvalifikáciu verejného revízora účtov. Získal ju bez väčších problémov. A potom sa začal utvrdzovať v tom, že urobil správne. Daňový zástupca, ktorý má i kvalifikáciu verejného revízora účtov, je zriedkavý a vzácny exemplár. Keď začal prosperovať, naďalej žil skromne a nadbytočný príjem investoval do zamestnancov, ktorí ho zbavovali otrockej roboty. Teraz má výkonné kancelárie na druhom poschodí Samovej Kimberovej budovy a zastupuje polovicu obchodných záujmov okresu. Nájdi utajenú, ale celkom legálnu podmienku, vďaka ktorej zákazník nečakane ušetrí päťsto dolárov na ročnej dani, a na nasledujúcej klubovej schôdzke bude spievať na Gusa Gabla ódy. Dokonca sa roznesie: „Ak máš problémy, obráť sa na Gusa Gabla.“

Bolo to zaslúžené odporúčanie. Kontakty s chlapcami od daní udržoval na výhodnej rovine vzájomnej spolupráce. Kvôli nijakému klientovi neklamal a nefalšoval číslice. V inom čase na inom mieste by mohol byť Gus Gable sprievodcom v divočine a s tou istou neporovnateľnou svedomitosťou by poznal každú skrytú cestičku, každú vodnú priekopu, každú stopu po zveri a vytušil každú zmenu počasia.

Veľmi starostlivo, s nádejou a trpezlivo si odkladal peniaze a čakal na príležitosť. Nebol ženatý. Nemal potomkov. Nepestoval nijaké nákladné zlozvyky. Videl, ako sa bezvýznamní chlapi oddali hazardným hrám a mali pekelné šťastie. Vedel, že na hazardné hry nemá žalúdok. Vždy hľadal absolútne korektné, bezchybné okolnosti a za posledné tri roky s ťažkým srdcom zvážil a odmietol niekoľko sľubných príležitostí. Ale teraz vedel, že má na dosah ruky vďačnosť Sama Kimbera.

V istom zmysle to bude porušenie etického vzťahu. Keď sa Sam dozvie celú pravdu – čomu sa nedá vyhnúť – asi sa rozzúri, ale keď bude mať čas premyslieť si to, pochopí príčiny. Gus si vezme iba čiastku, ktorú by si bol ináč zobral ktosi iný, a zároveň pomôže Samovi dostať sa z kaše trošku rýchlejšie, ako by sa z nej dostal bez neho.

Celkom zjednodušene, Samov daňový problém znamenal, že bude musieť predať aktíva. A Gus bude poruke, aby ich prevzal. Treba mu len trochu pomôcť.

A keď bude po tom, Gus Gable bude mať odloženú peknú kôpku peňazí a život sa zmení. Mal štyridsaťdva rokov a vedel, že čakal dosť dlho. Budú to jeho legálne peniaze bez najmenšej pochybnosti. Ťažko sa mu rozmýšľalo ďalej ako po skutočný fakt peňazí. Predstavy, ktoré siahali za peniaze, boli hmlisté. Boli ako farebná reklamná príloha časopisu. Gus Gable na sklápacom mostíku svojej lode postavenej na zákazku vchádza s rekordným úlovkom tuniakov do lodenice v Cat Cay. Gus Gable za volantom svojho bieleho superluxusného jaguára. Gus Gable v Ríme. A nedefinovateľné, ale neodmysliteľné bolo Dievča snov – pri ňom na sklápacom mostíku, pri ňom v aute, pri ňom v pouličnej kaviarničke – veselé, usmievavé a milujúce. Do konca života striedavo šesť mesiacov pracovať a šesť mesiacov užívať.

Zavše mu to pripadalo trochu nereálne, sen, ktorý sa nemôže vyplniť. Mal štyridsaťdva rokov, tmavé riedke vlasy, brucho ovisnuté, hnedé oči za astigmatickými šošovkami slabé. Pleť mal úradnícky sinavú, šatník z obchodného domu J. C. Penney, od dvadsiatich lacných cigár denne drsný hlas, žalúdok chúlostivý po mnohých rokoch mrazených jedál, nedbanlivo zariadený byt s ľahostajnou slúžkou, trojročný Chevrolet, na ktorom jazdil mizerne, a nijakú záľubu. Posledné roky mal hrubý zárobok sedemdesiattisíc, z toho štyridsaťtisíc šlo na platy a réžiu, a po odrátaní daní a životných nákladov odkladal ročne pätnásť až osemnásťtisíc do cenných papierov. V sobotu, priemerne raz do mesiaca, sa zaviezol do Tampy, pod menom Robert Warren sa ubytoval na istom mieste, vykrútil správne číslo a poslali mu plavovlasú prostitútku na jednu noc, dostal vždy čistotnú, v podstate príťažlivú a schopnú, službu, ktorú môže očakávať stály zákazník, čo dobre platí, nie sú s ním nijaké starosti a nevyžaduje nič nezvyčajné. Zavše dostal tú istú niekoľkokrát po sebe, ale nikdy si nepýtal nijakú po mene. To neboli Dievčatá snov. Boli to len priemerné, dosť hlúpe ženy, ktoré ustavične tárali o svojom dennom zamestnaní, o svojich deťoch v škole, o chlapoch, čo ich opustili. Spočiatku, keď len začínal používať to číslo, mu poslali raz primladú, inokedy vyziabnutú alebo takú, čo priveľa pila, a raz mu dokonca poslali hysterickú amatérku, zakaždým sa sťažoval, a tak za posledné štyri roky už nedostal takú, ktorá by mu nevyhovovala. Posielal ich preč v nedeľu nad ránom, potom si pospal, zobudil sa neskoro popoludní, zaplatil a šiel domov.

Ale peniaze všetko akosi zmenia. Zmenia sinavosť na bronz, sploštia brucho, zlepšia reflexy, umožnia mu nájsť Dievča snov, a keď ju nájde, ona ho bude milovať len preňho samého, peniaze budú iba okrajová záležitosť a užívať ich budú obaja. Bude sa s ňou mať o čom rozprávať a bude ju vedieť rozosmiať. A všetci ju budú s ním vidieť a budú mu závidieť.

Opäť si utrel tvár a vyčistil okuliare. Otvoril aktovku a vybral z nej prehľady záznamov z výsluchu, ale čísla a pomery mu nedávali zmysel. Keď ich odkladal, zazvonil telefón, Gus sa hodil krížom cez posteľ a zdvihol ho, kým stihol zazvoniť druhý raz.

„Gus?“

„Presne tak, Clarence. Pripravený a nedočkavý.“

„Práve to sem prišlo. Aby som to zaokrúhlil, dvestotridsaťjeden-tisíctristo. Šesťdesiatdňová lehota. Formálne oznámenie vyjde v pondelok. Šťastný?“

„Clarence, priateľko, poviem spokojný. Sama to dosť vyžmýka, ale myslím si, že je to celé výsostne spravodlivé. Jeho súhlas bude automatický. Som ti zaviazaný.“

„Ľutujem, že sa to dodatočne oddialilo, ale s tým sa nedá nič robiť. Kompromisné vyrovnania majú nechutnú publicitu, takže žiadali dodatočný rozbor. Vieš, nechceli by sme, aby Kimber kvákal, ako ľahko z toho vybŕdol.“

„Ani nie tak ľahko. Ver mi, Clarence, veď ste mali v rukách celkový obraz o jeho finančnej situácii. Nevydržal by viac.“

„Mám ti pripomínať, že nevieš o ničom, kým sa to oficiálne neoznámi?“

„Okamžite to všade roztrúbim, priateľko, aby mi váš podnik už nikdy nedôveroval.“

„Musel som to povedať.“

„Prirodzene, chlapče.“

Gus Gable hneď po tomto hovore vykrútil cez medzimesto číslo Charlieho Dillera do Citrusovej centrálnej banky a trustovej spoločnosti, priame číslo, ktoré nešlo cez ústredňu v banke. Gusa znepokojilo, keď to zdvihla Dillerova sekretárka. Nezreteľne vyslovujúc, povedal hrubším hlasom, že je istý Warren a volá z Jacksonville vedel, že to mesto bude Charliemu stačiť ako heslo. Dievča povedalo, že pán Diller na chvíľočku vyšiel z kancelárie a či by láskavo nepočkal. O niekoľko sekúnd sa ozval Charlie. „Haló? Ja… čakal som, kým mi zavoláš.“

„Odklepli šesťdesiat dní, takže sa môžeš na to vrhnúť.“

„Čiže… asi to môžeme rozhýbať.“

„Charlie, môžem zodpovedne vyhlásiť, že teraz naozaj nie je čas na to, aby si si mohol dovoliť otáľať. Máš blanko papiere s mojím podpisom a máš certifikáty, osobný podiel na zisku, a tak ti dobre radím, aby si vyvinul čo najväčšie úsilie a pretlačil to vo vašom pôžičkovom výbore. Chcem, aby to už dnes stálo na tom špeciálnom konte.“

„Ale, Gus!“

„Charlie, špeciálne naliehanie a prosíkanie máme za sebou, obchod je uzavretý a možno sa ti zdá, že nie som dosť zdvorilý, no súkromnú dohodu s tvojím podpisom mám založenú, takisto ako máš ty odloženú kópiu, a ak čo i len trošku zaváham, môžeš mi zdvihnúť mandle takisto ako ja teraz tebe.“

„Len mi nie je jasné, prečo si si taký istý, že Sam si vyberie túto možnosť.“

„Pretože je to jeho najlepší ťah a ja mu dokážem, že to je jeho najlepší ťah, a pán Sam robí vždy len najlepšie veci.“

„Hneď sa do toho pustím,“ povedal Charlie trošku zápalistejšie.

„A ja hneď zavolám Samovi.“

Gus žiadal osobný hovor so Samom Kimberom. Počul Angie Powellovú vravieť telefonistke, že pán Kimber tam nie je a nevedia, kedy sa vráti, a preto si pýtal k telefónu Angie.

„Ahoj, Gus,“ ozvala sa. „Čestné, nie je to bluf. Jednoducho nevieme, kde je. Pred chvíľou som brnkla na chatu, ale nik to tam nebral. Vieš, skoro vždy nám dá vedieť, ale odvtedy, čo sa utopila Lucille, nie je vo svojej koži. Chodí ako omámený, akoby mu bolo všetko fuk. Všetky tie listy som mu dala na stôl a bol tu zavčas ráno celú hodinu, a keď odišiel, vošla som ta a neboli podpísané. Myslím, že sa na ne ani len nepozrel. Neviem, čo tu robil celý ten čas. Včera sme zatvorili a šli sme na ten pohreb. Počula som, že keď už všetci odišli, on tam ešte zostal sedieť vo svojom aute. Čo môžem pre teba urobiť?“

„Angie, hádam by bolo najlepšie nechať mu dôverný odkaz a pokús sa mu ho odovzdať, hneď ako ho nájdeš. Povedz mu, že to prešlo. Že to je šesťtisíctristo a kúštik nad môj posledný odhad a šesťdesiat dní na splatenie.“

„Šesťtisíctristo nad. Bože, Gus, viem, že pred týždňom by sa mu tým uľavilo, ale teraz mám pocit, že mu to poviem a on sa na mňa len neprítomne pozrie.“

„Povedz mu, že práve odchádzam a spolu si to prejdeme a vymyslíme najlepšie východisko. A brnkni, prosím ťa, dolu a povedz Betty, že najneskôr o tretej by som mal byť v úrade a do pol štvrtej tam chcem mať Jimmyho a Roscoa s účtami Juice-Masters. A zariaď mi to na piatu s pánom Samom, ak budeš môcť, Angie.“

„Môžem to len skúsiť, Gus.“

Keď Angie Powellová vyšla zo súkromnej kancelárie Sama Kimbera, Paul Stanial zdvihol hlavu od časopisu a spýtavo zdvihol jedno obočie. Angie mu povedala: „To nebol on, pán Stanial. Ktosi iný, čo sa ho pokúša zastihnúť.“ Opäť si sadla a Stanial počul, ako volá akúsi Betty a odovzdáva jej pokyny od akéhosi Gusa. Staršia žena v prednej kancelárii šla dolu s plným náručím fasciklov a Paul Stanial sa po prvý raz ocitol osamote s najvyšším dievčaťom, aké kedy videl. Už zistil, že prinajmenej o dva centimetre presahuje jeho meter osemdesiat, a prekvapilo ho, že nosí sandále bez akéhokoľvek náznaku podpätku. Ani nechcel myslieť na to, ako by vyzerala v desaťcentimetrových podpätkoch a s vlasmi vyčesanými do vysokého drdola.

Najprv si myslel, že meter deväťdesiatosem vysoký Sam Kimber ju tam drží len preto, že je stavaná podľa jeho meradla. Ale počas dlhého čakania prišiel na to, že to dievča je viac ako doplnok. Pracovala bezchybne na plné obrátky, s brilantnou istotou vybavovala telefonáty, návštevníkov a robila drobné rozhodnutia. Tmavozlaté živé kučery jej pri chôdzi poskakovali. Mala na sebe citrónovožltú sukňu a špinavobielu blúzku. Všetko na nej bolo väčšie – mala väčšiu tvár, žiarivejšie zuby a väčšie oči ako menší tvorovia. Odhadol, že má prinajmenej sedemdesiat kíl, a spočiatku si myslel, že má prituho stiahnutý opasok, ale potom prišiel na to, že sa jej telo nevlní a nenatriasa, lebo má dobre trénované, atleticky pevné svalstvo. Ešte nemá dvadsať, odhadol. Na prstoch nijaké prstene. Nijaké šperky. Vôňa mydla a živých kvetov. Napriek mohutným prsiam, bokom, dobre stavaným lýtkam a brilantnej pracovnej výkonnosti pôsobila záhadným a zvláštnym dojmom detinskosti. Pomyslel si, že ten dojem môže vyvolávať pomerne vysoký jasný hlas a vážny, neprítomný výraz tváre, keď práve nič nerobila.

Rázne vybrala z elektrického písacieho stroja akýsi dokument, rozdelila kópie, jednu dala na stôl pani Nimmitsovej. Organizácia práce v kancelárii ho prekvapila. Okrem pôsobivého moderného vybavenia, zjavnej pracovnej disciplíny a dobrej pohody zbadal vysoký stupeň kancelárskej automatizácie.

„Zdá sa, že pán Kimber má veľa rozmanitých obchodných záujmov,“ povedal.

„Iste, musíme udržiavať kontakty s mnohými firmami,“ odpovedala mu s úsmevom. „Lesy, spravovanie pôdy, kontrakty atakďalej. Ale teraz je tak trochu uhorková sezóna. Čas vhodný na dostihnutie zameškaného. Stavia sa veľmi málo a práve teraz nie sú uzavreté nijaké kontrakty. Som oveľa radšej, keď je to tu ako v blázinci. Do roboty som ako drak.“

„Znáša to pán Kimber po tieto dni ľahšie?“

Z okamžitej zmeny jej výrazu usúdil, že zašiel priďaleko. „Povedala som vám už pred hodinou, pán Stanial, že som osobná a dôverná sekretárka pána Sama, a keby ste mi povedali, o čo vám ide, ušetrila by som vám kopu čakania. V hlavnom registri som zistila, že sme nikdy nemali do činenia s vašou poisťovňou, a ak si myslíte, že ho na niečo nahovoríte, nedostanete sa ďalej ako k tretiemu slovu.“

„Na nič ho nejdem nahovárať, slečna Powellová. Je to len bežné vyšetrovanie poisťovne.“

Sadla si na kraj stola, založila si pevné hnedé ruky a zamračila sa. „Ale ak ide len o bežnú vec, možno by ste ho tým vôbec nemuseli obťažovať.“

„Vyšetrovanie je bežné, ale konkrétna… spojitosť… jeho vzťah k tomu, to je súkromná záležitosť, a myslím si, že by to radšej vybavil osobne.“

Okamžite sa jej rozšírili oči a stisla pery. „Netýka sa náhodou tá poistka tej Hansonovej?“

Stanial sa usiloval zakryť prekvapenie. „Je to súkromná záležitosť,“ zopakoval.

„Nebude sa tváriť prívetivo, že ho tým otravujete.“

„Ak ktokoľvek odmietne spolupracovať, jediné, čo môžem urobiť, je napísať zápornú správu.“

„Tak predsa sa jej to týka!“

„To som nepovedal.“

„Myslím, že sa budete musieť porozprávať s ním. Ja neviem nič o tej žene. A ani som nechcela vedieť.“ Hlas jej stvrdol. Sadla si k stolu a založila nový papier do písacieho stroja. Stanial si pomyslel, že toto veľké pevné dievča má zrejme citový dôvod sťažovať sa.

„Dlho pracujete u pána Kimbera?“

„Tri roky,“ odvetila príkro.

Opatrne nadhodil: „Podľa mňa je celkom prirodzené, že ste podráždená kvôli Lucille Hansonovej.“

Prsty jej na chvíľu zastali na klávesnici. Obrátila sa a pozrela naňho. Nebol to výraz, aký očakával. Bol to začudovaný pohľad. „Prečo by som mala byť kvôli nej podráždená? Nebola by som podráždená kvôli nijakej žene pána Sama, kým by sa ho nepokúšala nejako zraniť, a ak by ho aj zranila, myslím, že on sa vie o seba postarať. Chcieť ženy je mužská záležitosť a ja to nemusím chápať, nie? Môžem cítiť smútok a ľútosť, že to tak musí byť, ale to je bremeno, čo si muž priniesol z raja, a hreší, a je na bohu, či mu odpustí, či nie. Nemusím chápať ani to, prečo existujú ženy, ktoré vábia chlapov a robia z nich otrokov špinavých telesných návykov, dokonca i bez cirkevného požehnania, ktoré robí tie špinavosti aspoň ako-tak čisté pred bohom. Ale ja nemusím vedieť nič o takých ženách alebo sa o ne zaujímať, pán Stanial. Bohužiaľ, Lucille Hansonová umrela uprostred svojich špinavých ciest, ešte kým sa prejedla pánu Samovi, ktorý si teraz pletie smútok s neukojenou žiadostivosťou. Ale to ho prejde a príde ďalšia a po nej ďalšia, a keď napokon jeho telesný oheň začne pohasínať, modlím sa, aby sa uzmieril s bohom a očistil sa od hriechu.“ Povedala to spevavým hlasom, trochu pripomínajúcim náboženskú kázeň. Jemne pokrútila hlavou a pokračovala normálnym tónom: „Nemám príčinu, aby som bola kvôli tej žene podráždená.“

„Prepáčte. Nechápal som.“

„Ľudia väčšinou nechápu. To ma netrápi. Mňa sa hriech nedotýka, pán Stanial. Je to môj osud, že okolo mňa sa obšmietajú chlapi, žmurkajú na mňa, zízajú a chcú ma ohmatkávať. Boh ma stvoril žiadúcu pre chlapov, aby ma takto skúšal. Som jeho ovečka. Keď som mala pätnásť, dva dni a dve noci som strávila na kolenách a spytovala som sa ho, či si mám skryť telo pred celým svetom a prežiť život v modlitbách. Ale on mi povedal, aby som žila tu a odolávala pokušiteľom a zvodcom, pretože podľa môjho príkladu niektorí z nich možno nájdu kráľovstvo nebeské. Moje telo je chrám boží a udržujem ho čisté, pevné a nepoškvrnené.“ Opäť náhle prešla zo spevavého tónu k normálnej konverzácii. „Nerobím si nádeje, že to mnohí pochopia, pán Stanial.“

„Chápe to pán Kimber?“

Vzdychla si. „Tak trochu. Nedovolí mi len to, aby som mu robila kázne. Vraví, že každý musí ísť svojou vlastnou cestou a prísť na všetko vo svojom vlastnom čase. Bože, ale veru mu dlho trvá, aby pochopil, akou zlou cestou sa uberá. Občas sa cítim kvôli pánu Samovi úplne bezradná. A je mi z toho nanič. Ale keď potom vyjdem von, zabehnem si, alebo zaplávam zopár kilometrov a riadne sa unavím, cítim sa lepšie. Vyzeráte, ako keby ste mali silné, zdravé telo, pán Stanial, ale čo tu sedíte, vyfajčili ste už dve cigarety, a je hanba, že takto vedome škodíte sám sebe.“ Zamračila sa a potriasla hlavou. „Len by ma zaujímalo, kam sa ten chlap podel. Možno vôbec nepríde. Nič vám nemôžem sľúbiť.“

Paul sa zdvihol. „Mohol by som zavolať neskôr, či neviete niečo nové?“

„Poprosím pani Nimmitsovú, aby mi priniesla niečo pod zub, takže tu budem celý deň. Želáte si, aby som mu povedala, prečo sa s ním chcete stretnúť?“

Usmial sa na ňu. „Aj tak mu to poviete, či nie?“

„Samozrejme, len som bola zvedavá, či ma požiadate, aby som mu nič nevravela.“

„Vy viete najlepšie, čo máte robiť, slečna Powellová.“

 

Bolo trištvrte na jedenásť, keď Stanial zabočil na štrkovitú cestu na Hansonovom pozemku pri jazere Larra. Bujné tropické rastlinstvo úplne zakrývalo hlavnú budovu, takže od cesty ju nebolo vidieť; bola to impozantná, no netypická stavba z cyprusového dreva s nabielo natretými rámami. Nízke moderné krídlo kontrastovalo so strešnými líniami staršej časti. Stanial zaparkoval, vystúpil z auta a pozrel smerom k jazeru, kde sa pomedzi stromy črtala obytná loď. Našiel ústie kľukatého chodníčka, biely štrk v tieni visiacich fúzov španielskeho lišajníka. Za loďou sa trblietalo modré jazero. Naboku videl zaparkované Hansonovo auto a vonkajšie schodište vedúce do obytných častí.

Ako vystupoval po schodoch na hornú plošinu, na nezastrešenej podeste sa zjavil Kelsey Hanson v lesklých tmavomodrých plavkách a zakričal: „Ďalej ani krok. Čo chcete?“

Stanial zastal a pozrel naňho. Hanson bol svalnatý, do hneda opálený chlapisko, vlasy, obočie a mihalnice mal slnkom vyťahané takmer do biela. Tváril sa nepríjemne a nepriateľsky. Hoci bol trochu pri tele, mal pomerne peknú tvár. Vyzeral ako osobný strážca, čo sa práve chystá vyhodiť z pláže päťdesiatkilovú padavku. Stanial si všimol, že tmavá farba maskuje fyzickú opotrebovanosť. Hanson mal mäkký, tukom obrastený driek a pod najnovšou vrstvou tuku sa vydúvali svalové vlákna. Keby nemal ohorenú tvár, bola by vodnatá a nafúknutá.

„Chcem sa s vami zhovárať o poistke vašej ženy.“

„Čo s ňou?“

„Mám niekoľko otázok, ktoré…“

„Pošli to písomne, kamoško.“

„Zaberie to len zopár minút vášho…“

„Už si ho celý spotreboval, kamoško. Tak urob pekne čelom vzad a odpáľ dolu schodmi.“

Stanial sa v duchu uškrnul doktorovej rade, pozrel na Hansona, vykročil rovno k nemu a nahlas a nahnevane povedal: „Vy hlúpy pankhart, ja vyšetrujem samovraždu vašej ženy, nie som nejaký podomový obchodník, mám to v poriadku s políciou, a ak budete pokračovať v týchto sprostostiach, tak vám podkúrim, až budete oči otvárať.“ Keď vystupoval z posledného schoda na podestu, Hanson sa mu vyhol.

„Prečo ste to nepovedali rovno, kamoško?“

„Práve som tak urobil.“

„Neviete si predstaviť, koľko darebákov sa tu potuluje a chcú… Počujte, Lucille nespáchala samovraždu.“

„To chceme práve zistiť, a ak mi môžete venovať trošku zo svojho drahocenného času, pán Hanson…“

„Bože, nemám nič, len čas, starký.“ Hansonov podmanivý úsmev vyjadroval prosbu a sebapohŕdanie. „Poďte dnu a sadnite si niekde do tieňa. Nechcel som vás uraziť. Nič v zlom. V poslednom čase žijem v ustavičnom napätí.“

Stanial poznal jeho chorobu. Prázdnota. Zdalo sa, že Hanson nie je schopný precítiť nijaký skutočný cit. Zlosť, radosť, láska, nenávisť, žiarlivosť – všetky emócie vyprchali a premenili sa na pretvárku, súdiac podľa neistoty v jeho očiach a príchuti jeho ospravedlnenia.

„Samozrejme, nič v zlom,“ povedal Stanial a potriasli si ruky. Vošli dnu a Stanial odmietol kávu aj pohárik. Sedeli v dlhom ateliéri vyloženom tmavým neopracovaným drevom, zariadenom ťažkým, masívnym nábytkom. Boli tam vstavané hudobné skrine, kamenný kozub a veľký bar.

„Čo má znamenať tá hlúposť o Lucille?“ spýtal sa Hanson. „Komu napadla taká čudná myšlienka?“

„Zatiaľ môžeme povedať iba to, že je tu taká možnosť. Ako viem, boli ste právne odlúčení.“

„Už takmer rok.“

„Je to podľa vás jej chyba, že sa vaše manželstvo rozpadlo?“

„Moment, moment. Nie som presvedčený, že sa rozpadlo navždy.“

„Myslíte si, že by bola prišla k rozumu?“

„Nuž, rozhodne som v to dúfal. Mohla sa vrátiť kedykoľvek. Či to bola jej chyba – myslím si, že obaja sme chybili. Ja som tuším trochu prestrelil. A pristihla ma. Urobila okolo toho zbytočne veľký cirkus. Dočerta, veď ja som to s nijakou inou nebral vážne. Bolo to iba… viete… jedna z takých vecí. Nie sú dôležité, kým nechcete, aby boli dôležité. A Lu akoby sem nikdy naozaj nebola patrila. Spočiatku som si myslel, že bude. Aj ona si to asi myslela. Nech je ako chce, dohodli sme sa na ročnej odluke a nič nedokazuje, že by sa ku mne nebola vrátila.“

„Chceli ste, aby sa k vám vrátila?“

„Prirodzene!“

„Napriek tomu, že mala pomer so Samuelom Kimberom?“

Hanson sa mykol, akoby ho niekto udrel. „Tuším ste tu snorili, pán…“ Pozrel na vizitku, ktorú mal v ruke. „Pán Stanial. Nemáte o tom nijaké dôkazy.“

„Je to dosť odôvodnená istota, pán Hanson.“

„Asi… asi áno. Ale to je taká vec, o ktorej človek nerád premýšľa. Ja to jednoducho nemôžem pochopiť. Lucille bola taká… opatrná. Prieberčivá. Chápete? Vzdelaná. A ten chlap, ten Kimber je dvakrát taký starý ako ona a je to obyčajný nevzdelaný sviniar. Nikdy nepochopím, ako mu mohla naletieť. Asi pred piatimi-šiestimi mesiacmi, keď sa o nich začali trúsiť reči, som sa s ňou naposledy rozprával. Musel som zistiť, či je to pravda. Ale ani mi neodpovedala, keď som sa jej spýtal. Bola slušná, usmiala sa na mňa a povedala, že sme sa dohodli, že počká rok, a keď vyprší lehota, povie mi, ako sa rozhodla. Povedal som jej, že som počul, že chodí so Samom Kimberom. Ona na to, že človek začuje všeličo, ak počúva dosť dlho, a potom nasadla do auta a odišla. Vtedy som ju videl naposledy.“

„Ale mohla sa k vám vrátiť, aj keby to bola pravda?“

„Dočerta, čo vás do toho?“

„Len preberám možnosti, pán Hanson. Čo ak sa chcela vrátiť a myslela si, že svojím vzťahom s Kimberom všetko pokazila? A potom z pocitu viny a pre výčitky svedomia sa utopila.“

„Ale kdeže! Vedela, že ju prijmem späť.“

„Pretože vedela, že keby ste ju neprijali, otec by vás vyhodil?“

Hanson sa trochu preľakol. „Dočerta, s kým ste sa to rozprávali? Možno sa o tom tak hovorí, ale nie je to pravda. Iste, starý John sa mi tým vyhrážal, ale tak sa mi vyhráža od mojich sedemnástich rokov, a matka mu to nikdy nedovolila. Prečo by to mal splniť práve teraz? Prijal by som ju späť, lebo… som chcel, aby sa vrátila.“

„Podľa vás bola citovo nestála?“

„Lucille? Ani by som nepovedal. Vždy brala všetko strašne vážne. Nebola veľmi veselá. Neviem, či to niečo znamená.“

„Takže zrejme brala pána Kimbera vážne.“

„Asi… asi áno. Zrejme ho brala vážne.“

„A čo ak sa on rozhodol skončiť tú záležitosť?“

Hanson naňho podráždene pozrel. „Neviem, o čo vám dočerta ide. Vôbec som nevedel, že bola poistená. Mimochodom, kto dostane peniaze?“

„Jej matka a sestra napoly.“

„Prisámbohu, Stanial, neviem si predstaviť, že by sa Lu zabila, a navyše takto. Plávala tak výborne ako ja. Nie je ľahké utopiť sa, keď ste vo vode ako doma. Všetky vaše inštinkty sú proti tomu.“

„Ale nie je to pravdepodobnejšie ako nešťastná náhoda?“

„Tomu sa tiež dá ťažko veriť, ale to vraví každý. Logickejšie by bolo, keby ju niekto utopil. Ale ani to nedáva bohvieaký zmysel. Poludnie. To jazero nie je také veľké ako toto. Ako viete, či vás ktosi nesleduje ďalekohľadom? Odtiaľ, kde sa utopila, dovidíte na domy oproti. Ale ako ju mohol niekto utopiť a nezanechať na nej ani stopu? Lu vyzerala krehká, no bola to silná žena. Možno to prehnala s opaľovaním a odpadla vo vode. Alebo zjedla niečo pokazené a zamdlela. Každý, kto ma chcel podpichnúť, mi vravel, ako v poslednom čase prekvitá. Možno brala nejaké pilulky a zobrala priveľa. Ako dočerta to zistíte?“

„Ak sa nám podarí potvrdiť odôvodnený predpoklad na samovraždu, nevyplatíme dvojnásobnú poistku.“

Hanson vystrúhal grimasu. „Tým je všetko jasnejšie, kamoško. Prečo by som vám mal pomáhať ušetriť vaše poondené peniaze?“

„Peniaze poisťovne, nie moje.“

„Keby bola nechala list, ušetrilo by vám to veľa starostí.“

„Možno nechala.“

„Ako to myslíte?“

„Kimber tu má veľký vplyv, možno by sa mu nepáčilo, keby ho spomínali v takej súvislosti, nemyslíte?“

„Čo vám straší vo veži?“

„Ak poslala nejaký list vám, mohlo by to s vami vyzerať zle, Hanson.“

Hanson sa zdal úprimne prekvapený, potom sa rozosmial, no nebol to veselý smiech. „Mohol by som vyzerať ešte horšie, nech už vyjdú karty akokoľvek? A Kimber nie je až taký dôležitý a nikdy nebude.“ A potom zrazu prešiel na inú tému. Už dlho nik nepristihol Staniala nepripraveného. No začal chápať, prečo žena, čo písala tie listy, mohla obdivovať Kelseyho Hansona. „Sem-tam som o čosi prišiel, Stanial. Väčšinou o príležitosti. A keď sú fuč, najľahšie na svete je povedať si, že človek o ne vlastne nestál. Ale Lu som nebral ako príležitosť. Myslím, že tatko áno. Že bola príležitosťou, to som si uvedomil, až keď jej nebolo, a vedel som, že som to zbabral. Tak som sa pokúšal nahovoriť si, že aj tak som ju vlastne nechcel. Ale niekedy sú rozumové úvahy málo platné. Chcel som znovu získať príležitosť, ktorú Lucille predstavovala. Tak strašne som to chcel, až som z toho ochorel. Nie kvôli tatkovej vyhrážke. Tentoraz kvôli sebe. Nemám sa bohvieako rád, Stanial. Myslel som si, že keby som zistil prečo, možno by to mohol byť východiskový bod… k tomu či onomu. Pustil som sa do toho veľmi zanietene, navštevoval som prednášky, pokúšal som sa nájsť nejaký zmysel života. A keby som bol našiel nejaké poloodpovede, chcel som ísť za Lu a povedať jej to. Ale tie rozumové typy nemali pre mňa odpoveď a odpoveď nebola ani v ich knihách. Zveril som sa do rúk psychiatrovi a ten mi po štyroch sedeniach povedal, že mojím problémom je citová nezrelosť založená na tom, že namiesto mňa vždy ktosi upratal neporiadok. A dodal, že zopár rokov dôkladnej analýzy by mi možno pomohlo, ale bez záruky. Tak som sa oddal novému snu, že sa k tomu dopracujem vlastnými silami. Ale k ničomu som sa nedopracúval. Zahral som tragickú postavu na obalamutenie niekoľkých chutných študentiek, navrával som si, že dávam sex tam, kam patrí, a navrával som si, že niektorá z nich možno príde s nejakým ohromným nápadom, čo by stál za to. Ale Lu zomrela. A tým to divadielko, čo som hral, stratilo zmysel. A teraz neviem, čo si dočerta so sebou počať. Úbohý bohatý chlapček. Musím nejako dožiť. Nejako.“ Zvláštne sa na Paula usmial. „A vôbec sa neteším ani na jedinú prekliatu minútu z rokov, ktoré mám pred sebou, kamoško. Zbabral som svoju poslednú príležitosť.“

„Kým si nenájdete ďalšiu.“

„Kde, kamoško?“

Stanial preletel očami po komfortnej izbe so širokými oknami a výhľadom na modré jazero. „Hocikde, len nie tu. Máte tridsať? O päť rokov budete vyzerať na päťdesiat.“

„Škoda, že som s tým vôbec začínal. Nepotrebujem, aby ste mi tu hádzali komplimenty.“

Šum klimatizácie prehlušil blízky zvuk silného motora a tri krátke zatrúbenia. Hanson rýchlo vstal, vyšiel von a Stanial kráčal pomaly za ním. Dolu pod nimi asi šesť metrov od lodenice sa vznášala na vlnách nádherná športová jachta z teakového a mahagónového dreva. Žena pri kormidle vypla motor a usmiala sa. Na priečnom sedadle sedeli dve malé deti vo veľkých oranžových záchranných vestách a vážne na nich hľadeli.

„Robím kuriéra, miláčik. Lorna má pokazený telefón, takisto ja a zrejme i ty. Žúr u Stua a Lorny. Okolo piatej.“ Bola to pehavá, dráždivá, rozhodná žienka s peknou pružnou postavou. Trošku sa pretiahla a dodala: „Zlatko, priveď aj svojho mlčanlivého kamoša.“

„On je tu len kvôli poistke,“ povedal Hanson a ani sa nepokúsil predstaviť ich. „Poviem ti o tom neskôr.“

„Mami, poďme rýchlo,“ povedalo prosebne jedno dieťa.

Žena im zakývala, naštartovala a vyrazila širokým oblúkom, voda sa len tak perlila.

„Nikdy nemala rada Lu,“ povedal Hanson.

„Prosím?“

„Pani Bryeová. Naši susedia. Nestála veľmi o Lu. Pamätám sa, ako Lu vravela, že Suey je primitívna. Čo dočerta od Suey chcela? Aby strážila Biely dom?“ Obrátil sa a neprítomne kývol Stanialovi. Pozrel na hodinky. „Škoda, že vám nemôžem pomôcť, kamoško. Som dohodnutý na tenis. Musím vypotiť starú pijatiku, kým nalejem do seba novú.“

Keď Stanial schádzal dolu schodmi, Hanson za ním zavolal: „Ak na niečo prídete, dáte mi vedieť?“

„Keď chcete.“

„Chcem. Vďaka.“

Stanial šiel rovno do motela. Barbara nebola vo svojej izbe. Auto nechal tam a šiel pešo smerom do mesta a našiel ju pri pulte v prvej jedálničke, na ktorú natrafil. Strhla sa od prekvapenia, ale vzápätí sa naňho milo a teplo usmiala.

Keď si objednal a dievča pri pulte sa obrátilo, povedal potichu: „Môžete pre mňa urobiť jednu nepríjemnú a zrejme nezmyselnú vec. Hanson ma ošacoval na chladnokrvného bastarda. Mali by ste to potvrdiť.“

„S radosťou.“

„Vďaka. Stu a Lorna. To by mali byť Keaverovci?“

„Áno.“

„Keby ste im brnkli a povedali, že sa cítite osamelá, pozvali by vás na drink a na večeru. A keď už bude spoločnosť vo švungu, začnite frflať na mňa a na to, čo tu chcem dokázať. Potom sa pokúste priviesť Kelseyho na myšlienku, že vražda, akokoľvek absurdne to znie, je pravdepodobnejšia ako samovražda. Zapojte ich všetkých do hry, ak to zvládnete.“

„Paul! Vari si nemyslíte, že niekto z tých ľudí…“

„Nie. Ale oni tu žijú. My nie. Dve skutočnosti. Možno nechtiac vrhnú trochu svetla na motív. Pamätajte si všetko, čo nebude znieť celkom bláznivo. Zajtra sa ten rozhovor roznesie po celom meste. Aj to by mohlo priniesť čosi nové. Myslíte, že to zvládnete?“ Vystrčila ruku dlaňou hore. „Čo má byť?“

„Prosím si desaťcent, aby som ta mohla zavolať.“

Vrátila sa veľmi spokojná. „Povedala, že je rada, že som zavolala, pretože to znamená, že im zase funguje telefón. Stu sa zastaví po mňa okolo pol piatej cestou domov a odvezie ma späť, keď sa to skončí.“

„Ak sa vám to vyšmykne z rúk, nájdite telefón, zavolajte mi do motela, potom vyjdite na cestu a ja po vás prídem.“

„Pousilujem sa, Paul. Teraz mám pred sebou… povedala by som ťažkú úlohu. Kelsey povedal, že by som sa mala postarať o Luine veci, a ak medzi nimi objavím niečo, o čom si budem myslieť, že by to chcel, mám mu to poslať. Volala som pani Cjareyovej a ona povedala, že kľúč môžem dostať kedykoľvek. Veci, čo mala Lucille na pláži, priniesli zo súdu do jej bytu. Aj auto je tam. Telefonicky som sa o tom rozprávala s Walterom Ennisom, jej právnym zástupcom. Zdá sa celkom milý. Zariadi to tak, aby som dostala peniaze z jej šekovej knižky. Vraví, že tam nie je veľa, čosi cez osemdesiat dolárov. Mám nájsť doklady od auta a dať mu ich spolu s kľúčmi a on to za mňa predá. Mám vybrať veci, ktoré… sa majú poslať domov, ostatné nechať a on sa o to postará. Ale naozaj sa cítim zvláštne, že mám ísť do jej bytu, Paul.“

„Aj ja by som sa ta rád pozrel, keby vám to neprekážalo.“

„Dúfala som, že pôjdete.“

„Ale možno vás tam budem musieť chvíľku nechať samu.“

„To je v poriadku. Treba ma len rozhýbať, potom som už v poriadku.“

„Tak sa rozhýbme hneď.“

O pol tretej sa mal Stanial stretnúť s mužom, ktorý ohlásil, že Lucille Hansonová sa pravdepodobne utopila. Willard Maple býval so svojou rodinou v malom ružovom činžiaku asi tri kilometre od jazera Plameniak. Po uliciach a dvoroch sa s výskaním preháňali a bicyklovali deti. Maple bol vychudnutý chlap s vpadnutými lícami, asi tridsaťročný, na oboch chudých predlaktiach mal veľké vyblednuté tetovanie. Keď prišiel Stanial, práve postrekoval kríky. Šli sa pozhovárať do tieňa garáže.

„Bolo to tak, pán Stanial, že v ten deň napoludnie som už mal po šichte. Bol horúci deň, prídem domov a Peg vraví, poďme sa kúpať, a ja vravím, jasné. Ale kým sme sa vychystali a naobedovali, Peg sa ešte dohodla so sestrou, že sa máme po nich cestou staviť, takže kým sme ta dorazili, bolo asi dvadsať minút pred druhou. Pete a Em a ich jedno decko a my dvaja a naše tri, všetci nadžganí v tom našom starom kombičku. K jazeru vedú tri cestičky a robíme to tak, že ak je prvý flek prepchatý, ideme druhou cestičkou atakďalej. Ale bolo tam len jedno auto, tak sme si povedali, že to je okej. Auto som zatiahol do tieňa, ak sa tam vôbec dal nájsť tieň, všetci sme povyliezali, vybrali si veci a zišli sme dolu na pláž. Bol tam rozložený prúžkovaný uterák, plážová taška, dámske sandále, rádio vyhrávalo a nikde nikoho. Niežeby nám to bolo hneď podozrivé, človek o tom veľmi nepremýšľa. Tie štyri decká nenarobili na pláži bordel, lebo sa hnali rovno k bútľavému pňu, kde si naposledy skryli nejaký poklad. Pete si bol nabetón istý, že nejaký párik si na chvíľu odskočil do kríkov. Ale moja Peg si všimla stopy ženských nôh, ktoré smerovali k vode krížom cez také tri metre čistého piesku, čo nanosil lejak. Potom to už vyzeralo trošku strašidelne. Dobre sme sa pokukali okolo seba a nikde nikoho. Vykrikovali sme každý zvlášť a potom všetci naraz a žiadna odpoveď. Potom sme tak okríkli decká, že ticho pofňukávali. A vtedy sme sa už zhovárali potichu. Pete povedal, že budeme vyzerať ako blázni, keď ohlásime utopenie a potom vysvitne, že ktosi prišiel na loďke a šli sa previezť. Ale Em vraví, predsa by neodišla a nenechala by vyhrávať tranzistor, no nie? A to rozhodlo. Takže my s Peg sme zostali a Pete šiel s Em a deckami na kombičku k pumpe a volal, že sa zdá, že akási pani Hansonová sa utopila, a povedal kde. Meno sme vedeli, lebo sme pozreli do jej kabelky, ktorú mala v plážovej taške. Tak ako sme sa dohovorili, Pete odviezol Em a decká k nim domov a vrátil sa tak rýchlo, že dorazil pred záchrankou a ľuďmi, čo ju mali vytiahnuť, ale to už prišlo zopár pumpárov a tí to povedali ďalším a začal sa tvoriť dav, a možno to, čo poviem, bude znieť hrozne, ale keď sa všetko tak zbehlo, najviac som sa obával toho, že po brehu príde tá bláznivá baba a spýta sa, čo sa dopekla deje. No a keď bolo všetko pripravené na záchrannú akciu, zjavil sa tam čln a chalan v potápačských okuliaroch a plutvách, a ten chalan vrieska a každý naňho kuká a on pláva na boku a čosi vlečie. Šli mu naproti a bol to riadny chalanisko, ale keď sa postavil na nohy a dobre sa kukol, čo to privliekol, odbehol nabok a vracal. Na chvíľu jej dali to kyslíkové oné, ale z dvadsiatich metrov ste videli, že tej žene to je figu platné. Prikryli ju a naložili do sanitky, a vtedy už bol chodník taký prepchatý, že museli spustiť tú čertovskú húkačku, aby sa odtiaľ dostali. Šerifov pomocník povedal, že ja a Pete by sme mali ísť spísať zápisnicu, keďže sme to ohlásili, tak sme nechali Peg s deckami u sestry a šli sme do šerifovej kancelárie, odpovedali sme na otázky a podpísali sme, čo tam zapísali. Nikto z nás sa tam odvtedy nebol kúpať a neviem, či tam ešte vôbec pôjdeme. Po niečom takom vám veru tá voda pripadá ináč. Keď na to myslím, zdá sa mi, že počujem, ako ten tranzistor vyhráva, a ona je už mŕtva pod vodou. Toto som vravel už toľkokrát, takže nemyslím, že by som niečo vynechal.“

„Vy sám ste videli bosé šľapaje?“

„Všetci sme ich videli a dobre sme si ich poobzerali.“

„Utekala do vody?“

„Nie. Ani by som nepovedal. Len si zložila veci a šla rovno do vody, podľa mňa ani rýchlo, ani pomaly. Šla rovnomerne, len päť šliap a posledná presne na kraji, takže špica sa trochu zmyla.“

„Je to najlepšia cesta k jazeru z tých troch?“

„No, je tam viac miesta na parkovanie a dá sa tam ľahko obrátiť auto. Keby tam boli povedzme štyri autá, možno by sme išli po ďalšej, ale keď sú tam tri a menej, je tam dosť pľacu. A lepší piesok. Ľudia si tam niekedy dovlečú člny a odtiaľ ich spúšťajú na vodu.“

„Keď ste prichádzali, nevšimli ste si, či sa niekto na tej ceste neobracal?“

„Je to otvorené priestranstvo a všimol by som si, keby dakto vychádzal z jednej z tých troch ciest, pretože keď dávate pozor, či to nie je prepchaté, také veci si všimnete.“

„Tu je nákres tej malej pláže, pán Maple. Zakreslili by ste láskavo, kde bol uterák, rádio, plážová taška a jej auto?“

„Vy robíte veci naozaj dôkladne. Auto bolo tu, predkom presne pri tomto strome, tak trochu na ľavej strane pláže. Uterák bol pekne rozprestretý presne tu. A plážová taška tu na tráve na kraji piesku, rádio bolo o ňu opreté, v tieni toho istého stromu. Sandále boli presne tu pri uteráku, jedna stála rovno, druhá bola prevrátená krížom cez ňu, akoby ich len tak odkopla.“

„Ďakujem, pán Maple. Máte vynikajúci postreh. Veľmi ste mi pomohli.“

„Ale jej už nie,“ povedal Maple. „Peg vraví, že keby sa bola bývala rozhodla skôr a nachystala obed, mohli sme tam byť pred pol jednou, a ja dosť dobre plávam, takže by som hocikoho vytiahol z vody, keby nebol priďaleko od brehu, a ona nebola vôbec ďaleko, nanajvýš dvanásť-pätnásť metrov. Ale aj keď dáte dokopy všetky keby, nič to nezmení na tom, čo sa už stalo.“

 

Keď volal Stanial do Kimberovej kancelárie tretí raz, Angie Powellová mu povedala, že okolo šiestej sa môže zastaviť, ale možno bude musieť ešte chvíľku čakať. Prišiel do Lucillinho bytu presne o pol štvrtej. Barbara sa usilovala správať prirodzene, ale cítil, aká je napätá. Bola v kuchyni, pred sebou na stole mala kovovú skrinku na zámok a kazetu so šperkami.

„Treba roztriediť viac vecí, ako som predpokladala. Asi to budem musieť dokončiť zajtra. Toto som našla v šatníku a v kazete so šperkami bol kľúčik. Tu sú doklady od auta pre Ennisa. A jej osobné doklady. Čo môže byť toto? Je to tá investícia, ktorú jej dohodil Kimber?“

Stanial si to prezrel. „To je kópia partnerskej dohody. A podľa nej má jednu dvanástinu nedeliteľného úroku vo veľkoobchodnej nájomnej zmluve, čo uzavreli.“

„Dostávala deväťdesiat dolárov mesačne. Čo bude s nimi?“

Vyhľadal patričnú klauzulu v partnerskej dohode. „Partneri to odkúpia za toľko, koľko do toho vložila. Sedemtisíc.“

„A kto to dostane?“

„Nenašli ste testament, však?“

„Nie.“

„Potom to zrejme dostane Hanson.“

„Bože, veď to je nespravodlivé!“

„Možno to nebude chcieť. I tieto doklady by ste mali odovzdať Ennisovi. Zrejme bude chcieť od Hansona čosi ako vyhlásenie, že sa toho vzdáva.“

Krížom cez stôl mu podala svadobný a zásnubný prsteň. „A tieto prstene. Myslím, že ten diamant je cenný.“

Vzal ho do ruky a spomenul si na dvojhodinový policajný seminár o drahokamoch. Jeden karát, odhadol. Hlboký brus, čisto biely. „Pravdepodobne veľmi cenný.“

„Mala by som mu ho vrátiť?“

„Prečo sa pýtate mňa, Barbara?“

„Také čosi nenávidím. Hrabivosť. Preto robím sentimentálne gestá. Ale kašlať na to všetko, je tu naozaj veľmi málo vecí, čo sú ozaj niečo hodné. Keď od neho odišla, nechala mu všetko, čo jej kedy kúpil. Aj svadobné dary, čo dostali od jeho priateľov. Taká bola. Ešte stále nebola rozhodnutá, Či bude žiadať zákonné výživné. Bola veľmi hrdá. To je zrejme i môj problém. Nadmerná hrdosť. Chcem mu poslať naspäť jeho smradľavý diamant, ale čo ak zaň dostanem tisíc dolárov? Matkine účty za lekárov sú hrozivé. A možno ešte stúpnu.“

„Tak si ho nechajte.“

Mdlo sa usmiala. „Práve také štuchnutie som potrebovala. Ďakujem. Snubný prsteň mu vrátim. Vnútri sú iniciálky. A toto tiež vyzerá na dobré kamienky. Kompromisné gesto. V mojom živote ich je plno. A tu je kopa fotografií, ktoré by som mu asi mala dať. A sobášny list do jeho skrinky s trofejami. Dnes večer by som mohla vziať tieto veci so sebou a dať mu ich. Nábytok bol prenajatý. Nebude toho veľa, čo treba poslať loďou domov. Zopár kusov batožiny, nejaké striebro, nejaké šatstvo.“

„Keď to budete mať pripravené, postarám sa o odoslanie.“

„Ďakujem, vezmem to so sebou a zaplatím za nadváhu, ak nejaká bude. Asi budem musieť povedať pani Careyovej, že zajtra zase prídem. A ona zase urobí veľký cirkus, kým ma sem pustí.“

„Nedala vám kľúč?“

„Má len jeden.“

„Kde je kľúč vašej sestry?“

„Nemohla som ho nájsť.“

Zamračil sa a potom si šiel pozrieť vchodové dvere. Bol to typ dverí, ktoré treba pri odchode zamknúť.

„Čo sa stalo, Paul?“

„Neviem. Vzala si kľúč so sebou k jazeru.“

„Nie je na kľúčoch od auta a nebol ani v plážovej taške, ani v kabelke.“

Zdvihol telefón. Bol hluchý.

„Keď sa tak nad tým zamyslíte,“ povedala Barbara, „je to trochu čudné.“

„Musel si ho nechať šerif Walmo. Ale rád by som sa ho spýtal.“

 

Barbaru nechal v moteli, aby sa prezliekla na večierok u Keaverovcov, a potom zavolal Walmovi.

„Je to súkromná linka, šerif?“

„Len smelo vravte, Stanial.“

„V rámci vášho vyšetrovania, šerif, spísali ste Hansonovej veci, ktoré ste našli pri jazere?“

„Nie celkom podrobne. Čiže nie také detaily ako rúž a podobne. Ale peniaze áno. Šesť dolárov a nejaké drobné. A tranzistor a podobne.“

„Bol tam kľúč od bytu?“

„Keď tak nad tým rozmýšľam, tak nie, nebol. Hľadal som ho.“

„Nenapadlo vám, že tam mal byť?“

„Fúra ľudí si tu nezamyká byt, ako je rok dlhý.“

„Overil som si to u pani Careyovej. Lucille vždy zamykala, keď odchádzala. Jej dvere sa musia zamykať. Nemajú západku. Nespomenuli by ste si, či nechala kľúče od auta v štartéri, keď bola pri jazere?“

„Počkajte trochu.“ O chvíľu Walmo povedal: „Boli tam. Dva kľúče od auta a dva iné kľúče na zvláštnom krúžku. Ale ani jeden z tých kľúčov nepasuje do jej vchodových dverí. A neviem, kam pasujú.“

„Jeden bude asi od pracovne doktora Nila. Pani Careyová si je istá, že Lucille mávala kľúč od bytu na tom krúžku. Bola zopár ráz pri tom, keď Lucille odomykala.“

Walmo sa dlho neozýval a potom Stanial počul, ako si zhlboka vzdychol. „Bol by som veľmi nerád, keby ste túto hlúposť nafúkli, Stanial.“

„Nechcem to nafúknuť. Ale rád by som vedel, kam sa ten kľúč podel. Ako vidíte, rozširuje sa tým priestor pre možný motív.“

„Ak mala niečo, čo sa oplatí vziať. Môžem vám povedať, kto ten kľúč nemá. Sam Kimber. Druhý deň po tom, čo zomrela, ma prehovoril, aby som mu dal lístok pre Careyovú, aby ho pustila do bytu po nejaké súkromné papiere, ktoré preňho Lucille pripravovala. Pokiaľ viem, urobil len to. Vzal si ich.“

„Alebo povedal, že si ich vzal.“

„V tomto ročnom období nemávate veľa roboty, pravda?“

„Čo tým myslíte?“

„Ak vám treba všetko podrobne vysvetľovať, toto tak ľahko nepochopíte. Možno sa strata kľúča dá vysvetliť celkom jednoducho. Ste si istý, že ovládate dôkazové pravidlá?“

„Šerif, nevolám vám preto, že som objavil niečo na obnovenie vyšetrovania. Chcel som vám dať jednu otázku. Keď budem niečo vedieť, určite vám to oznámim.“

„Buďte taký dobrý.“

Zložil, vystrel sa na hotelovej posteli a skúmal krehkosť stavby predpokladov, ktorú budoval. X bola neznáma v rovnici, potápač. Na tohto X mal veľa otázok. X musel vedieť, že Lucille má v byte niečo cenné. Musel ju nasledovať k jazeru, alebo dať si tam s ňou schôdzku. Musel ju utopiť a nezanechať pritom stopy na nej ani na piesku, musel vedieť, ktorý z troch kľúčov, čo neboli od auta, dať dolu z krúžka, a ešte predtým si musel zistiť, ako sa nebadane dostať do jej bytu. Ale keď chcel vziať niečo z jej bytu, musel ju najprv utopiť? Iba ak by potom Lucille jediná vedela, kto jej to vzal.

Alebo vôbec nič neplánoval, zavraždil ju z momentálneho popudu a zvyšok zimprovizoval, šťastie mu žičilo.

Kľúč ukradli, požičali, alebo sa stratil. Alebo jej ho vzali až potom. Alebo Kimberova žiadosť dostať sa do bytu mohla byť zámienka, finta.

V minulosti vybudoval oveľa pevnejšie hypotézy ako táto a zavrhol ich, pretože sa mu nezdali správne. Boli prešpekulované a mohli viesť iba do absurdnosti. Ale cítil, že táto je správna. Šteklilo ho z nej v tyle. A to je, pomyslel si, pozoruhodný vyšetrovací nástroj – citlivý krk.

A možno ten kľúč bol pre ňu symbolom všetkého, čo sa jej v živote nevydarilo, a tak ho odhodila do kríkov a šla si zaplávať. Chvíľu sa vznášala na vode, kým sa odhodlala k tomu poslednému pokusu zavrhnutia, k tomu prvému kŕčovitému dúšku jazernej vody.

Vraždy sa zväčša odohrajú inak. Zväčša ktosi sedí ako omámený v prepchatej zakrvavenej kuchyni a bľaboce, že to vlastne nechcel urobiť.

Človek sa do toho nesmie citovo zapliesť. Iba veľmi rýchlo urobiť, čo treba, zadržať dych a upratať ten hrozný neporiadok.

Ale tu sa môžeš veľmi ľahko zapliesť, pomyslel si. A vôbec to nepotrebuješ. Napríklad aj tak, že si teraz vieš v mysli presne vybaviť, ako priliehajú Barbarine vlasy na jemnú plôšku za uchom a ako jemne kontrastuje oblá a ladná krivka jej bokov s priehlbinou drieku.

Prísne, jednoduché dievča s vysokými nárokmi, zložité a priveľmi vzdialené. Pomyslel si, že lepšie sú hlúpe, opálené, nenáročné žabky zo severomiamskej pláže, čo krútia zadkami a ochotne súhlasia, tá plážová a barová relaxácia expolicajta, ktorého zmorilo celodenné naháňanie vreckárov v nákupnom stredisku. Toto dievča by si vyžadovalo skutočné srdce a skutočné kvety, a jemu zostal už len marcipán a vosk.

Ale kto dočerta bol ten Roger?

Zrazu sa mu z podvedomia vynorila istota, kam sa bude hodiť druhý kľúč. Do Kimberovej chaty.

A rozhovor so Samom Kimberom sa stal nevyhnutnejším.

Sam Kimber začínal nadobúdať určitejšiu podobu. Stanial cítil, že je nebezpečné podceniť tohto muža.

 

Gus Gable mal vyzlečené sako a bielu košeľu na prsiach posiatu šupinkami cigarového popola. Na Samovom stole ležali porozkladané papiere. Sam sa rozvaľoval na veľkom červenom koženom gauči, v ruke plechovka piva, oči prižmúrené. Nohavice a rozhalenku mal dokrkvané a na podlhovastých smutných lícach a úzkej čeľusti dvadsaťštyrihodinové strnisko.

Gus naňho podráždene pozrel. „Namojveru, Sam, akoby si ani nechápal, ako si s týmto treba švihnúť.“

Sam sa lenivo ozval: „Urobil si pekný kus roboty a chápem, že ju chceš dotiahnuť do konca. Dobre, Gus. Peniaze im dáme. Len sa nerozčuľuj.“

Gus podišiel k nemu a zvrchu naňho pozrel. „O to nejde. Prirodzene. Dostanú peniaze. Vždy ich dostanú. Ide o to, ako ich zohnať čo najšikovnejšie. A to znamená, že sa do toho musíme pustiť okamžite. Vyriešil som, ako by sa to mohlo urobiť, ale mám dojem, že ma vôbec nepočúvaš.“

Kimber zívol. „Tuším si radšej sadnem a budem ťa počúvať, lebo inak sa ťa nezbavím.“

Gus si k nemu pritiahol stoličku a sadol si. „Nesmieš predať ani jediný pozemok, pretože ťa okamžite označia za obchodníka s pôdou a všetko, čo dostaneš, zdania ako priamy príjem, rozumieš? A dostal si tú pôdu tak strašne lacno. Ak teraz zoženieš štvrť milióna, aby si ich vyplatil, tohoročné dane ti stúpnu o dvestodvadsaťtisíc, čiže by si sa nikam nedostal, alebo ak ti uzavrú fiškálny rok, budeš na tom ešte horšie. A keby si odpredal štvrť milióna vo voľných položkách, prídeš o šancu dostať záruku na obchody, ktoré chceš uzavrieť.“

„Znie to hrozivo,“ zašomral Sam.

„Takže pôjdeme na to takto: vezmeme si pozemok pozdĺž jazera Plameniak a pozemok za Beetleským potokom a dáme ich dokopy. Keby sme sa pokúsili spojiť so stavebnou organizáciou, v Jacksonville to nazvú podvodom. Tak sa rýchlo poobzeráme okolo seba a nájdeme niekoho, čo má peniaze na stavbu a hľadá pozemok. Dáme im vedieť, že tie dva pozemky môžu mať, ak ťa k tomu priberú. Necháme ich, nech tam začnú stavať, a potom ti dajú za pozemok akcie. Musíš si s tým švihnúť, Sam, lebo si v kaši. Nebudeš to môcť kontrolovať. Nevyzeralo by to dobre. Potom zložíš taký istý podiel ako Charlie Diller za takú veľkú pôžičku, aby si splatil daňový účet. A potom, keď prejde dosť času, môžeš predať akcie, splatiť pôžičku a mať vynikajúce zisky na burze.“

„Povedzme.“

„Sam, dobre si ma počúval?“

„Neznamená to, že ktosi môže získať perfektný pozemok s takmer nijakým rizikom?“

„Keby ti chceli zabrániť v kontrole, museli by priniesť do banku pekný balík peňazí pre zvyšok kapitálu, na prevádzkové výdavky a činný kapitál.“

Sam naňho vyvalil oči. „To sa dá spraviť úpismi, chlapče. Možno som trochu stratil záujem o veci, ale rozum som nestratil. Dočerta, dostali by sme sa oveľa ďalej, keby sme šli na to nejako šikovne.“

„Samozrejme!“ zvolal Gus nahnevane. „Sledujú ťa ako jastraby kura. Poviem ti to otvorene, Sam, aj ja už mám dobré meno vo svojom fachu, a ak sa pokúsiš nejako chytráčiť, musím dať ruky preč od toho a zostať čistý a dať im vedieť, že som to urobil. Si významný a veľmi cenný klient, Sam, zaplatil si mi fúru peňazí, ale ak sa o niečo pokúsiš, oni si pomyslia, že sme to vymysleli spolu. A potom ako ma prijmú nabudúce? Počúvni ma, Sam. Ver mi! Do konca svojho života musíš zostať čistý…“

„Ako ľalia, Gussy. Ako ľalia.“ Sam pomaly vstal a prázdnu plechovku od piva hodil do koša pri stole. Prešiel cez prednú kanceláriu svojím pomalým, nedbalým, dlhým krokom, takže Gus musel takmer klusať, aby mu stačil.

„Choďte domov, Angie,“ povedal, keď šiel okolo jej stola.

„Až budem hotová,“ odvrkla.

Sam vošiel do svojho staromládeneckého bytu s Gusom v pätách. Vybral si čisté veci a hodil ich na posteľ nadmernej veľkosti.

„Sam, chcem, aby si ma osobne ubezpečil, že podľa okolností to urobíš rozumne.“

Sam si pomaly rozopínal špinavú košeľu a povedal: „V lete chce človek zmyť zo seba zápach, vezme si kúsok žltého mydla a ide k potoku, kde je naozaj hlboká a tmavá voda. Lenže sú tam také veľké komáre ako kolibríky, sosáky majú ako kožený vrták. Normálne komáre mi vôbec neprekážajú, ale tieto beštie prevŕtajú človeka až do špiku kostí.“

„Ale ja sa usilujem iba…“

„Vieš, čo by si urobil ty? Ty by si radšej smrdel, ako sa dal uštipnúť. Ak sa na človeka vyroja, vycicajú ho do poslednej kvapky.“ Špinavú košeľu, nohavice, spodky a ponožky zhúžval do guče a hodil ju do bravčovinového vreca. „Raz som našiel pri ceste časopis o kultúre bývania, nejaká turistka ho v rýchlosti vyhodila z auta, a bola v ňom tá najobrovskejšia, najbelšia a najjagavejšia kúpeľňa, akú si len vieš predstaviť. Zaprisahal som sa, že raz budem mať takú kúpeľňu a pekné voňavé mydlo a veľké jemné kefy s dlhými rúčkami a uteráky také veľké ako posteľné plachty a hrubé ako dievčenské zápästie a vydrhnem a vymáčam sa až po poslednú vrstvičku kože a zostanem tam celé leto.“ Keď nastavoval teplotu a silu prúdu vody z veľkých nastaviteľných hlavíc na sprche, neurčito sa na Gusa usmial a cez paru a hukot vody pokračoval: „Je to smiešne, keď sa chlap derie celý život ako somár, len aby si zariadil najlepšiu kúpeľňu na Floride.“ Vošiel pod sprchu, zatiahol sklené dvere obrovského výklenku a Gus Gable skľúčene odpochodoval naspäť do spálne. Šiel do kuchyne, otvoril si plechovku piva a cítil sa previnilo. Ten prekliaty Kimber môže piť pivo celý deň, a stále má ploché brucho. On mal pocit, že každý glg piva, ktorý kedy vypil, pridal svoj nevyhnutný gram tuku, ktorého sa nikdy nezbaví.

Zopár minút po tom, čo sa Sam osprchoval, vošiel Gus znova do kúpeľne. Sam stál pri umývadle, okolo bokov mal okrútený uterák a holil sa obyčajným strojčekom. Zrkadlo bolo zavesené vysoko a nadmerne veľké umývadlo z nehrdzavejúcej ocele bolo pripevnené v primeranej výške pre Sama Kimbera. Gus bol v Samovom byte vždy podráždený. Cítil sa nepatrný ako trpaslík. Sam mal na dlhom chrbte chumáčiky čiernych chlpov a pod žltkastou pokožkou sa mu pohybovali povrazce svalov. Nohy mal husto zarastené.

„Kde si bol celý deň, Sam?“

„Vonku na chate.“

„Viac ráz sa ťa tam pokúšali zastihnúť.“

„Zopár ráz som počul zvoniť telefón. Nemal som chuť zdvihnúť.“

„Čo si robil?“

„Trochu som sa tam poprechádzal. Vstal som na svitaní. V rybníku som chytil ostnáča, ale kým som ho obalil a vypražil, už som naň nemal chuť. Tuším to predám.“

„Nie tohto roku. Tohto roku si nemôžeš dovoliť predať nijakú nehnuteľnosť.“

Sam opláchol žiletku, osušil ju, vložil do puzdra, pofŕkal si tvár studenou vodou a spýtal sa: „Čo ty na to, že sa jej chcem zbaviť?“

„Nedávaj to súkromníkovi, Sam.“

„Čo by si povedal na skautov?“

„Môžem sa na to pozrieť a uvidím, koľko by ti to vynieslo.“

„Urob to, Gussy.“ Gus za ním vyšiel z kúpeľne. „Jednoducho sa ta už nikdy nevrátim, nikdy.“

Obliekol si bledomodrú košeľu a tmavomodré nohavice. Šiel do kuchyne a bez toho, že by sa spýtal Gusa, nalial do velikánskych, masívnych starodávnych pohárov dve silné bourbonské s ľadom. Jeden podal Gusovi, bez slova urobil gesto na prípitok, odpil si a povedal: „Vyparádený a niet kam ísť.“ Pozrel na Gusa a mal akýsi čudný výraz, mračil sa i usmieval zároveň, jeho úsmev vyjadroval zvláštnu ironickú bolesť. „A som už starý chlap,“ dodal.

„Čo, Sam?“

Gus ho nasledoval do obývačky. Sam sa zvalil na gauč a povedal: „Keď sa to tu všetko dá do poriadku, chcem sa vybrať niekde dočerta k pobrežiu Chile a skúsim chytiť nejakého tisícročného tuniaka, o ktorých rozprávajú. Niečo, čo som ešte neskúšal.“

„Možno by sa dalo vybaviť v Miami v ústave morskej biológie, aby si dostal zľavu. Pozriem sa na to, Sam.“

Sam naňho pozrel a pokrútil hlavou. „Nezbabri všetko!“

„Platíš ma, aby som myslel na také veci. A ušetril som ti desaťkrát viac, ako si mi zaplatil.“

„Dnes večer možno zájdem do Orlanda a navštívim maličkú Červenovlasú pipku, ktorú som nevidel tri roky, Gussy. Aj na to mi vybavíš zľavu? Čo keď to vypáli takisto ako ten vyprážaný ostnáč? Keď už je to pripravené, nemáš chuť.“

„Chcem len vedieť, či budeš postupovať podľa môjho návrhu.“

„Porozmýšľam o tom.“

Gus sa posunul dopredu na stoličke, pohár si držal medzi kolenami. „Sam, môžem hovoriť naozaj úprimne?“

„Skús to a uvidíme, ako ti to pôjde.“

„Môžem zodpovedne vyhlásiť, že nie som celkom padnutý na hlavu.“

„Nie vo svojom fachu, Gussy.“

„Musím ti to povedať, pretože finančnú kašu, v ktorej si sa ocitol, berieš veľmi naľahko. Dočerta, viem, že štvrť milióna je nič v porovnaní s tvojím celkovým majetkom, ak by sme to mohli likvidovať pomaly a opatrne počas dlhého obdobia. Ale stále to je vážne. Pripúšťaš to?“

„Zdá sa.“

„Nikdy som ti to nespomenul, pretože som nepotreboval nijaké odpovede. Myslím, že ťa poznám veľmi dobre. Nechávaš si veci pre seba. Nikto sa nikdy nedozvie všetko.“

„Ukazovať tromfy a hrať s otvorenými kartami, to nie je zábava.“

„Sam, navrával som si, že mám veriť, že ten osobný bilančný hárok, ktorý sme vypracovali, je kompletný a úplný. Neprerušuj ma. Ale nie som celkom padnutý na hlavu. Vrátil som sa trochu späť. O pár rokov. Pokúsil som sa zrátať celkovú hodnotu spôsobom, ako to niekedy robia ľudia od daní. Vezmú príjem bez daní, odrátajú približné životné náklady a vidia, koľko by si mal mať našetrené za určitý čas, potom to porovnajú s tým, čo si údajne našetril. Zašiel som dosť ďaleko, aby som bol rád, že to neskúšali na tebe, Sam.“

Sam sa pomaličky zdvihol. „Teraz ťa už počúvam pozorne, Gus. Len vrav ďalej.“

„Ja si len… myslím, že máš tromf. Neviem, koľko to je. Zrejme hotovosť. Možno len päťdesiattisíc a možno až stopäťdesiattisíc. Robí mi to starosti, Sam.“

„Ty mi robíš starosti, Gus.“

„Každú transakciu budú monitorovať. Chcem, aby si si nemyslel, že tento problém sa dá vyriešiť čo len jedným z týchto dolárov tak, aby si to nevšimli. Inými slovami, vrátim sa zas k tomu, čo som už vravel, že toto je nevhodný čas na nejaké chytráčenie.“

Sam priskočil ku Gusovi, ovinul svoje ručiská okolo jeho pliec a vytiahol ho zo stoličky. Gusovi vypadol pohár zo stŕpnutej ruky a od prekvapenia a bolesti zakňučal. Sam sa vzpriamil a držal ho vo vzduchu, Gusova vyľakaná tvár pätnásť centimetrov od Samovej. Gus videl, ako sa Samovi na ramenách napli svaly a ako mu na krku vystupujú svalové povrazce. Sam sa naňho usmial a potichu sa opýtal: „No a kde by som držal toľké peniaze?“

„Na… na bez-bezpečnom mieste. Bože! Pusť ma!“

„Kde napríklad?“

„Neviem!“ zvolal Gus zúfalo. „Ako je boh nado mnou!“

„Poviem ti jednu maličkosť,“ povedal Sam s vražednou presnosťou. „Táto miestnosť je zvukotesná. Podľa mňa klameš. Dám ti šancu, aby si mi povedal, kam som dal tie peniaze, jedno určité miesto, a ak určíš nesprávne miesto, dolámem ti všetky tučné prsty na tvojej ľavej ruke jeden po druhom. A potom sa ťa spýtam znova.“

„Poznáme sa už…“

Oceľové prsty sa mu zaryli hlbšie do pliec. „Uhádni na prvý raz!“

„Pre boha živého, Sam! Dal si ich Lucille!“

Sam ho prebodol pohľadom, pri ktorom ho zamrazilo, potom zrazu roztvoril svoje veľké ruky. Gus dopadol na päty s takým treskotom, že si bolestne zahryzol do špičky jazyka. Vzdychol, zviezol sa na zem a sadol si ako unavené tučné decko. Mal čudné biele, úplne necitlivé ruky a nevládal ich zdvihnúť. Keď pohýbal prstami, začali mu v nich behať mravce. „Bože drahý,“ zamrmlal a nahlas vzlykol a ten drsný zvuk prekvapil jeho samého.

Sam si čupol a hľadel mu do tváre. „Rozoberme tú vec skutočne dôkladne, pán Gus Skutočný, skutočne dôkladne.“

Gus vzdychol. „Musím sa brániť.“

„V momente je z teba mŕtvola, tak radšej začni.“

Gus si pomyslel, že to je žart, a pre istotu pozrel priamo na Sama, ale na jeho vlhkej meravej popolavej tvári bol stále ten hrozný výraz.

Gus kŕčovito preglgol. „Keď som si bol celkom istý, že máš kdesi hotovosť, rozmýšľal som, kam si ju asi dal. Nie si taký hlúpy, aby si to dával do skriniek so zámkami. Spomenul som si na jeden tvoj výlet bez nejakej zrejmej príčiny a myslel som si, že si niekam po to šiel a priniesol to sem. Povedal som si, že si to skryl. Možno tu. Možno na chate. Dlho som nad tým premýšľal. Čestné slovo, Sam, je to jednoducho tak, že ja… začnem nad niečím špekulovať a nemám pokoja, kým na to neprídem. Jednoducho som taký. Potom mi napadlo ešte niečo. Tak nástojčivo si chcel vedieť, či existuje možnosť obvinenia z podvodu a šanca na federálne väzenie. Nie si typ, čo znesie väzenie. A musíš obchodne cestovať. A nemohol by si predsa vláčiť tie peniaze so sebou. Musel si ich u niekoho nechať. U niekoho, kto by ti ich priniesol, keby všetko vypálilo zle. A čím viac som nad tým premýšľal, tým som si bol istejší, že to musí byť Lucille. Tak som sa rozhodol, že jej niečo poviem. Keby tie peniaze nemala, nič by jej to nehovorilo. Ale keby ich mala, dozvedel by som sa to.“

„A ty si to jednoducho musel vedieť. Kedy si na to prišiel?“

„Asi pred tromi týždňami. Ty si šiel do Tampy. Bol som objednaný u doktora Nila. Bol som sám v čakárni. Naklonil som sa k Lucille a zašepkal som jej do ucha: ‚Dúfam, že ste to dali na bezpečné miesto.‘ Keby na mňa bola pozrela nechápavo a spýtala by sa čo, povedal by som, že predsa moju kartu u doktora. Ale vystrašilo ju to, oči sa jej rozšírili a povedala: ‚Samozrejme, je to v… O čom to hovoríte?‘ Ale dodala to veľmi neskoro. Povedal som, že hovorím o tých peniazoch. Zahryzla si do pery a povedala, že ty si jej vravel, že o tom nik nevie. Začal som byť nervózny, pomyslel som si, že ti povie, ako som ju nachytal. Potom ma zavolal doktor, a keď bol hotový, počkal som ju, kým skončí, a šli sme na kávu. Povedal som jej, že sa usilujem čo najlepšie starať o tvoje záujmy v tejto daňovej veci a že si chlapík, s ktorým sa ťažko pracuje, keďže si nechávaš všetko pre seba. Povedal som jej, že som prišiel na to, že kdesi musí byť hotovosť, a zdalo sa mi, že si si ju skryl u nej pre prípad, že by všetko vypálilo zle. Tie peniaze ju zmiatli. Nemala ani šajnu, koľko toho je a myslela si, že to nemá nič spoločné s tvojimi osobnými financiami.“

„Tak ty si jej musel prezradiť, že zatajujem peniaze.“

„Nie, Sam! Namojdušu, hneď ako som zistil, čo si jej o tom povedal ty, držal som sa toho. Čiastočne mi prisľúbila, že ti nespomenie našu malú debatu. Myslím, že začala byť kvôli tým peniazom nesvoja, ale potom sa znova upokojila. Povedal som jej, že s tebou už dlho pracujem a že jediné, čo chcem, je chrániť ťa.“

V Gusovej hlave akoby sa rozsvietil bielo-modrý blesk. V uchu mu bolestivo zvonilo, v ústach mal krv. Keď si znovu sadal, uvedomil si, že ho Sam udrel. Nevidel ani najmenší pohyb, kým nedostal úder otvorenou rukou.

„No a ty si sa vystatoval, Gussy, aký si len bystrý. Pred kým?“

„Nepovedal som ani slovo! Namojdušu, nikomu som nepovedal ani slovo! Usiloval som sa zabudnúť, že sa to vôbec stalo, pretože som chcel mať celkom čistú hlavu, keď sa budem rozprávať s ľuďmi z Jacksonvillu.“

Kimber ešte stále nepohodlne čupel, pomaličky sa zdvihol a pozrel na Gabla. Vystrel k nemu obrovskú ruku. Gus sa uhol dozadu. „Poďme, poďme, vstávaj,“ zavelil Sam. Gus sa chytil podávanej ruky. Sam ho tak surovo mykol, že Gusovi nadleteli nohy a zacupkal, aby získal rovnováhu. Niesol ho ku kreslu, potočil sa a padol doň, lapajúc dych. Vybral si vreckovku a utrel si tvár.

„Vravím ti celkom úprimne, Sam, za celých tých päť rokov som ťa nikdy nevidel konať…“

„Zrejme nie som vo svojej koži, Gussy.“

„Nemal by si sa takto biť.“

Sam podišiel bližšie. „To má byť rada?“ Stále mal čudnú farbu.

„Ja som chcel iba…“

„Vôbec netušíš, čo je vo veci, ty hlupák? Lucille je mŕtva a tie prachy sú fuč.“

Gus chcel čosi povedať, ale iba otvoril ústa. Znovu si utrel tvár. „Fuč?“

„Stošesťtisíc dolárov v hotovosti. Pred tridsiatimi rokmi som bol raz loviť raky a ešte pred víchricou sme plávali do Key Westu. Istý Švéd zo St. Pete vyhral všetku hotovosť na palube, osemnásť dolárov, a neboli sme ani na päťsto metrov od prístavu, keď ho ktosi prebodol kuchynským nožom a obral.“

„Ale to nemusí znamenať, že…“

„A čo myslíš, že to znamená?“

„Možno ich skryla lepšie, ako si si myslel, Sam.“

„Sú fuč.“

„Ja… ja neviem, čo povedať. Je… je to kopec peňazí, stratiť ich len tak…“

„Nestratil som len peniaze.“

„Neviem, prečo by tie dve veci museli navzájom súvisieť.“

„Musel si dať niekomu vedieť, aký si bystrý.“

„Sam, prisámbohu, nikomu som nič necekol. Možno… Možno ona to niekomu povedala. Možno bola rozrušená a chcela sa s niekým poradiť.“

„Pretože ty si ju rozrušil.“

„Sam, chcel som urobiť len to najlepšie pre teba jediným spôsobom, aký som poznal.“

Kimber naňho skúmavo hľadel, prikývol a povedal akoby pre seba: „Ty by si jednoducho nemal odvahu ísť za tým alebo najať niekoho, aby za tým šiel. Ale konal si mi za chrbtom, nachytal si a rozrušil moje dievča.“

„Sam, ja som len…“

„Dosť si mi pomohol, Gussy. Chcem, aby si vytiahol zo svojej kartotéky všetky papiere, ktoré majú niečo spoločné so mnou, alebo hocičo, s čím som ja spojený, a zajtra do skončenia pracovného času to dáš Angie.“

„Veď počkaj chvíľku!“

„Tvoja nájomná zmluva sa končí tohto roku, ale urobil by si lepšie, keby si sa vypratal z mojej budovy, hneď ako si nájdeš nové miesto.“

„Sam, ty nie si normálny.“

„Kedykoľvek ma uvidíš ísť po chodníku, prejdi na druhú stranu ulice, rozumieš?“

„Vypočuj ma!“

„Čo mi chceš povedať?“

„Sam, ty ma potrebuješ, čo sa týka daní, môžem pre teba urobiť viac ako ktokoľvek iný. Poznám všetky problémy z prvej ruky. Perfektne som premyslel, ako ťa dostať z kaše, v ktorej práve si. Čestné slovo, Sam, daj si poradiť. Nenechaj sa unášať citmi. Porozmýšľaj nad tým zopár dní. Čo také hrozné som vykonal?“

„Dovoľ mi, aby som ťa odprevadil, Gussy.“

„Porozmýšľaš o tom?“

„Akurát o tom rozmýšľam.“

„Veď sa nechceš prenáhliť. Možno… mohol by som povedať ľuďom od daní, že som vynechal čosi z bilančného hárku a že som čosi prehliadol.“

„Každú minútu sa o tebe dozvedám viac a viac, Gussy.“

Gus Gable šiel k dverám a stŕpol, keď mu Sam nedbalo položil ruku okolo pliec. Šli do prednej kancelárie. Angie písala na stroji. Čakal tam nejaký chlap v bledom obleku. Gus sa chcel obrátiť, ale ani sa nepohol, lebo Sam ho chytil svojou veľkou rukou za zátylok. Kým ho nasmeroval k dverám, Gus zachytil Angiin preľaknutý pohľad. „Angie, buďte taká milá, podržte mi otvorené dvere,“ požiadal Sam.

„Neurob nič, čo oľutuješ!“ zapišťal Gus neistým hláskom.

„Lebo ma budeš žalovať,“ povedal Sam pokojne.

Angie držala dvere otvorené. Toto nemôže byť pravda, vravel si Gus. Obráti sa to na žart. To sa nemôže stať, lebo by to pokazilo ohromný obchod. Charlie Diller už všetko zariadil.

A zrazu sa rútil k otvoreným dverám. V poslednej chvíli ho Sam schmatol za sedlo nohavíc, podrazil mu nohy a Gus počul, ako od námahy vzdychol. Potom sa kĺzal po bruchu po hladkých kachličkách, preletel popri verejnom výťahu, rukami habkal po zemi. Bolestivo si narazil temeno o náprotivnú stenu. Dvere sa za ním s buchotom zavreli. Neisto sa postavil na nohy. Dotkol sa temena a pozrel na krv, čo mal na končekoch prstov. Zrazu si premietol celý tento deň a pred sebou videl nemilosrdnú budúcnosť. Oprel sa tvárou o vrúbkovanú stenu a vôbec sa neusilujúc potlačiť vzlyky, rozplakal sa.

 

Sam si všimol, že keď sa Angie vracala k svojmu stolu, obišla ho veľkým oblúkom, a to ho zvláštne pobavilo. „Zrejme budeme potrebovať nejakých nových ľudí od daní,“ povedal jej Sam. „Gussy nám zajtra pošle všetky fascikle.“

„Áno, dobre, pán Sam.“

„Ako sa volajú tí ľudia v Orlande? Nejaký Brewer?“

„Bruner a McCabe, pán Sam.“

„Zožeňte mi ich nazajtra poobede. Nech si švihnú.“

„Dobre, pán Sam.“

Sam si zrazu uvedomil, že mladý muž v bledom obleku má celkom nezúčastnený výraz. „A kto dočerta je tento tu, slečna Angie?“

„To je ten pán z poisťovne, Paul Stanial,“ povedala Angie.

„Povedzte mu, nech vojde,“ povedal Sam a šiel do svojej kancelárie.





7

„Sadnite si,“ povedal Sam Kimber Stanialovi. Podišiel k malej výkonnej chladničke vstavanej v stene obloženej drevom. „Dáte si so mnou pivo, pán Stanial? Raz, keď som mal tuším dvadsaťtri, vybral som si naozaj pekný pozemok. Peniaze som zložil skôr ako nejakí pracháči z Tampy, pretože som občas chodil poľovať s chlapíkom, čo to vlastnil a musel to predať a presťahovať sa do nejakého vyššie položeného kraja kvôli pľúcnym ťažkostiam. Tak strašne som musel skrbliť, kým som naškrabal peniaze na zálohu, že som si takmer odvykol jedávať. Tí chlapíci z Tampy vedeli, že nemám šancu doniesť načas zvyšok peňazí. Handrkovali sme sa a strašne sa to vlieklo, tak som ich chcel trocha vyplašiť. Práve vtedy leteli tieto vstavané chladničky pre kancelárie. Dokopy som mal vo vrecku asi jedenásť dolárov a zatelegrafoval som k Abercrombiemu a Fitchovi, nech okamžite pošlú každému z nich po jednej tej piksli ako malú pozornosť za to, že boli takí milí. Poriadne to nimi zatriaslo. Za človekom, čo si môže dovoliť také gesto, zrejme ktosi stojí. Nervózne mi zavolali a ja som povedal, že zajtra odchádzam do Kalifornie. Keby stála cesta okolo sveta jeden dolár, nebol by som sa mohol pohnúť. A tak to s chvatom odkúpili za cenu, ktorú som im určil.“

Otvoril plechovky, jednu podal Stanialovi, sadol si k stolu a povedal: „Zvyčajne nekončím obchodné vzťahy tak, ako ste práve videli, pán Stanial. Nuž kvôli čomu ste prišli?“

Paul Stanial mu vysvetlil, o čo ide, a ukázal mu papiere. Kimber naňho celý čas hľadel bez záujmu, ľahostajné oči pod ovisnutým obočím pripomínali dva kúsky vodného skla v obchode s preparovanými živočíchmi.

„Vravíte, že chcete vylúčiť samovraždu.“

„Alebo potvrdiť, pán Kimber.“

„Zaujímavé. A prečo ste prišli za mnou?“

„Zdá sa, že je všeobecne známe, že ste boli blízkym priateľom zosnulej.“

„A tá vec, čo chcete dokázať alebo vylúčiť, vám prirodzene dáva právo klásť množstvo veľmi osobných otázok.“

„Súčasť mojej práce, pán Kimber.“

„Ste dobrý vo svojej práci, pán Stanial?“

„Myslím, že sú so mnou spokojní.“

„Dajte mi číslo tej poistky, aby som mohol zavolať do sídla vašej poisťovne a povedať im, ako šikovne a rozvážne atakďalej si tu konáte tú nepríjemnú robotu.“

„Veľmi by som si to cenil, pán Kimber.“

„Bože, ani ste pri tom okom nemihli. Jedna vec sa mi páči, a síce, keď je človek doma vo svojom fachu. Asi by som z vás nemal veľkú radosť pri partii pokeru, pán Stanial.“

„Obávam sa, že by ste prehrali, pán Kimber.“

„Viete, takmer by ste ma na to boli nachytali. Ibaže náhodou viem, že Lucille vôbec nemala takú poistku.“

„Čo prosím?“

„Ale prestaňte s tým, pre Kristove rany! Som oboznámený so všetkými jej súkromnými finančnými záležitosťami, Stanial. Neexistujú dvaja ľudia, ktorí by mali menej tajomstiev. Chcete, aby som vám povedal niečo o jej poistke? Mala malú dvojtisícovú poistku, ktorú si chcela udržať v connecticutskej poisťovni, obyčajnú životnú poistku, ale toľko z nej povyberala kvôli matke, že tam nič nezostalo. Chcel som ju prehovoriť, aby mi dovolila vložiť tam aspoň toľko, aby jej nezrušili zmluvu, ale nedovolila mi. Strašne málo vecí mi dovolila, aby som pre ňu urobil.“

Stanial hodnú chvíľu rozmýšľal, potom vybral z peňaženky svoju pravú legitimáciu a podal ju Kimberovi. Ten si ju pozorne prezrel a vrátil mu ju. „Kto platí náklady, pán Stanial?“

„Jej sestra.“

„Prečo?“

„Myslí si, že Lucille zavraždili.“

„Ako na to prišla?“

Opäť zaváhal, potom otvoril aktovku, vybral fotokópiu Lucillin-ho listu Barbare a označil mu veľavýznamný odstavec. Kimber ho tak dlho študoval, že sa nedalo povedať, koľko ráz to prečítal. Dopil pivo, veľkou rukou zhúžval plechovku, akoby bola z tenučkej fólie. Potom ju takú pokrkvanú hodil do koša pri stole.

„Ja som ten, koho nazýva A,“ povedal. „B je ten, čo ste ho videli šmýkať sa von po bruchu. B je ten, čo ju nachytal. Veľmi rád by som vedel, kto je C. Ten B ju nachytal pred takými tromi týždňami. Mala mi to povedať.“

„Pán Kimber, myslíte si, že ju zabili?“

„A vy?“

„Ja som sa prestal hrať na skrývačku. Čo keby ste sa prestali aj vy?“

Kimber sa tak zvrtol na stoličke, že Stanial mu videl len tylo a ľavú polovicu tváre. „Akosi,“ povedal, „to nechcem povedať nahlas. Keď na to čo len myslím, cítim sa, akoby mi vyrabovali vnútornosti. A z toho mám divý pocit v zátylku. Keby sa to predralo na povrch, robil by som hrozné veci a ani by som o tom nevedel. Keď som mal ruku na Gusovom krku a Angie šla k dverám, pomyslel som si, aké by bolo jednoduché obrátiť ho na druhú stranu a vyhodiť ho tým veľkým oknom pri stole pani Nimmitsovej a počuť, ako zakvičí, keď dopadne na parkovisko. V tej chvíli, ako som sa dozvedel, že Lu je mŕtva, niečo vo mne umrelo, pán Stanial. Je mi proste fuk, čo robím. A to je pre chlapa nebezpečný stav.“

„Neviem, či ju zabili alebo nie, pretože neviem, čo bolo v banku, pán Kimber. Zopár vecí môžem uhádnuť. To stanovisko dôvery. Niečo pre vás zrejme skrývala, pretože viem, že ste si šli po to do jej bytu, keď zomrela. Neviem, čo to bolo, alebo či to tam ešte bolo. Povedali ste pani Careyovej, že ste si vzali, po čo ste prišli. Ale myslím si, že niekto tam bol pred vami.“

Kimber sa zvrtol. „Kto?“

„Neviem. Ten, kto vzal kľúč. Zjavne bol na krúžku na kľúče spolu s kľúčom od auta a ďalšími dvoma kľúčmi. A ak ho niekto nevzal z Walmovej kancelárie, zobral jej ho pri jazere. Viem, že máte daňové problémy. Walmo si myslí, že ste si boli po nejaké dôverné záznamy, ktoré ste u nej uschovali.“

„V tejto minúte prestal mať Walmo akúkoľvek budúcnosť v tomto okrese.“

„Vie, kto ma najal a prečo. Povedal, že dá na to krk, že vy ste ju nezabili, ani nedali zabiť. Myslí si, že to bola nešťastná náhoda. Ale musí sa kryť. Predpokladajme, že zistím, že ju zavraždili. Musel by vysvetľovať štátnemu zástupcovi, prečo zamlčal významnú informáciu. Lebo ste starí kamaráti? Preto sa rozhodol hovoriť so mnou otvorene.“

„Harv jednoducho nie je taký chytrý. Myslí si, že som hotový, nadobro hotový, a ak ma trošku potrápi, že na tom nezáleží. Viete, možno má pravdu.“

„Ako to myslíte?“

„Ak sa dokáže, že ju niekto zavraždil, vyjde najavo, čo som jej dal. A potom budem zrejme celkom odpísaný.“

„Čo to bolo?“

„Zhováram sa s vami takto asi preto, že mi je všetko fuk. Gus Gable mi môže uškodiť a zrejme mi aj uškodí. Čo na tom, ak bude o jedného viac. Boli to peniaze, chlapče. Nezdanené a nevyúčtované peniaze, ktoré sa čírou náhodou nedostali do toho hárku, čo mi zhotovili. V modrej leteckej taštičke na zips, pekne popakované. Stošesťtisíc dolárov v hotovosti.“

„Prečo ste si ich skryli u nej?“

„Prečo nie u nej? Kdekoľvek by som musel ujsť, poslal by som po ňu. Bolo by ľahšie, keby to priniesla ona, ak by došlo k najhoršiemu. Smiešne, dnes by som ich už mal späť, keďže nátlak už povolil. Nevedela, čo to je, Stanial. Jediný raz som jej klamal. A možno tá lož ju zabila. Neviem ako, ale mám taký pocit. Keby som jej bol povedal, čo tam je, klesol by som v jej očiach, a ja som chcel, aby si myslela, že som ten najlepší chlap na svete. Možno by mi to nebola schovala. Neviem. Mala vyhranené predstavy o tom, ako by sa ľudia mali správať. Hádam to už môžem povedať nahlas. Myslím, že ju niekto zabil.“

„Aj ja si to myslím. Myslím, že s tým kľúčom čakali do noci. Pani Careyová vždy neskoro do noci pozerá televízny film. Vchod do bytu je zozadu.“

„Moment, moment, Stanial. Prečo by čakali až do noci? Ako mohli vedieť, že odtiaľ nemám kľúče a že ta nepôjdem vo chvíli, keď sa dozviem, že je mŕtva? Dostal som sa ta až na druhý deň, ale ako s tým mohli rátať?“

„Vrahovia nie sú vždy logickí, pán Kimber.“

„Radšej sa oslovujme krstnými menami, pretože odteraz sme na jednej lodi. Teda ak sa nezaťažujete tým, či som to neurobil, alebo nedal urobiť ja. Mohli by ste si to myslieť. Mohli by ste si myslieť, že som sa s ňou už dosť pohral a povedal som jej priveľa o tom, akým spôsobom zarábam, a ju to tak zobralo, že ma chcela oznámiť, a už som nenašiel iný spôsob, ako ju zastaviť.“

„Myslel som na to.“

„Boli by ste veľmi slabý vo svojej práci, keby vám to nenapadlo. Alebo sa ona vykašlala na mňa a ja som sa nemohol zmieriť s tým, že sa vráti k Hansonovi. A peniaze som si zobral naspäť a ukryl som ich. Mám vlastný kľúč, ale zdalo sa mi, že bude lepšie, ak si budem pýtať kľúč od Harva Walma. Ako sa vám pozdáva toto, Paul?“

Stanial otvoril svoj notes a našiel stranu, ktorú hľadal. „Ten deň ste cestovali do Lakelandu, Sam. O desiatej ste mali schôdzku s istým Richterom a s majiteľom realitnej kancelárie Lowom. Pozreli ste si nejaký pozemok a šli ste spolu na obed, z reštaurácie ste odišli o druhej. Cesta späť trvá päťdesiat minút. Okolo tretej, keď ste vystupovali z auta, podišiel k vám istý Charles Best a povedal, že Lucille sa utopila v jazere Plameniak.“ Zavrel notes. „Objednať si na to niekoho? Nikdy by ste nikomu nedali do rúk takú zbraň proti sebe.“

„Tá sestra nevyhadzuje peniaze do luftu. Mohol by som sa predsa zbaviť človeka, ktorého by som si na to najal, nie?“

„V tom prípade by ste si vybrali lepšie miesto ako jazero za plného denného svetla, kde sa každú chvíľu môže niekto zjaviť. Za týchto okolností to vyzerá na vopred neplánovanú vraždu, Sam.“

„Ale všetko pekne klapalo. Nebyť toho listu sestre, nič by sa nedialo.“

„Neplánované vraždy sa niekedy vydaria tak dobre ako tie plánované.“

„A čo Hanson?“

„Ešte jedna osoba mi musí potvrdiť, kde bol v danom čase. Mala Lucille kľúč od vašej chaty?“

„Mala.“

„A kľúč od kancelárie doktora Nila. Ale ak predpokladáme, že ktosi zobral jej kľúč od bytu z krúžku na kľúče, buď musel vedieť, ako ten kľúč vyzerá, alebo šiel na to vylučovacou metódou. Tie druhé dva neboli označené.“

Angie Powellová zaklopala na dvere a otvorila. „Máte pre mňa ešte niečo, pán Sam?“

„Panebože, dievča, veď je sedem preč.“

„Liga sa začína dnes až o ôsmej. Mám čas. Podpísali by ste tieto listy, aby som ich mohla odoslať?“ Položila pred Sama tenkú kôpku.

Stála pri ňom, kým ich zbežne prezrel a rýchlo naškrabal svoj podpis. Neprítomne sa usmiala na Staniala. „Nech sa páči,“ povedal Sam. Angie zobrala listy.

„Pána McCaba som zastihla telefonicky doma. S pánom Brune-rom mladším tu môžu byť zajtra o tretej, ak vám to vyhovuje.“

„V poriadku. Bude vám Gus chýbať?“

Zdalo sa, že ju to trápi. „Nejde o mňa, pán Sam. Ide o to, či nebude chýbať vám. Zrejme pre vás urobil kus dobrej roboty.“

„Ale jednu maličkosť zbabral.“

Celá nesvoja pozrela na Staniala. „Tuším akú, a ak mi to budete chcieť povedať, nájdete si na to čas i miesto. Ja len dúfam, že Gus… sa nám nepokúsi narobiť starosti, pán Sam.“

„Určite sa pokúsi.“

„Dobrú noc, pán Sam. Dobrú noc, pán Stanial.“

Velikánske dievča vyšlo dlhými krokmi, bolo počuť iba šuchot látky, šťuknutie zámky, v chladnom vzduchu po nej zostala miznúca vôňa živých kvetov.

Po chvíľke sa ozval Stanial: „Sam, už som vás dosť zdržal.“

„Vyčkajte chvíľku. Ten list, čo poslala sestre. Ako to ja vidím, tá iná osoba, čo vedela o peniazoch, osoba, ktorú nazýva C, sa to musela dozvedieť od Gusa.“

„Zrejme. Ale aj ona to mohla niekomu povedať.“

„Urobte zoznam ľudí, ktorí by mi chceli uškodiť, a učítate sa na smrť. Patrili by doň i chlapi, ktorých priťahovala a chceli sa o niečo pokúsiť, ale odbila ich. Čím viac premýšľate, tým viac sa zoznam rozširuje. Myslíte, že ho zúžime?“

Stanial prikývol. „Zajtra budú ľudia rozprávať o vražde. A niekto si na niečo spomenie. Vtedy im to nič nehovorilo, ale spomenú si a začnú premýšľať a potom to povedia ďalej. Tlak zosilnie.“

„Ja vyviniem trošku väčší tlak na Gusa. Možno to on povedal niekomu, ani si to neuvedomil. Možno mu nejako osviežim pamäť.“

Špinavošafranová farba zahalila posledné lúče zapadajúceho slnka a v miestnosti sa zrazu celkom zošerilo. Za ponurým zablesknutím ružového blesku vzápätí nasledovalo desivé tresknutie a dunenie hromu. Kimber vstal a pozrel von oblokom. Črtala sa len jeho silueta, ruky vo vreckách nohavíc.

„Celý deň sa schyľovalo k búrke,“ povedal.

„Teraz nás už neminie?“ opýtal sa Stanial.

„Bude to riadny lejak.“

 

Keď dážď tak zosilnel, že Stanial už nevidel na cestu, opatrne zatiahol auto pod široký, mierne previsnutý svah a vypol motor. Hukot dažďa bol taký silný, že sa nemohli zhovárať. Autom lomcovali mocné závany vetra. Len bočné okná mohli zostať otvorené. Videl blesky, ale hrmenie nebolo počuť. Zdalo sa mu, že počuje dievčenský smiech plný radosti a vzrušenia. Od pary ich výdychov sa zahmlili okná. Zapálil dve cigarety a jednu jej podal. V kratučkých zábleskoch videl, že Shirley Feldmanová sa opiera chrbtom o predné dvere, mladé nohy má skrútené pod sebou na sedadle, oblečenú má tmavú blúzku a bledé šortky. Prudký dážď zrazu vystriedalo prenikavé bubnovanie krúp, rovnako náhle postúpilo ďalej a zanechalo po sebe takmer úplné ticho.

„Juj!“ vykríkla Shirley vzrušene. „Nie je to fantázia?“ Prudko sa obrátila a stiahla svoj oblok. „Dýchajte zhlboka!“ prikázala mu. „Celý svet je ako vydrhnutý.“ Otvorila dvere a vyklonila sa do utíchajúceho dažďa, potom vliezla naspäť s priehrštím topiacich sa krúp. Zabuchla dvere a zobkala krúpy zo svojej malej dlane. „Úbohá rozkošníčka,“ povedala.

„Čo keby sme šli ďalej, Shirley?“

„Vonku je pripekne na to, aby sme šli dýchať zápach vyprážaných jedál, pán Stanial. Asi tak päťsto metrov odtiaľto je čosi ako verejné miesto na pikniky. Tam sa zastavme.“

Našiel to a zaparkoval. Už nepršalo. Zo stromov padali veľké kvapky. Shirley si sadla na betónový piknikový stôl, nohy si vyložila na lavicu a prikázala mu pozrieť hore. Polovica oblohy bola čierna, druhá polovica jasná a hviezdnatá. Búrka smerovala na západ a počuli, ako hrmoce v diaľke.

„Ako som vám už vravela, ku Kelseymu cítim náklonnosť,“ začala, „Zrejme to nie je veľmi zložitý cit. Ktosi povedal, že Kelsey je prázdny chlap, ale však to nie je také jednoduché?“

„Nuž a kde bola chyba v diagnóze?“

„V pochopení. Tam bola chyba. Nie som doktorka filozofie, ale viem, že mnohých ľudí trápi fenomén prázdneho človeka v západnej kultúre. Reisman hovorí o človeku orientovanom smerom von, ktorý si uvedomuje svoju podstatu, len ak sa prispôsobí kritériám kolektívu. Takže citlivý človek, skutočná obeť, sa nemôže veselo pridať k ostatným len preto, že ho naučili, aby bol taký strašne poddajný. Citlivý človek je taký ako Kelsey, čo ustavične zažíva tento druh… prázdnoty. Myslím to tak, že uvažuje, či by sa nemal pridať k Schweitzerovi. Je to čosi podobné, ako keď sa architekt v knihe Grahama Greena vyberie do osady malomocných, ale za ten svet nevie, čo tam hľadá. Samozrejme, ten architekt je na vyššom vývojovom stupni ako Kelsey. Chudák Kelsey skutočne nie je iba rozmýšľajúce zviera. Vie sledovať veci po istú hranicu, a potom mu všetci pripadajú pochybní a na všetko kašle. Bude to znieť neuveriteľne, ak poviem, že ja som bystrejšia?“

„Myslím, že ste.“

„Takže Kelsey sa pre mňa stal akýmsi projektom. Dalo by sa povedať, že som ho zdedila po jednej zo svojich najdrahších priateliek, ktorá s ním stratila trpezlivosť. Viete, ona je veľmi fajn, ale podľa nej Kelsey všetko predstiera. A samozrejme to nie je celkom pravda. Iste, veľa predstiera, ale pod povrchom je strašný záujem. A nepochopila jeho sexuálnu trýzeň. Myslela si, že Kelsey ju len zneužíva. Ale ona sama je sexuálne veľmi komplikovaná a priveľmi zaujatá sama sebou. Myslí si, že je úplne objektívna, ale ak sa čo len tvárite pochybovačne, keď drží jednu zo svojich prednášok, v návale zúrivosti začne kričať. Kelsey bol akýmsi projektom, pretože keď nájdete človeka, ktorý pokladá seba samého za absolútne bezcenného, je to príznak, že v našej kultúre je čosi pochybené, nemyslíte? Je to, ako keď vedec objaví absolútne čistý druh nejakého vírusu. Kelsey blúdi po svete s tým hrozným pocitom viny. Pri ňom sa cítim oveľa staršia. Myslím, že som postupne prichádzala na to, že u nikoho sa nedá pocit viny vyliečiť. Musíte nasledovať ich strašnú nevyhnutnosť pociťovať vinu. Jeho žena bola symbolom viny. Naozaj si nemyslím, že ju vôbec niekedy miloval. Podľa mňa Kelsey nemôže naozaj milovať nikoho, pretože sám seba nemá dosť rád. Ale jeho žena bola preňho symbolom zlyhania.“

„Myslíte, že by ju bol chcel zničiť ako symbol?“

„Ktovie. Nebol by to príznak progresu? Znamenalo by to, že sa usiluje vyhubiť nevyhnutnosť cítiť vinu. Ja som sa zväčša pokúšala dokázať mu, že pod povrchom je celkom milý človek a bol by úplne v poriadku, keby prestal nariekať a začal by niečo robiť. Cítil sa vinný a zúfalý kvôli mojej priateľke a pokúšal sa cítiť vinný aj kvôli mne. Nijako mu nešlo do hlavy, že ak dvaja ľudia k sebe cítia náklonnosť, majú právo a povinnosť poskytnúť si navzájom rozkoš. Napriek svojej zdanlivej skazenosti má Kelsey naozaj nezdravý názor na sex. Bože, väčšina žiaľu na svete pochádza z toho, že ľudia si myslia, že sex je taký hrozne dôležitý. Nie, nemyslím, že by ju bol chcel zničiť. Možno podvedome, ale to by bolo pochované tak strašne hlboko, že by sa k tomu nikdy nebol dostal. Skôr by sa pokúsil zničiť sám seba. A to samozrejme pomaličky robí. Ak sa so mnou opäť spojí, nechcela by som mu ublížiť, ale naozaj cítim, že som s ním skončila. Asi som ho prerástla.“

„V ten deň ste boli s ním?“

„Áno. Ráno prišiel do knižnice a o jedenástej som mala mať cvičko, ale vykašlala som sa na to. Strýko mi poslal fantastický syr. Šli sme na obytnú loď a prišli sme ta pred poludním. Dali sme si syr a keksy a vypili sme plno fantastického mexického vína. Zhovárali sme sa, milovali, potom sme sa šli opaľovať na slnečnú terasu a zaspali sme tam. Potom prišiel Korody a povedal mu o tom telefonáte. Kelsey uháňal ako blázon, a keď bol preč, Korody povedal, že si myslí, že jeho manželka je mŕtva. Odvtedy sa cítim čudne. Cítila som sa akosi hlúpo a priemerne. Jasné, že sa nehanbím za svoj vzťah ku Kelseymu. Keď myslíte niečo úprimne, nemôžete sa za to hanbiť. Jasné, že ma nezviedol. A ani som sa neobetovala. Aj mne to spôsobovalo rozkoš. Ale cítim sa čudne. Rozumiete mi?“

„Prirodzene.“

„Vy toho veľa nenavravíte, však?“

„Ako som vám povedal, Shirley, zaujíma ma, či sa pani Hanso-nová zabila. A či vám Kelsey niekedy povedal čosi, čo by vyznelo tak, že by toho bola schopná.“

„Absolútne nie! Tá žena bola so sebou úplne spokojná, verte mi. Bože, ako sa mi bridia takí ideálni ľudia. Neverím, že by v nej bolo zamak úprimnosti. Vydala sa pre peniaze a chcela držať Kelseyho v absolútnom poddanstve. Raz za čas, ak bol dostatočne pokorný, sa smel priblížiť k svätyni. A potom akosi pretrpela jeho hrozné zvieracie chúťky. A keď chudák Kelsey šiel za nejakou ochotnejšou a trošku úprimnejšou, Lucille sa naplnila urazenou cnosťou a opustila ho. Tieto obludy sa nikdy nezabíjajú, pán Stanial. Zabíjajú ich ľudia, aby sa vyslobodili, ale oni sa nikdy nezničia sami.“

„Podľa vás ju niekto zabil?“

„Chcela by som si to myslieť. Mala to všetko premyslené. Mastné výživné alebo dohoda alebo čosi iné, a potom by sa vydala za toho Kimbera. Ale podľa mňa sa jednoducho akosi utopila.“

„Boli ste odvtedy s Kelseym?“

„Iba chvíľku na pohrebe, keď som mu vyslovovala úprimnú sústrasť. Pozrel na mňa, ako keby ma jakživ nebol videl. Tuším sa vrátil k svojej partii. V škole sa už nezjavil. Asi je celý deň na mol. Chudák chlapec. Teraz ma môžete odviezť do mesta a nakŕmiť ma, pán Stanial. Absolútne som vyhladla. Viete, odkedy som sa začala cítiť čudne kvôli Kelseymu, som v kuse hladná a zväčšujem objem. Mohol by to byť nejaký druh kompenzácie, ale neviem tomu prísť na koreň. Budem sa musieť nad tým skutočne zamyslieť. Všetko je vlastne honba za sebapoznaním, nemyslíte? Bože, ak takto reagujem na pocit viny, jakživ si to neodpustím.“

Obloha sa vyjasnila a oči sa mu prispôsobili slabému svetlu. Spod veľkého tmavého účesu a strapatej ofiny vykúkala jej drobná tvárička ako nejaké obozretné zvieratko spod kríka. V tej chvíli vyzerala strašne mlado, hlas mala neurčitý. Ale to isté svetlo z oblohy sa dotklo jej nahých zrelých nôh, ich pevných a tvarovaných kriviek. Také niečo vie človeka priviesť do varu, pomyslel si, a ani nemá kedy uniknúť.

 

Na večierku bol presne tucet ľudí spolu s Keaverovcami a Barbare sa chvíľami zdalo, akoby ich bolo oveľa viac, a chvíľami, akoby ich bolo oveľa menej. Keaverovci mali dom na čelnej strane jazera; staršiu obytnú loď a besiedku vyčačkanú na čínsky spôsob spájala krytá galéria, po dĺžke súbežná s brehom jazera. Dobrú polovicu galérie zaberal pomerne plytký bazén.

Zdalo sa jej, akoby už poznala tých, s ktorými sa tu stretla, z Lucilliných listov. Sestra najčastejšie spomínala Keaverovcov, Yatesovcov a Bryeovcov. Bol tam ešte jeden starší pár, George a Nina Furrbrittovci, a ďalší pár v takom istom veku ako väčšina, Coop a Sis Toombsovci.

Večierok mal zvláštny cyklický rytmus. Začal sa celkom pokojne, so všetkými zdvorilými slovami úprimnej sústrasti, ktoré očakávala. Ale ani nie za hodinu ho množstvo a rýchlosť pohárikov zmenili na hlučný bláznivý karneval plný vylomenín, vyrušovania, posmechu, skrytých narážok, nezmyselných frašiek, dvanásť ľudí hulákalo ako päťdesiat. Barbara si čoskoro uvedomila, že už nemá šancu, aby usmernila všeobecnú konverzáciu na špekulácie o vražde. Nijaká všeobecná konverzácia totiž neexistovala. Vymieňali ste si hlučné útržky viet s tými, čo sa mihli popri vás. A tak keď jej podali mimoriadne tuhý nápoj, určený zjavne komusi inému, obrovskú dávku martini vo vysokom pohári na vodu, až ju striaslo, no povedala si, že jej to môže poslúžiť ako opora. Dievča, ktoré si celý večer usrkáva takéto dávky, možno ospravedlniť za istý nedostatok taktu. Keď pôjde tackavo od jedného k druhému a bude sa pýtať, či si myslia, že jej sestru zavraždili, ľudia vyhovejú úbohej stvore. A tackanie bude napoly predstierané, a keď dopije tento pohár, napoly skutočné.

Keď už bola presvedčená, že spoločnosť sa celkom rozpadáva, prihnala sa obrovská búrka a všetky dôležité veci zmätene popre-nášali do besiedky. Spoločná činnosť navodila predstieranú triezvosť. Bonny Yatesová vykríkla pri každom zablysnutí od hrôzy. Veľký gril čiastočne chránila zastrešená časť galérie a zanedlho boli všetci v besiedke, jedli hory cesnakového šalátu, každý zo svojej teakovej misky, hltavo požierali krehké plátky polosurovej hovädziny a v hukote búrky sa navzájom prekrikovali vysokými hlasmi. Barbara už skúsila svoj trik na štyroch či piatich bez zjavného účinku, neboli ani prekvapení, nieto šokovaní a ohromení, ako očakávala. Akoby sa vypytovala na nejakú historickú postavu z piateho storočia, ktorá mala svojho času vážne problémy. Keď začal dážď ustávať a ospalosť naplnených žalúdkov oslabovala hlasitosť a množstvo prekrikujúcich sa rozhovorov, veľkolepo zažiaril blesk a zaburácal divý hrom, k Bonninmu výkriku sa pridalo zopár ďalších a svetlá zoslabli a zhasli. Všetky svetlá – na galérii, svetlá pri bazéne, na ceste, svetlá na obytnej lodi. Obnovené zavýjanie vetra vyvolalo primitívne, nocou nabité vzrušenie, pobehovanie a výskanie, a vtom, ako sa Barbara dvíhala zo stolčeka, niekto, čo sa hnal okolo, do nej vrazil a posotil ju, takže nemotorne padla komusi do náručia. Ten ktosi ju veliteľský chytil za plece a vyviedol zo zmätku do zastrešenej časti galérie a nabok do kúta, napoly zacloneného širokými mokrými listami monstery a nízkeho banánovníka. Ten ktosi jej položil ruky na plecia a povedal: „Preč z chodníčkov nepokojných domorodcov, moja drahá, do útočiska totálneho konzervatizmu.“

Mdlé svetlo stačilo práve na to, aby si potvrdila, komu patrí ten hlas. George Furrbritt, uhladený starší muž so sivou kučeravou šticou a dobrou postavou, opálený, s potmehúdskym sebaironizujúcim výrazom. Jeho žena Nina bola štíhla prsnatá červenovláska s hlasom ako papagáj a strašne prehnanou mimikou úst, akoby sa stále rozprávala s hluchonemými, čo musia čítať z pier.

Barbara sa chcela poďakovať takými kvetnatými slovami, ako bola jeho poznámka, ale počula sa iba žalostne povedať: „Nikto nechce hovoriť o vražde mojej sestry.“ Vedela, že je pripitá a ako opilec posadnutá jedinou myšlienkou.

„Budem hovoriť o hocičom na svete, o čom chcete vy hovoriť, moja drahá.“ Držal ju za ruky a náhle ju pobozkal na ústa, nie tak dlho, aby mohla protestovať, ale s tichou nedbalou nástojčivosťou, takže námietky by boli nezmyselné. „Pozrime sa na to ako na rozumný predpoklad.“

„Myslíte, že je? Rozumný?“

„Vyjdeme z predpokladu, že svet Sama Kimbera je drsnejší a primitívnejší ako náš svet. A v tom svete ona žila.“ Znova ju pobozkal, panovačne a naliehavo, a cítila, že bozky sú cenou za tento rozhovor v daždivej temnote.

„Prečo je drsnejší?“ spýtala sa, keď mala voľné ústa, vlastný hlas jej pripadal akýsi uvoľnený, vznášal sa, bol akýsi zvláštny a šepotavý. A pomyslela si, že v tej tme na tom aj tak nezáleží, pretože nikto nič nevidí.

„Nuž, kvôli peniazom a obchodom a možno kvôli druhu ľudí v Kimberovom svete. Veľmi na tom záleží?“ S obratnosťou tanečníka ju obišiel, jemne do nej ťukol a oprel ju o sekvojovú stenu, ešte tesnejšie si ju privinul a bozkával na ústa so zvláštnou ľahostajnou naliehavosťou a pedantnosťou labužníka.

Nejasne si uvedomila, že mala povedať nie, ale akosi prirýchlo prešla vhodná chvíľa, tak ako keď preskočíte dve strany v knihe a stratíte stopu. Bola ohlúpnutá, vzdialená, napoly snívala, ale keď mu odpovedala, trošku sa čudovala, kto by si bol pomyslel, že bude taký dobrý a taký absolútne sebaistý a bude vedieť o týchto drobnôstkach a hmatoch, pri ktorých je človeku tak dobre, a myslela si, že sa to všetko obráti na žart, pretože vážne veci sa takto nezačínajú, a čoskoro sa to bude musieť skončiť, ale ako to skončíte, keď máte pocit, že by bola veľká spoločenská chyba zakončiť to s menším spoločenským pôvabom, než s akým to robí on. Vie dokonca viac ako Roger, je si taký absolútne istý…

Narastajúci hukot krvi v ušiach sa jej miešal s nezmyselným festivalom, čo k nej doliehal z okolitej tmy, výkriky a smiech, trhanie látky, nárazy tiel, zdráhavé pišťanie predstieraného rozhorčenia. Cítila, že ju vpredu rozopína, Furrbritt jej teraz prechádzal ústami po hrdle, hlava jej kvackala a smiala sa vlastnému ťažkému dychu, zalievali ju vracajúce sa vlny nehmotnosti a akoby ju trochu prekvapilo, keď cítila, že Furrbritt jej šikovne obnažil ľavý prsník a maznavo a znalecky ho poťažkáva.

Znezrady sa všetky svetlá rozsvietili a jej omámené oči zachytili fotografický obraz ľudí v bazéne, videla to všetko vo chvíľke subjektívneho zamrznutého ticha, videla nahú Ninu Furrbrittovú balansovať na okraji bazénu, jej nahé nohy ako stopka fajky, chlapčenské boky a veľké nepekné žltkasté prsia ako melóny, videla satyrskú nahotu Coopa Toombsa, ktorý ju práve posotil, videla šaty celej partie nahádzané na vlhkej kope, videla veľké driblovanie a nárazy pŕs, brúch a zadkov a mokré škľabiace sa tváre v hravom zápase v plytkom bazéne. Čas sa opäť pohol a Nina Furrbrittová spadla a Coop Toombs skočil za ňou a počula vyľakané a posmešné výkriky pri náhlom odhalení. Hostiteľka hneď vyliezla ako úhor z bazénu a rýchle bežala ku kontrolnému svetelnému panelu. Barbara odstrčila Furrbritta od seba a zahalila si ľavé plece. Svetlá zase zhasínali, ako hostiteľka za súhlasných ovácií vykrúcala panelové kontrolky.

Furrbritt sa na ňu zas navalil a ona ho odrazila úderom predlaktia cez hrdlo.

„Obytná loď!“ vyprskol podráždene.

„Čo?“ spýtala sa nahlúplo.

„Obytná loď! Podkrovie, drahé dieťa!“ zakričal podráždene a schmatol ju za zápästie. Vyšklbla sa mu. V slabom svetle vzdialeného prúdu svetla na ceste, ktoré hostiteľka nevykrútila, sa zdalo, akoby Furrbritt tancoval drobný nervózny hopkavý tanec, na svoju sebaistotu zabudol. Schmatol ju silnejšie za zápästie a vliekol za sebou. Jej sa náhle zmocnila hrôza.

Voľnou rukou udrela Georgea Furrbritta po zátylku. Zvrtol sa, zasyčal na ňu a strelil jej ostré zaucho. Vtom sa pri nich vynoril Kelsey Hanson, oblečený a zachmúrený. Širokým chrbtom sa obrátil k Barbare a urobil drobný krúživý pohyb. Nasledoval rýchly mokrý úder, nie hlasný, ale nevýslovne škaredý. Všetka Furrbrittova uhladená, pekne stavaná istota klesla do premáčaného rašeliniska záhrady a ako padal, hlava mu zazvonila o kovovú tyč záhradného osvetlenia. Hanson sa obrátil, schmatol Barbaru za ruku a ťahal ju preč, vliekol ju popri bazéne, cez sklené dvere, po mokrej tráve k ústiu úzkej vlhkej lesnej cestičky. Zápasila, ale on si ani nevšimol, že sa vzpiera. Mokré listy jej zmáčali šaty. „Mala si pravdu, Lucille,“ mrmlal Kelsey Hanson. „Ach, mala si veľkú pravdu, Lu, drahá. Sú to všiváci a ja som ťa mal počúvnuť. Ideme domov, kam patríš, srdiečko.“

Liga sa mala začať o ôsmej. Angie Powellová prišla tak neskoro, že keď sa prezula, stihla už len jeden cvičný hod. S priemerom stosedemdesiatosem bola oporou dievčenského tímu Kimberland. Mali súťažiť na dráhach jedenásť a dvanásť. To ju znepokojilo. Na jedenástke sa jej nikdy nedarilo. Tá dráha bola trošku krivá, práve toľko, aby vrhla guľu prisilno a narobila plno chýb.

Na všetky kamarátky, čo ju pozdravili, sa usmiala, kývla im a odzdravila. Mala na sebe biele topánky z losej kože, biele vlnené ponožky, bielu skladanú tenisovú sukňu, bielu blúzku bez rukávov, na ktorej bolo krížom cez chrbát modrými písmenami vyšité Kimberland. Sama to vyšívala a písmená boli väčšie a vyumelkovanejšie ako písmená vytlačené šablónou. Keby tak mohla napísať Kimberland na všetko, čo nosí.

Mala bielu guľu. Dierky na prsty boli žlto-červené. Guľa bola taká ťažká, akou hádžu väčšinou muži. Starostlivo si vypracovala vlastný štýl, aby maximálne využila svoju výšku a silu. Urobila štyri kroky a dlhý sklz, podanie začínala pomalým odstrčením. Na záver podania prudko zdvihla pravú ruku. Bola to rýchla guľa, na konci sa potočila a padla do diery. Keď hodila guľu, cítila sa obratná, silná a presná. Tešilo ju, keď jej vraveli, že hrá koľky ako chlap. Ale pred niekoľkými mesiacmi ju jeden priateľ nafilmoval pri podaní a bola sklamaná, ako vyzerá. Zlaté kučery sa jej priveľmi natriasali a priveľmi dievčenský vlnila bokmi cestou k čiare a na snímkach z profilu sa jej priveľmi natriasali prsia. Odvtedy si zaväzovala vlasy bielou stužkou, nosila tesnejšiu podprsenku, vedome si dávala pozor na pohyby bokov.

V polovici prvej hry vedela, že je zle. Raz tesne minula kolok a dva razy mala koľky tak ďaleko od seba, že sa nedali zraziť jedným úderom. Ale ako rodený atlét vedela, že sa musí sústrediť. Rušilo ju priveľa zbytočností – výraz Gusovej tváre tesne predtým, než ho pán Sam vykopol, to, ako pán Sam vyzeral a správal sa, možnosť, že Gus narobí problémy.

Okrem čistej mechaniky podania a premenlivej geometrie koľkov vypustila všetko z hlavy. Jej družstvo kleslo a prvú hru prehrali o osemdesiat koľkov. V druhej hre začínala ona prvá na jedenástke. Rozhodla sa, že sa prispôsobí dráhe tým, že dá guli vyššiu rýchlosť, ale nesmie stratiť ovládanie záveru spätného rozmachu. Ako guľa letela, zdalo sa jej, že tesne minie koľky, v poslednej chvíli však zmizla v diere a ukážkovo zrazila všetky koľky. Angie sa zvrtla a vysoko vyskakovala, tlieskala a žiarivo sa usmievala na spoluhráčky. Keď spočítala štyri hody, dosiahla dvestojedenásť koľkov v druhej hre, ktorú vyhrali o šesťdesiat koľkov. Tretiu hru vyhrali o štyridsať koľkov, a tým celý zápas. Za ten večer jej vyšiel priemer na stoosemdesiatštyri.

Linda sa musela ponáhľať domov. Štyri zostávajúce spoluhráčky zašli k Erniemu na zvyčajné chlebíčky. Po Almu sa tam zastavil jej chlapec. Jeanie a Stephanie sa usilovali vytiahnuť z Angie, čo sa prihodilo medzi pánom Samom a Gusom Gablom. Angie sa usilovala zakryť svoju podráždenosť. Prečo by mali o tom niečo vedieť? Oni tam len pracujú. Nevedia, čo znamená ozajstná lojálnosť. Len aby mali o čom rozprávať.

Jeanie zviezla Stephanie svojím autom. Angie vyšla s nimi, akoby chcela nasadnúť do svojej malej sivej renaultky a ísť domov, ale len čo odfrčali, vrátila sa späť, šla do telefónnej búdky a vytočila číslo Gusovej kancelárie. Zvonilo to osemkrát, potom desať. Práve keď sa rozhodla, že to nechá zvoniť pätnásťkrát, Gus zdvihol.

„Tu Angie, Gus. Angie Powellová. Predpokladala som, že budeš pracovať.“

„Chceš povedať, že vieš, prečo by som mal pracovať.“

„Tuším to. Okrem iného som ti chcela povedať, že zajtra do tretej by si mal priniesť väčšinu fasciklov.“

„Kto to prevezme?“

„To ti ozaj neviem povedať, Gus.“

„Prisahám, správal sa ako blázon! Nemalo to ani hlavy ani päty. Vyhodiť ma… doslova ma vyhodiť von! Bola si pri tom. Videla si vo svojom živote niečo podobné?“

„Nikdy, Gus. Nikdy, čestné, nie je vo svojej koži, odkedy umrela.“

„To nabetón.“

„Ale časom bude zasa ako predtým.“

„Prineskoro pre mňa.“

„To sa uvidí.“

Obozretnejšie sa opýtal: „Čo tým myslíš, Angie?“

„Vôbec by som sa s tebou nemala rozprávať.“

„Tak?“

„Ale naozaj si mu veľmi pomohol. Viem, že ťa potrebuje.“

„Určite. Skús mu to povedať.“

„Skúsila som mu to povedať.“

„Vďaka, Angie. Skúšaj ďalej.“

„Zdá sa mi, že to záleží väčšmi na tebe. Teda ak chceš preňho pracovať po tom, čo urobil.“

„Chcem preňho pracovať. Ver mi, nedám sa len tak ľahko uraziť.“

„Nuž… mám nejaké nápady.“

„Napríklad?“

„Tuším ti na tom skutočne záleží. Ale nemôžem ti to povedať takto do telefónu. A nezdá sa mi správne, aby sme sa stretli.“

„Prečo nie?“

„Niekto by nás mohol vidieť spolu. A nevyzeralo by to dobre, keby sa o tom dopočul pán Sam. Podľa toho, v akom je stave, by možno vôbec nepochopil, že som sa s tebou stretla, len aby som mu pomohla. Gus, vieš, že si mi úplne ľahostajný. Len chcem, aby mal pán Sam čo najlepšiu pomoc vo svojich ťažkostiach.“

„Nikto nás nesmie vidieť spolu.“

„A nikomu nepovieš, že sa máme stretnúť.“

„Nikomu.“

„Tak máš nejaký nápad?“

„Čo keby si prišla ku mne?“

„Ach nie. To nejde, Gus.“

„Sam sa chce so mnou stretnúť. Volal mi. Bol zlostný ako čert. Ani o chlp sa neupokojil.“

„Prečo sa chce s tebou stretnúť?“

„To nepovedal.“

„Dohovorili ste sa nadnes večer?“

„Nie. Nedá sa s ním hovoriť rozumne. Ak máš nejaký nápad, ako naňho, namojpravdu by som si to strašne cenil.“

„Teraz už musím ísť domov, lebo mama ma vždy vyčkáva, ale mohla by som sa znovu vytratiť. Ak by sme sa trochu povozili tvojím autom, povedala by som ti, čo zamýšľam. Možno to vyjde a možno to nevyjde. Takže keby si mohol krátko po polnoci zaparkovať na Tylerovej ulici pri tom nábytkárstve, čo vyhorelo, mám to z domu na skok.“

„Viem, kde myslíš, Angie, veľmi si to cením.“

„Možno nebudem môcť nič urobiť, Gus.“

„Ale pravdu povediac, teší ma, že si ochotná pokúsiť sa.“

„Len preto, že to je pre pána Sama to najlepšie.“

„Samozrejme, Angie.“

Keď vychádzala, zastavil ju Ernie: „Poznáš Pam, moju mladšiu sestru. Prijali ju do Gainsvillu, tak ako chcela, ale teraz vymýšľa, že mala ísť na obchodnú školu. Chcel by som sa ťa opýtať na tú školu v Orlande, kam si ty chodila.“

Pozorne ho počúvala. „Neviem, či by to bolo až také dobré pre dievča, ktoré nemá kde bývať. Ja som bývala u svojej tety.“

„Myslíš, že by z toho niečo mala?“

„To závisí od toho, ako tvrdo chce pracovať, Ernie, človeka tam naučia, ak sa mu chce pracovať. Ja som sa ta šla pôvodne vyučiť za ošetrovateľku.“

„Naozaj, Angie?“

„Naozaj. Chcela som byť zdravotná misionárka. Učenie mi šlo dobre, anatómia a to všetko, ale ukázalo sa, že mám slabý žalúdok. Vidím kvapku krvi a padnem ako podťatá. Tak som šla za sekretárku.“

„Ale je to dobrá škola.“

„Určite, Ernie, teda ak chce človek pracovať.“

„Neviem, či Pam chce vôbec niečo robiť. Angie, dostal som vyradené dvojité stopky a hneď teraz ich môžeme vyskúšať. Čo keby sme si v nedeľu vyrazili? Postavíme bránky a celý deň budeme behať slalom.“

Prísne naňho pozrela. „Ernie, predsa ma poznáš trošku lepšie!“

Ernie luskol prstami. „Nedeľa. Zabudol som, Angie.“

„Hociktorý iný deň, keď budeš môcť, Ernie, zavčas ráno alebo po práci.“

„Dám ti vedieť.“

Nasadla do auta a šla domov. Chodník bol suchý, ale v odtokových kanáloch boli kaluže. Malú hlučnú sivú renaultku zatiahla dozadu a vošla cez kuchyňu, v ruke držala koľkársky výstroj. Pani Powellová sedela na spevnenej stoličke pri kuchynskom stole a do zošita lepila zelené známky. Bola to veľká žena, skoro taká vysoká ako Angie, ale smiešne tučná. Na členkoch jej ponad okraj topánok prevísalo sadlo. Drobné a prísne ústa sa skrývali v záhyboch ovisnutých líc. Mala úzky noštek a také isté zvláštne oči ako dcéra, nezvyčajne levanduľovomodré, ale mihalnice ako strnisko a očné bielka zakalené. Napriek svojej váhe to bola čulá žena, zúčastňovala sa každej cirkevnej práce, bola zatvrdnutá a podozrievavá, reagovala s povestnou prudkosťou na najmenšiu výstrednosť, nemilosrdne karhala hriešny svet. Jimmy Powell, jej utisnutý drobný manžel, pracoval už dvadsať rokov v zákulisí poštového úradu.

Pani Powellová si premerala dcéru od hlavy po päty so zjavnou nevôľou. „Môžem ti povedať, Angela, je to pre mňa nevďačná práca byť predsedníčkou výboru pre neskazené čítanie a tak ako dnes stráviť celé popoludnie odstraňovaním nahotiniek a nechutných časopisov z novinového stánku pri súde, a ty sa zatiaľ túlaš sama po nociach v krátkej sukni, dobreže ti zadok netrčí.“

„Ach, mami, prosím ťa. Už stokrát som ti povedala, že…“

„Vždy mi vravíš, že keď ideš plávať, máš toho na sebe oveľa menej. Keby si pri prechádzke natrafila na nudistický tábor, asi by si sa celkom povyzliekala a len preto by si sa producírovala nahá, že každý je nahý. Usilovala som sa vychovať z teba slušnú kresťanku, a ty sa chodíš pretŕčať a vyvolávať v mužoch špinavé myšlienky.“

„Mami, nemôžem za to, čo si myslia ostatní.“

„A prídeš si o dvadsať minút neskôr a odvrávaš svojej matke, a ako mám vedieť, či si sa vonku neváľala v kríkoch a nerobila diablovu robotu, či si sa neoddávala telesným chúťkam?“

„Mami, s Almou, Jeanie a Stephanie sme šli k Erniemu a ako vždy sme si dali chlebíčky a možno sme sa rozprávali o niečo dlhšie ako zvyčajne.“

„Samé špinavosti?“

„Mami!“

„Ja viem, čo sú to zač tie úradníčky. Nič mi nevrav!“

„Mami, vyhrali sme.“

„Zase? To je výborné, Angie.“

„V strednej hre som získala dvestojedenásť koľkov a Jeanie to šlo ako nikdy.“ Zívla, ústa si zakryla päsťou. „Som riadne ustatá, mami. Nemusíš sa o mňa strachovať.“ Obišla stôl a pobozkala matku. „Nikdy neurobím nič, za čo by si sa musela hanbiť.“

„Si dobré dievčatko, Angie. Len si robím o teba starosti. Na každom rohu čaká diabol. Chlap ti povie zopár sladkých slov, ale keby si počúvala, čoskoro by si zistila, že po rozume mu chodí jedine to, aby ťa položil na chrbát a robil s tebou tie špinavosti. Taký je svet odvtedy, čo nás vyhnali z raja. Nie som sebecká žena. Stokrát som ti povedala, že sa zaobídem radšej bez vnúčat, pretože ty by si sa musela predať do hanebného otroctva manželstva, kde žena nemá vôbec nijaké práva a nejaký špinavec z nej urobí poškvrnenú nádobu pre svoje zvieracie chúťky, a ona noc čo noc zaspáva s plačom, pretože ju potupil a pošpinil.“

„Nemusíš sa obávať, mami. Radšej by som umrela.“

„Si moja zlatá Angie.“

Angie sa rýchlo osprchovala, zacvičila si v bavlnenej pyžame a ľahla si spať. Po pätnástich minútach vstala a ticho podišla k odchýleným dverám matkinej izby. Celú minútu načúvala hlasnému dunivému chrápaniu. Postála pri otcových dverách, ale odtiaľ nepočula nič. Vo svojej izbe si rýchlo obliekla sivú prúžkovanú kombinézu a obula modré tenisky. Vlasy si previazala stužkou, do vrecka si strčila vlnené rukavice a vyliezla cez oblok spálne. Spustila sa na trávu. Roleta bola vytiahnutá. Ticho ju stiahla a zostala v tieni. Aby sa dostala na Tylerovu ulicu, musela prejsť cez ihrisko Juhozápadnej školy.

Bežala prikrčená cez ihrisko a zrazu sa vyľakala, ale keď sa presvedčila, že ju nik nepozoruje, prešla k hojdačkám, chytila sa rúrovej podpery, zhlboka sa nadýchla a rúčkujúc šikovne stúpala. Priblížila sa k vrcholu obráteného V, načiahla sa a pravou rukou chytila druhú podperu, chvíľku tam visela, krížom cez chrbát cítila dobrý ťah svalov. Pustila sa, padla, zľahka pristála, chvíľu si sedela na pätách a končekmi prstov sa dotýkala zeme, aby nadobudla rovnováhu.

Vstala. Stála rozkročmo, ruky v bok. Cítila sa opäť sama sebou, mocná a nedotknuteľná. Mala pocit Panny Orleánskej, kôl, úsmev, brnenie, krivky plameňov. A k tomu pocitu sa miešal pocit červenej kobyly, pocit, od ktorého prehla chrbát a vystrčila zadok. Pekné kopytá, aby mohla sekať trávu na lúke, a drobný príjemný pot z napätia a schopnosť rozochvieť ktorýkoľvek kúštik grošovanej kože, aby zahnala hladný let.

Gus parkoval na ceste neďaleko sčernetej kostry obchodu s nábytkom. Stál pri tmavom aute. Videla červenú žiaru jeho cigary. Rozveselilo ju, keď ho obišla, podišla k nemu odzadu a dlho mu stála za chrbtom a len naňho hľadela. Dotkla sa mu pleca. Zabľačal a vyskočil, zvrtol sa a zalapal po dychu: „Ježišikriste!“

„Ospravedlň sa bohu,“ povedala prísne.

„Čo?“

„To bolo rúhanie, Gus.“

„Ach. Dobre. Ľutujem.“

„Nie mne to vrav.“

„Bože, ľutujem. Amen. Poviem ti úprimne, Angie, skoro si mi zastavila srdce.“

Po Tylerovej videla prichádzať neskoré auto a pohla sa, aby medzi ňou a idúcim vozidlom bolo Gusovo auto.

„Čo je to s tebou, Angie?“

„Veď som ti povedala. Predstav si, že by niekto prezradil pánu Samovi, že som sa dnes večer s tebou stretla.“

„Predstavujem si to. Ako si však poradíš so Samom? Ten bohuje ostošesť.“

„Nie predo mnou. Nikdy. Vie, že ma to hnevá.“

„Vravela si, že by sme sa mohli previezť.“

„Keď tak nad tým rozmýšľam, môžeme sa pozhovárať aj tu. Tuším by to bolo ešte lepšie. Poďme sa tu vzadu poprechádzať.“

V diaľke krížom cez bažinatú pôdu za kostrou kvádrového bloku videla pohybujúce sa svetlá áut na ceste číslo dvadsaťsedem. O zadnú stenu budovy sa opierala kopa dosák prikrytých stavebným papierom, naskladaná do poldruhametrovej výšky. Zľahka vyskočila, sadla si a podala Gusovi ruku. Postavil sa na kváder na rohu a vyštveral sa hore.

Vzdychol si a povedal: „Poviem ti celkom úprimne, Angie, jakživ som sa kvôli ničomu necítil tak mizerne. Vieš, vždy to bol obchodný vzťah a takpovediac nič osobné, ale po piatich rokoch človek nadobudne pocit, že okrem biznisu sa vytvorilo aj silnejšie puto. Odkedy som vyšiel zo školy, nikto si nedovolil položiť na mňa ruku, a z toho šoku mi bolo nanič celý deň. Aj keď vezmeme do úvahy, aká tragédia ho postihla, mohol to urobiť… taktnejšie, nie pred tebou a cudzím človekom.“

„Musel si ho strašne napáliť, Gus.“

„Bola to obchodná záležitosť, ale on to zobral osobne. Neviem, z čoho usudzuješ, že by si ho mohla naladiť voči mne priateľskejšie.“

„Ak sa to nepodarí, čo urobíš?“

„Angie, ja ti neviem. Prichádzam na to, že musím myslieť na seba. Ako sa udržím vo svojom fachu, keď o tom každý vie? Ja somár som šiel dolu, krv mi tiekla a bol som taký zmätený, že som všetkým povedal, čo sa stalo. Je toho plné mesto. Ako sa pozriem do očí ostatným klientom? Čo iné im môžem povedať, ako že Sam chcel, aby som urobil nejaký podfuk na jeho daňovom kompromise, a keď som odmietol, vyhodil ma.“

„To by bola lož, Gus.“

„Musím si chrániť obchod. No prečo mám chrániť muža, čo ma vyhodí von dverami? Musím myslieť aj na jacksonvillské kontakty. Môžem urobiť pre svojich klientov dobrú robotu, len ak si ma vážia. Na toto všetko mal myslieť, kým na mňa položil ruku. Ak sa ti podarí dať to do poriadku, bude to dobré pre Sama i pre mňa.“

„Mám nejaké nápady, ale najprv musím vedieť viac o tom, prečo ste sa vlastne pohádali.“

Gus odhryzol konček novej cigary a vypľul ho do tmy. „Chcel, aby som mu odviedol perfektnú robotu, ale nepovedal mi všetko. Keby mi bol povedal, nemusel by som to zisťovať sám. Potom je mrzutý. Bola princezná či čo?“

„Gus, bol pán Sam zlostný, pretože si myslel, že keď si na to prišiel, niekomu si to asi povedal?“

„Čestné slovo, prisahal som mu, že som ani nemukol…“ Zarazil sa, obrátil hlavu a pozrel sa na ňu. „Vravíš, akoby si už o tom niečo vedela.“

„Možno mám svoj spôsob, ako prísť na veci.“

„Napríklad?“

„Napríklad ma zaujímalo, prečo si venoval toľko času tým starým osobným záznamom. Nebral si si ich z kancelárie a pracoval si na nich, len keď bol pán Sam na cestách. Robil si sa, akože to patrí k tomu daňovému prípadu, ale pozeral si si roky pred tými, o ktoré si sa zaujímal. A nebrával si si ich dolu do svojej kancelárie. Bolo to čudné, Gus. Robil si si poznámky a hádzal si ich do môjho koša. Zapisoval si si čísla a potom si lístky pokrkval a hádzal ich do môjho koša. Rozmýšľala som, či by som to nemala povedať pánu Samovi. Gus, naozaj si konal nečestne.“

„Konal som si len svoju robotu.“

„Odkladala som si tie lístky a papieriky a veľmi ma miatli. Potom som na to prišla. Zrátal si všetko, čo pán Sam zarobil, a potom si odpočítal dane, čo zaplatil, a odpočítal si všetky osobné výdavky, ktoré mal podľa tvojho odhadu, a odpočítal si čistú hodnotu z bilančného hárka, aby si zistil, či zostalo niečo, o čom nevieš.“

„Si šikovné dievča, Angie.“

„Vieš, ani by som na to nebola prišla, keby si mi tak pred mesiacom nebol povedal čosi čudné. Povedal si to akoby zo žartu a potom si sa na mňa naozaj pozorne zahľadel, ale však to nebol žart?“

„Čo som ti povedal?“

„Ale, Gus, to by si si mal pamätať! Povedal si, že som práve taká dobrá ako banka, ibaže nesťahujem úroky. A ja som za živý svet nevedela, o čom to hovoríš. Neskôr ma to doviedlo k tomu, že som začala rozmýšľať nad hotovosťou, a zdalo sa mi, že zrejme to si hľadal. Ale neprišiel si na to, kde je. Pri najbližšej príležitosti som prehľadala byt pána Sama. Vieš, čo som našla? Pekne pobalený kufor v šatníku, a nemal vo výhľade žiadnu cestu. Všetky potrebné veci, Gus. Ale nijaké peniaze. A ešte čosi ma vystrašilo.“

„Čo?“

„Pas s jeho fotkou, ale na iné meno. A nejaké obchodné papiere a veci, čo patrili k novému menu. A tridsaťpäťtisíc dolárov v dlžobných úpisoch. A zelená kožená banková knižka bez mena, s francúzskou tlačou, vystavená na dvanásťtisíc libier v zürišskej banke.“

„Takže môj horný odhad bol tesnejší.“

„Ale nijaké peniaze. A na druhý deň som sa ťa spýtala, či má pán Sam vážne ťažkosti.“

„Vravel som ti pravdu, Angie. Povedal som, že ak ho obvinia z podvodu, neviem, ako z toho vybŕdne. Podľa mňa by urobili chybu. Ale žiadny proces nie je nikdy istá vec a vždy by bola ešte možnosť, že by si musel odsedieť rok v Atlante. No ako sa ukázalo, prešlo to všetko veľmi hladko.“

„Tú možnosť by pán Sam nikdy nebral. Kým by poňho prišli, dávno by bol býval preč. A ak im ty povieš toto všetko, znova ho pritlačia, a omnoho tvrdšie.“

„Ak bude nádej, že si vyjasníme svoje nezhody, potom nie.“

„Gus, neviem si predstaviť, ako to chceš urobiť. Fakt je, že keby si mu nebol začal konať za chrbtom a neurobil by si ten hlúpy žart, nebola by som prišla na tie peniaze ani na to, kto ich má. Keď som sa s ňou rozprávala, aby som sa presvedčila, myslela si, že ty si mi to povedal. A zrejme si to nevedomky urobil. Pán Sam má slabosť na ženy, ale nepovedala by som, že je úplne skazený. Zlákajú ho a on si niekedy nemôže pomôcť.“

„Ty si sa s ňou rozprávala?“

„A klamala som jej, ale v dobrom úmysle. Potichu som k nej raz večer zašla a ona ma pustila dnu, celá v hodvábe a čipkách a naparfumovaná. Povedala som jej, že viem, že ona má tie peniaze, a ona sa priznala, že áno. Nazvala som ju hanebnou smilníčkou. Potom som jej povedala tú lož. Povedala som, že sa chystáš oznámiť pána Sama, aby si získal percentá na dani, ale aby mu nič nevravela, pretože by urobil nejakú strašnú hlúposť, a to by ho priviedlo ešte do väčších ťažkostí. Povedala som, že si mi sľúbil, že chvíľku počkáš, a ja rozmýšľam, ako ťa zastaviť, ale zrejme budem potrebovať jej pomoc a dám jej vedieť.“

Gus na ňu pozeral. Vo svetle hviezd vyzerala jeho tvár ako beztvará mazanica, až na jasne sa črtajúci rám tmavých okuliarov.

„Určite by neutiekol, ani sám nie,“ pokračovala. „Chránim toho muža telom i dušou. Nedovolím, aby ho ešte niečo zranilo, kým bude žiť. Nič. Nikto.“ Zbadala, že Gus sa celkom pomaly posúva vpred a jednou nohou sa usiluje našmátrať kváder.

„Takže,“ dodala, „dnes by ešte žila, keby si nebol konal za jeho chrbtom, a preto si myslím, že pán Sam ti už nikdy nebude priateľsky naklonený.“

Gus sa obrátil na útek, ale ona sa zvrtla, vymrštila dlhé nohy, zachytila ho medzi ne a uzavrela členkami a pätami. Nohy mala ovinuté cez jeho prsia a jednu ruku. Gus stál na zemi, a ako sa hádzal, hrozilo jej, že ju strhne z kopy dreva. Prevrátila sa dolu tvárou a prstami sa zachytila o horné dosky. Gus lapal po dychu a driapal svojimi slabými úradníckymi prstami pevnú látku jej šiat. Pomaly zvyšovala tlak a cítila, ako jej slabiny a svaly na dlhých oblých nohách stvrdli na mramor.

Gus znezrady ovisol. Chvíľu ho ešte držala, potom ho nechala padnúť. Pomaly sa zviezla dolu, postavila sa obkročmo nad neho a natiahla si biele bavlnené rukavice. Zohla sa, položila mu ruku na krk a cítila, ako rýchlo, prerývane dýcha. Zdvihla ho, pritisla k hromade dreva, potom mu zaryla pravé plece do žalúdka a nechala si ho padnúť na silný chrbát. Dobre si ho vyvážila, pravou rukou zovrela jeho ochabnuté nohy a prudko sa vystrela. Kráčala drobnými krokmi s kolenami pri sebe a mužova hojdajúca sa ruka ju pri každom kroku ľahko udierala do stehna. Keď prišla k autu, ľavou rukou otvorila dvere na šoférovej strane. Zhodila ho z pleca a vtisla na sedadlo. Ako padal, dotkol sa lakťom klaksónu, a to ju na chvíľku vystrašilo. Sklonila hlavu, poobzerala sa na všetky strany a načúvala. Potom sa zohla, nadvihla mu ťažké nohy a strčila ich do auta chodidlami na pedále. Naklonila sa dnu, chytila ho za tylo a napravila do správnej polohy za volantom. Keď padal dopredu, opatrne ho pridržiavala. Ale nespadol až na klaksón. Sedel skrčený s bradou na prsiach a slabo chrčal.

Nemohla sa k nemu dostať tak, ako pôvodne chcela. Musela zmeniť polohu, kľakla si k autu a napoly odvrátená si stiahla pravú rukavicu. Ľavou rukou ho chytila cez prsia za pravé plece a držala ho, aby sa nehýbal. Tvrdými roztiahnutými prstami pravej ruky sa mu zaryla do mäkkej bránice na ľavej strane nad špongiovitou masou pupka, presne pod tvrdým hrebeňom posledného rebra. Rozhalenka jej prekážala. Rozopla mu ju a vyhrnula, potom znova zaryla prsty hlboko do mäkkej hmoty, usilujúc sa dočiahnuť pod okraj rebier. Gusova mľandravosť ju odpudzovala. Namáhala sa, ale cítila, že nemôže ruku strčiť dosť hlboko. Podoprela si lakeť a zacítila, že niečo sa poddáva, vnútorné tkanivá sa jemne trhajú. Gus Gable zastenal a pomrvil sa.

„Už-už,“ zašepkala. „Hneď to bude, už-už to bude.“ Tvrdý okraj rebra mala teraz oproti brušku palca, ruku hlboko v skrčenom chlapovi. A cítila teplý tlčúci sval, veľký ako dve zovreté päste, ako sa pohybuje proti jej prstom, ako sťa guma naráža na brušká jej ukazováka a prostredníka.

Toto bola Gusova hĺbka a podstata jeho bytia. Vyčkala a zrazu sa cítila ako ona, Jana, horúce plamene jej šľahajú na tvár a na telo. A k tomu sa pridružil pocit červenej kobyly. Od námahy ju začal chytať kŕč do ruky, ale vydržala to. Gus sa pohol. S veľkým úsilím sa prinútila, aby oddelila palec od prstov, vbodla ho a dôkladne, surovo mu šklbla srdcom. Poskočilo a zatrepotalo sa a ona ho stláčala, až celkom utíchlo. Bolo ako predtým. Gus sa zvláštne a dlho chvel. Akoby ho zachvátila triaška. Z hrdla sa mu vydral slabý zvuk, akoby ho naplo na vracanie. A ju zalievali vlny slastného spaľujúceho pocitu a oslabovali ju. Vyšklbla si ruku z hlbokej jamky, ktorá sa vzápätí stratila. Zasa si na chvíľu kvokla, zavrela oči, dýchala ústami, potom mu šikovne pozapínala košeľu a znova si natiahla pravú rukavicu. Zabuchla dvere auta a sadla si z druhej strany. Oprela sa o dvere, pritlačila sa celkom ku Gusovi a naštartovala. Ani v jednom smere nevidela svetlá. Automatickú prevodovku dala na malé obrátky a auto sa pomaličky odlepilo z miesta. Zabočila na sever, ďalej od školy. Auto vyšlo znova na cestu, pohybovalo sa rýchlosťou kroku. Nasmerovala ho dolu Tylerovou ulicou, zapla svetlá, vyskočila a pribuchla dvere. Rozbehla sa do tieňa školského dvora, stala si k stromu a pozorovala auto. Po niekoľkých desiatkach metrov sa začalo skrúcať doprava. Buchlo do obrubníka a od nárazu sa mu skrútili kolesá. Skĺzlo doľava krížom cez cestu. Angie prebehla zo tridsať metrov, zastala, zadržala dych a načúvala. Počula, ako sa auto prediera hustým porastom s takým praskotom, akoby ktosi trhal hrubý papier. Potom čosi buchlo a praskot utíchol. Ale motor bežal ďalej.

 

Už bola v posteli, keď počula sirénu. Zvuk sa zmenil na hukot, ktorý stíchol kdesi nablízku. Viac sa neozval. Nebolo sa treba náhliť. Pomyslela na modrinu. Ak sa nad ňou pozastavia, budú si myslieť, že ju má od volantu. A ak mu pri tom, ako ho celou silou stisla nohami, zlomila nejaké rebrá, je to jedno, či ich objavia.

Keď si bola celkom istá, že odišli a zobrali ho, potme vstala. Jej izba bola maličká a jednoduchá. Otvorila spodnú zásuvku písacieho stola a vybrala ploskú škatuľu, v ktorej bol drevený ruženec. Škatuľu položila na zem k obloku a zložila vrchnák. Pyžamové nohavice si vyhrnula nad pevné kolená, kľakla si na farebný ruženec, pomaly prenášala váhu, potom sa vystrela, kľačala vzpriamene, dlane zopnuté, v typickej póze modlenia. Agónia rástla a ona sa jej poddávala, dúfajúc, že ju oslobodí. Práve keď začínala dosahovať hranicu znesiteľnosti, pocítila v tme za očami zvláštne rojenie a hmýrenie. Na perách cítila šteklivé tŕpnutie. Dýchala pomalšie a hlbšie, viečka sa jej mihali. Bolesť sa stratila a ona kľačala na hebkom páperí.

Nemusela vravieť alebo vymýšľať si slová. Pohybovali sa v temnote za jej očami. „Som Tvoja panenská bojovníčka, Tvoj rýdzi meč spravodlivosti. Daj mi dosť pokory, aby som mohla plniť Tvoje príkazy. Zobrala som život cundre a úžerníkovi, ako si mi prikázal. Ale nie som taká nepoškvrnená ako svätá Jana. Na myseľ mi prichádza ďalšia vec, a neviem, či to nie je hanebnosť. Pomôž mi. Vykonávanie Tvojich príkazov by mi nemalo pôsobiť takú horúcu, sladkú rozkoš. Je to opovážlivosť. Mala by som to robiť chladne a smutne, s modlitbami za ich duše. Ale ja zabúdam na modlitbu. Skúšaj ma. Použi ma. Uč ma. Odpusť mi.“

Pomaly vystierala ruky do šírky, dlaňami nahor, a zvrátila hlavu dozadu. V najčernejšej tme si priala, aby úplne zmeravela. Stŕpnutosť sa začala od prstov, stvrdli a znecitliveli, a cítila, ako postupuje hore rukami, a dýchala ešte pomalšie. Zovrelo jej to plecia a postupovalo dolu chrbtom a cez brucho, všetky svalové vlákna jej stuhli na kameň, bedrá, slabiny, stehná, lýtka sa pomaly premieňali na nehybnú skalu.

Keď jej začala meravieť tvár a začínala sa ponárať do najčernejšej temnoty, rýchlo povedala sama pre seba tenkým vnútorným hláskom: „Jedna hodina.“

 

Preberala sa z temnoty a cítila, ako sa jej súčasne uvoľňujú všetky svaly. Ruky jej klesli, a len čo sa začala cítiť nepohodlne, vstala. Bola omámená a slabá, oddýchnutá a občerstvená. Odložila škatuľu s ružencom, ľahla si do postele a zhrnula si nohavice pyžamy. Od dlhého neľudského tlaku mala celé kolená otlačené, ale bolesť necítila. Naučila sa to, keď mala pätnásť rokov, vtedy čítala o Panne Orleánskej a plakala nad ňou a skúšala držať ruku nad plameňom sviečky. Keď to nevydržala, znovu plakala, že je taká nehodná. Veľakrát to skúšala, a napokon raz večer si položila ruku vysoko nad plameň a pomaličky ju spúšťala, tak pomaly, ako sa pohybuje minútová ručička hodín. A v ten večer objavila tajomstvo, ako privolať temnotu, ako premeniť plameň na nežný bozk a zápach spáleného mäsa na vôňu kvetov – bolo to tajomstvo svätej Jany. Ale musela skrývať priveľa spálenín, priveľa tvrdých bielych jazvičiek na pravom predlaktí. Skúšala všeličo a prišla na to, že ruženec poslúži rovnako dobre, a používala ho už osem rokov. Dokazoval, že spomedzi miliónov ona je tá vyvolená.

Keď prekročila hranicu spánku, skryté srdce jej začalo tĺcť v ruke, ale tentoraz vopchala ruku tak, aby ho mohla úplne chytiť, a keď to spravila, prebrala sa zo sna a zistila, že ju celú zaplavil pocit červenej kobyly, mala mocne vyklenutý chrbát, dýchala rýchlo a povrchne, koža ju svrbela, bedrá mala prázdne, prsné bradavky navreté a bolestivo citlivé. Prevrátila sa na chrbát a telo sa jej pomaly upokojovalo. Zohla pravé koleno, zaťala päsť a tak silne, ako len vládala, sa trikrát udrela po stehne. A potom začala uvažovať, koho jej označia nabudúce. Rozmýšľala, čo by urobila, keby to mal byť pán Sam. Rozmýšľala, či by mala silu a energiu to urobiť. Pán Sam bol hriešnik, ale čoskoro bude pohŕdať telesnými hanebnosťami a potom uvidí Pravdu a klesne na kolená, prosiac o odpustenie. Ona bude kľačať pri ňom a vravieť mu, čo treba povedať.

Pripravujúc si slová, ktoré ho naučí, znova upadla do hlbokého, štedrého a odovzdaného spánku úplne zdravého tvora v prvých bohatých rokoch telesnej zrelosti.

Keď Paul Stanial v noci potichu a obozretne vychádzal po schodoch na Hansonovej obytnej lodi, počul iba bzukot klimatizácie. Prišiel na úroveň krytej paluby a nazrel dnu. Svietila tam jediná lampa s modrým polopriesvitným tienidlom. Zdalo sa mu, že rozoznáva postavu na posteli.

„Paul?“ zašepkal neistý hlas odkiaľsi sprava. Rýchlo sa obrátil. Barbara Larrimorová vstala z ležadla a nerozhodne sa k nemu približovala. Ale keď ju oslovil, tackavo sa rozbehla.

Položil jej ruky okolo pliec a začudoval sa: „Veď máte celkom vlhké šaty.“

Pridusene sa zasmiala či vzlykla. „Boli ešte horšie,“ povedala potichu. „Trošku som už obschla. Bože drahý, aký absolútne hrôzostrašný večer.“ Odstúpila od neho. „Prepáčte. Som v slabšej forme. Ale nie som opitá. Bola som, chvíľku.“

„V telefóne ste mali taký čudný hlas.“

„Telefón má pri posteli a za nič na svete som ho nechcela zobudiť. Paul, prosím vás, vezmite ma preč odtiaľto. Volala som tri razy…“

Šli spolu ku schodom. „Práve zvonilo, keď som vchádzal. Máte všetko? Kabelku?“

„Kdesi som ju nechala, a ak majú v moteli náhradný kľúč od izby, je mi to celkom jedno. Tak strašne sa za seba hanbím.“ Keď prišli na prízemie, chytil ju pod pazuchu a viedol ju po chodníku. „Viete, Paul, títo ľudia nie sú zdegenerované príšery. Sú len hlúpi. Hlúpi, vulgárni, vystatovační. Je v nich niečo dojemné. Tak veľmi sa usilujú. A ja som musela byť presne taká hlúpa ako oni. Všetko vám porozprávam, ako na spovedi.“

„Nemusíte.“

„Prospeje mi to.“

„Pozerajte sa pod nohy. Auto je tu.“

Keď zabočil k mestu, Barbara sa opýtala: „Pomohla vám nejako tá študentka?“

„Nie. Ale bola iná, ako som predpokladal. Páčila sa mi. Cítil som sa pri nej stodesaťpercentný. Ešte neprišla na to, ako to na svete chodí, ale základné inštinkty má správne a tie ňou hojdajú ako ručičky kompasu, ktorý napokon musí ukázať správny smer. Ale ona proti tomu bojuje zo všetkých síl. Po celý čas sa usilovala ohromiť ma. A to by bol veľmi dobrý trik. Videl som, ako priniesli decká v jej veku také zničené drogami, také choré, sexuálne také potupené, že boli v polokatatonickom stave. Tá časť policajnej práce mi veru nechýba.“

„Ja… ja som tiež vyšla celkom naprázdno. Ako sprisahanec som horšia než zbytočná.“

Ešte mu nestihla vyrozprávať všetko, keď prišli k recepcii motela. Šla si po kľúč a on ju čakal. Podišla k oknu auta a povedala: „Ten kúštik prejdem aj sama. Čo keby ste šli zaparkovať, zabili zo desať minút a potom si prišli vypočuť zvyšok?“

 

Otvorila, hneď ako zaklopal. Mala na sebe žltý prešívaný kúpací plášť. Tvár mala vyumývanú a žiariacu a na hlave biely turban z motelového uteráka. Prekvapilo ho, že teraz má tvár súmernejšiu, možno by jej väčšmi pristal jednoduchší účes.

Keď si sadli, Barbara sa zatvárila kajúcne a povedala: „Jedna hodina v noci. Počúvanie spovedí asi nepatrí k vašim povinnostiam. Zaúčtujte si nadčas, Paul. Kde som to prestala? Aha. Kelsey ma vliekol, tak mi to pripadalo, niekoľko kilometrov mokrým lesom a ja som sa za ním potkýnala ako šialenec, do nitky premočená. Potom ma vytisol hore tými schodmi do svojho domu a vtlačil ma do kresla. Namiešal dva tuhé nápoje a jeden mi strčil do ruky. Verte mi, tvárila som sa, že to pijem. Sadol si na posteľ a viedol ten tajuplný monológ. Neviem, ako sa mohol tak hrozne a tak bleskovo opiť. Ale asi bol naozaj presvedčený, že som Lucille. A bol akýsi… nebezpečný. Chápete? Nezmohla som sa ani na ten najmenší náznak nesúhlasu alebo odporu. Tomu Furrbrittovi zasadil poriadny úder. Ktovie, či ho vážne nezranil. Kelsey toho veľa natáral a nahundral a mnohému som vôbec nerozumela. Ale viem, že chcel prehovoriť Lu, aby sa k nemu vrátila. Všetko sa vraj zmení. A zavše na mňa zaľúbene fľochol a vravel, ako ma obšťastní, keď ma vezme do postele. Vtedy som už bola triezva, to mi môžete veriť. A vedela som, že keby som sa dostala k dverám, mohla by som mu utiecť. Ale on bol bližšie. Zrazu v polovici vety sa zvalil nabok a začal chrápať. Keď som si bola absolútne istá, že spí, zavolala som vám. A čakala som a znova som volala. A čakala a znova volala. Potom, keď ste povedali, že ihneď prídete, chvalabohu, vyšmykla som sa na verandu a v tme som čakala, kým prídete.“

„A v tej druhej veci absolútne nijaké výsledky?“

„Ak nerátate, čo povedal George Furrbritt o balíkoch peňazí a tajných dohodách a o surových kumpánoch Sama Kimbera atak-ďalej.“ Zamračila sa a pomaly pokrútila hlavou. „Ach, mám veľa prijateľných ospravedlnení. Bola som citovo taká vyčerpaná, že nebolo ťažké zraniť ma. Ako blázon som vypila to obrovské martini. A v tej búrke a tme, keď zhasli svetlá, sa zdalo všetko akési neskutočné. A on bol naozaj skúsený, zrelý a sebaistý a skutočne príťažlivý. Viete, keď chlap čo len trošičku váha, ospravedlňuje sa, alebo je neistý, ľahko mu poviete nie. Ale keď vás len unáša… ach, dopekla, Paul, darmo sa budem ospravedlňovať trebárs aj do súdneho dňa, stále si budem s odporom uvedomovať, že kým som sa dala unášať ako zasnený idiot a myslela som si, že je to súčasť akejsi sardonickej hry, ten prefíkaný lišiak ma medzi tromi horúcimi bozkami zatiahol za stromy, a až ma mrazí, keď si pomyslím, že vo chvíli, keď som precitla späť do skutočnosti, mohlo byť už trošičku neskoro. Človeka to núti zamyslieť sa.“

„Ale svetlá sa rozsvietili, takže sa to už nikdy nedozviete.“

„Bože, neprišla som sem na to, aby som sa oddávala nejakým mučivým sebahodnoteniam. Niekedy som si pripadala skazená a zopárkrát som sa veľmi trpko zmýlila, ale doteraz som sa nikdy necítila ako rozkošná lacná pipka.“

„Možno tam visí čosi vo vzduchu.“

Usmiala sa naňho. „Ste celkom milý. A ja sa teraz hanbím. Myslela som si, že som úplne triezva, ale nebola som. Teraz sa pohoršujem sama nad sebou za… intímne odhalenie. Takže možno práve začínam byť triezva.“

„Okrem mňa sa nemáte s kým pozhovárať.“

„Prirodzene. A to je ešte horšie. Spovedník z donútenia.“

„Nie je to vaša vina, Barbara. Policajtský talent. Tvárim sa chápavo a prikyvujem na správnych miestach a visím na každom slovku a súcitne pohmkávam. Ľudia mi povedia všetko.“

„Stavím sa, že povedia, vy úbožiačik. A vám je to celkom fuk.“

„Niekedy je a niekedy nie je. A keď sa chcem dozvedieť viac, vždy na správne miesto vložím významnú otázku.“

„Napríklad?“

Na chvíľku zaváhal. Navlhčil si pery. „Dobre. Kto bol Roger?“

Videl, ako stŕpla a stisla pery. Pohľady sa im stretli a on uhol prvý, ale až keď sa mu zrýchlil pulz a on pocítil, že ich vzájomný citový vzťah sa náhle zmenil.

„Naozaj vám to ide veľmi dobre, Paul.“

„Odvolávam otázku. Bola to chyba.“

Vybrala si cigaretu zo škatuľky na stole. V šikmom svetle lampy vyzerala jej hladká tvár pod turbanom prázdna ako maska. V špicatom výstrihu plášťa sa vynímalo jej hrdlo ako jemný stĺp, pevný, s hnedastou priehlbinou naspodku. Pátral po pulze, no nevidel ho, ale bol presvedčený, že keby ta priložil pery, zacítil by jej tep. Zaplavila ho taká vlna mučivej túžby, že cítil, ako sa mu napli plecia, a pevne zovrel sánku, až mu zaškrípali zuby. Barbara ešte vždy hľadela do zeme, vážne a zamyslene. Pohýbala bokmi v žltej prešívanej látke. Vyžarovala z nej oblosť, dlhá, pomalá pevná oblosť rúk a oblosť nôh, sladkohnedá a vzrušujúca – ohrnuté pery, privreté očné viečka a hebké tajomné prsia umiestnené nezvyčajne ďaleko od seba. Už sa nemohol ďalej klamať a navrávať si, že to je len obyčajné vážne dievča, zachmúrené, priveľmi zahĺbené do seba. Túžba už priveľmi zapracovala čarom premeny a on už nevládal potláčať nachádzanie ďalších a ďalších drobných potešení a dokonalostí.

Vtom zodvihla zrak, hľadela naňho cez sivý, pomaly stúpajúci dym, sivozelený pohľad, známy a vyzývavý.

„Ten list, samozrejme. Vidíte, položíte dobrú otázku a dostanete nudnú odpoveď. Roger je veľmi decentný chlap, vážne. Povedala by som, že o pár rokov starší od vás. Má smutný a trpezlivý pohľad. Ale vedel by vás rozosmiať. Napoly odpísaný chlap. Tri deti a nudná, obyčajná a hlúpa manželka. Ale veľmi úprimná a závislá. Veď poznáte tie štádiá. Začalo sa to tým, že sa mi páčil. Priateľstvom. Pracovali sme celý deň v tej istej miestnosti, smiali sa na tých istých veciach. Tak človek zistí, aké názory má ten druhý, a nájde s ním toľko spoločného, že sa to zmení na roztúženú romantickú lásku, sladkotrpkú a veľmi smutnú, lebo viete, že sa s tým nedá nič robiť. A celé mesto sa zahalí do akejsi čudnej hmlovej clony, takže i to, ako letia vtáky, má umelecký význam. A tak strašne váhavo, krok po kroku si navzájom navravíte, že si akosi zaslúžite ísť spolu do postele. S tým, pravdaže, súvisia sprisahania, intrigy a vnútorné chvenie a dievčenský strach z očakávania. A prirodzene, bude to čarovné. Náš kúsoček šťastia. Ach sme takí nevýslovne vzácni ľudia, drobné vulgárnosti stretávaní sa nás vôbec nedotknú!“

„Čo si to skúšate urobiť?“

„Už je po tom, Paul Stanial. Veľmi rýchlo sme prerástli fázu vzdychov a popíjania pri svetle sviečok. Oboch nás veľmi prekvapilo, že sa z toho vykľula intenzívna fyzická záležitosť, lebo nikdy sme o sebe nerozmýšľali po tejto stránke. To, čo malo byť len potvrdením, symbolom lásky, sa stalo jej cieľom, a boli sme takí omámení a zaneprázdnení, že na lásku nebolo času. A jedného dňa, keď to už trvalo dlho, veľmi dlho, som šla do tej biednej izbičky. Roger v ten deň neprišiel načas. Bolo tam jedno okno. Stála som pri tom okne a hľadela na ľudí na ulici o tri poschodia nižšie. Bolo veľmi bledé studené zimné svetlo. Tak strašne som po ňom túžila, až mi z toho bolo nanič. Naproti cez ulicu bol bar. Videla som, ako z neho vyšli muž a žena. Neboli mladí. Stáli a zdalo sa mi, že sa hádajú. Ten muž zrazu schmatol ženu za chlopne kabáta a začal ju biť, rozvážne ju tĺkol päsťou, až jej hlava lietala. A ja som si vo svojej nadradenosti pomyslela, aké je to vulgárne, lacné, surové a zahanbujúce. Pustil ju a ona šla s plačom po ulici, plecia schúlené. On stál, päste po bokoch a pozeral za ňou, potom si odpľul a zasa vošiel do baru. Odvrátila som sa od okna a videla som, ako vyzerá tá izbička v tom studenom svetle. Vôbec to nebola milenecká izbička. Len posteľ a steny dookola. Už sme si navzájom nemali čo povedať. Vtom som si uvedomila, že ani neviem, ako vyzerá Rogerova tvár. A v podobných izbách boli tisíce a tisíce podobných ľudí, ktorí si ukájali svoje hrozné chúťky, zabúdali na tvár toho druhého a nemali si veľmi čo povedať. Bola to horšia vulgárnosť ako byť zbitá na ulici. Veď to som nemohla byť ja v tej izbe. Bolo mi, ako keby som sa bola zobudila po nehode v nemocnici a na nič sa nepamätala. Tak rýchlo, ako sa len dalo, som sa obliekla a odišla som odtiaľ, lebo som vedela, že keby ma ešte zastihol, možno by som už nikdy nemala na to silu. Nasledujúceho dňa sme po práci sedeli na káve v preplnenej kaviarničke. A zase sme si nemali veľmi čo povedať. Len akési zbohom. Príležitostne som to povedala Lu. Myslím, že sa usilovala pochopiť ma. Ale čudne na mňa pozrela – akoby som jej povedala, že kradnem. Alebo že užívam drogy. Moja výpoveď neprešla. Preložili ma do iného úradu v tom istom podniku.“

Pozrela naňho a napoly sa usmiala, napoly komicky uškrnula. „Myslela som si, že som jedinečná. A že každá situácia, do ktorej sa dostanem, bude špeciálna, pretože som to ja. Ale dostala som sa do jednej z najobyčajnejších, najtrápnejších situácií na svete. Kancelárska láska. Keby existovali nahrávky všetkého, čo sme si od začiatku povedali, a nahrávky ďalších sto párov, stavím sa, že by sa dali rozoznať len podľa mien. Všetko ostatné je podobné.“ Oči sa jej zaliali, slzy sa uvoľnili a pomaly stekali, ale na jej tvári sa nezračila žiadna zmena. „Viete tak dobre počúvať,“ povedala a utrela si slzy do žltého rukáva.

„Z koho si teraz uťahujete?“

„Z oboch, Paul. Z oboch.“

„Teraz už budete môcť zaspať?“

„Ako viete, že doteraz by som nebola mohla?“

„Vyzerali ste napätá. Už nie ste.“ Vstal. Keď otvoril dvere do teplej noci, na prahu sa obrátil a chytil ju za ramená tesne nad lakťami. Vycítil jej neistotu, zraniteľnosť, potlačovaný nepokoj. Presne vycítil, čo si myslí.

Jemne a priateľsky ňou zatriasol. „Dobre sa vyspíte,“ povedal a vyšiel do noci. Počul, ako sa dvere zavreli. Pomaly sa vracal do svojej izby, mal samoľúby pocit veľkej sily a sebaovládania. Vedel, že ju mohol mať. Bola celkom vyčerpaná a bola tam nato, aby si ju zobral. Korisť zahnaná celkom do kúta. Ale ako korisť, nehybná, nevládna obeť. Ona by z toho nič nemala. Spánok a čas ju vyliečia.

V posteli mu zišlo na um, že možno to už nikdy nebude také jednoduché. Jeho samoľúbosť sa vyparila. V tom prípade si vybral zlý čas na ľútosť. Aj to bola jedna z vecí, čo ho trápili. Rozľahlá klenba hodvábnej noci sa rozprestierala nad desaťkrát desiatimi tisícmi rozstrapatených snívajúcich dievčat s oblými nohami, nežnými, vlhkými a zlatými v nočnom tichu, so sladkým dychom, s hebkými dlhými vlasmi na vankúši. Na drsnej staromládeneckej prični miloval každú jednu a chcel každú jednu, bez mien, bez napätia, bez ľútosti – ako dlhá sladká pobožnosť v svätostánku dievčenstva v tajomnej noci.

Šerif Harv Walmo stál na zarastenom chodníku Tylerovej ulice a zachmúrene a podráždene pozrel na Paula Staniala. „Dočerta, nemôžem konať podľa toho, čo vy cítite.“

„Povedal som len, že to všetko priveľmi štimuje.“

„Pre mňa sú dôležité iba fakty, ktoré vyšli najavo pri vyšetrovaní. Z úradu odišiel okolo trištvrte na dvanásť. Pravdepodobne sa ta chcel vrátiť, keďže nechal všetko porozkladané po stole. Vraj si vždy všetko uložil. Možno sa mu rozbúchalo srdce a dnu bolo dusno, tak sa šiel prevetrať. Viem, že Sam Kimber ho včera vyhodil a osobne vykopol z kancelárie. Tak sa trochu povozil, možno sa necítil najlepšie, a keď to naňho prišlo, asi ani nestihol zabrzdiť. Ale nemal nohu na plyne, takže auto sa pohybovalo celkom pomaly. Vidíte, tam narazilo do obrubníka a potom šlo krížom tadiaľto, vidíte stopy, ktoré vedú k tej palme, do ktorej auto narazilo, ale nie veľmi silno. Potom volala tá Antryová, že z okna spálne videla na parcele auto s rozsvietenými svetlami a vrčiacim motorom. Náš človek si to overil a poslal po sanitku. Ale ten už sanitku nepotreboval. Dočerta, Stanial, ten chlap mal za sebou búrlivý deň, prišiel o významného zákazníka a tvrdo pracoval. Mimochodom, ohliadač vraví, že to bol infarkt.“

„Nerozčuľujte sa, šerif. Ja len vravím, že to priveľmi štimuje. Čo tu hľadal?“

„Povedal by som, že sa chcel len tak povoziť. Táto ulica nikam nevedie. Len sa vozil nocou.“

„Je zapletený do prípadu Lucille Hansonovej.“

„Ako? Čo to má znamenať? Pretože pracoval dlho pre Sama Kimbera? Stanial, už som to povedal a opakujem vám to znova. Ak naďabíte na nejaký právny dôkaz, prineste mi ho a ja obnovím vyšetrovanie. Neuzavrel som tento prípad. Ale jednoducho nemôžem pokračovať, keď sa nemám čoho zachytiť. Máte už pre mňa niečo?“

„Zatiaľ nie.“

„Takže ma ospravedlňte, musím sa vrátiť do kancelárie, musím tam vybaviť kopu dôležitejších vecí. Zdá sa mi, kamoško, že chcete naťahovať tento prípad tak dlho, ako sa len bude dať.“

„Tentoraz nie, šerif. Vďaka, že ste sa sem unúvali.“

 

Betty Schaudová, sekretárka Gusa Gabla, bola malá vychudnutá žena s oceľovosivými vlasmi, chladnou podlhovastou tvárou a so šarmom pumpárky na benzínovom čerpadle. Veľmi neochotne dovolila Paulovi Stanialovi použiť telefón. Zavolal hore Samovi Kimberovi a vysvetlil mu svoj problém. Kimber si pýtal k telefónu pani Schaudovú. Stanial jej podal slúchadlo. Počul odmeranú a dôraznú ozvenu Kimberovho hlasu. Schaudovej výraz sa nezmenil, ale na tvár jej vystúpil pot a na lícach sa zjavili červené fľaky.

Zložila a povedala: „Všetko je veľmi čudné.“

„Náhla smrť je vždy trošku čudná.“

„Poďte tadiaľto.“

Zaviedla ho do Gusovej súkromnej kancelárie. Na veľkom stole boli hŕby spisov a dokumentov. „Šerif prehľadal túto miestnosť,“ povedala. „Len čo bude náš pán Grady môcť, preberie to a všetko vybaví. Pochopte, prosím, že toto je mimoriadna láskavosť pánu Kimberovi. Podľa mňa nemáte nijaké oprávnenie vstúpiť sem. Rýchlo si vybavte, čo potrebujete. Mám aj inú robotu.“ Stála pri stole so založenými rukami.

Keď si sadol na Gusovu stoličku, nesúhlasne zaprskala. Pozrel na papiere na stole. Zdalo sa, že všetky nejako súvisia s Kimberovými rozmanitými záujmami.

Bol tam veľký poznámkový blok, prvý list počarbaný spleťou písmen a čísel. Na bočnom stolíku bol tlačidlový telefón. Pri ňom menší blok. Pritiahol si stoličku bližšie a študoval prvú stranu.

Chvíľu sedel ticho, potom vstal a vytrhol prvý list.

„Túto kanceláriu neopustí ani zdrap papiera,“ vyhlásila Schaudová.

Podal jej ho. Pozrela na papier a potom zmätene naňho. „To sú len čarbanice. Ale ani tak si to nemôžete nechať.“

„Máte xerox alebo čosi podobné? Potrebujem kópiu. Originál uložte na bezpečnom mieste.“

Vzdychla si ako človek vystavený nadľudskej námahe. Stanial čakal vo vedľajšej kancelárii. Schaudová zmizla a vrátila sa s kvalitnou kópiou. Zobral ju hore ku Kimberovi. Angie Powellová vyzerala svieža a veselá v bielo-modro prúžkovanej blúzke a modrej sukni. Pomyslel si, že ten mimoriadne žiarivý úsmev na privítanie si šetrí len pre ľudí, ktorí si získali Kimberove sympatie.

Vošiel do Kimberovej pracovne a zavrel dvere.

„Ako to vyzerá tam dolu?“

„Hýbe sa to zo zotrvačnosti.“

„Asi poverím Brunera a McCaba, aby mi odtiaľ zobrali záznamy. Od rána premýšľam, či to, čo som urobil, pomohlo zabiť toho sviniara, čo ste to odtiaľ priniesli?“

Stanial mu vysvetlil, o čo ide. Obišiel stôl a študoval kópiu ponad Kimberovo plece.

„Čo to znamená?“

„Možno nič. Možno je to čosi, čo si zapísal minulý týždeň. Ale je tu dvanástka tlačenými písmenami, podčiarknutá, a odišiel z úradu o trištvrte na dvanásť.“

„Takže by to mohla byť schôdzka, ktorú si dohovoril telefonicky?“

„Ak je to tak, to ostatné by mohlo byť kľúčom k vysvetleniu schôdzky.“

Kimber končekom prsta ukázal na nedbalú kresbu ženskej postavy s veľkými prsami. „So ženou, ak toto čosi znamená. Ale čo má byť toto n-b-t-k?“

„Neviem, ale pozrite sem. Tylerova. Preto ma to zaujalo. Tam umrel. Tylerova ulica.“

„Ale má to iniciálky. A. P. Tylerova. To nemusí byť ulica. Toto čudo, toto n-b-t-k vyzerá, akoby z toho stúpal dym, Paul.“

„Neviem si predstaviť, čo…“

„Počkajte trochu! Na Tylerovej ulici bol obchod s nábytkom, vyhorel asi tak pred rokom. Pána, Stanial, nedávame sa priveľmi unášať touto vecou? Je to také zamotané, že človek môže objaviť, čo len chce.“

„Tak sa ta poďme pozrieť.“

Kimber zaváhal, pokrčil plecami. „Prečo nie?“

Sam Kimber objavil neďaleko kopy prikrytých dosák cigaru. Zodvihol ju a pomrvil v prstoch. „Suchá,“ povedal. „Takže tu nebola, keď pršalo. Neviem, či je to druh, ktorý fajčil Gus. Nevidíte tu niekde obal?“ Stanial ho našiel v chumáčiku trávy. Kimber potvrdil, že Gus fajčil tento druh. Stanial prehľadal všetko mimoriadne pozorne. Objavil ďalší ohorok, takisto suchý ako nezapálená cigara. Našiel kúsky popola, ktoré by silný lejak odplavil a ktoré potvrdili, že Gus na tomto mieste nejaký čas pobudol.

„Čo môžeme z toho usudzovať?“ spýtal sa Sam.

„Je to len hypotéza. O polnoci tu mal schôdzku. Možno sedel na dreve a čakal. Možno sa ten druhý ukázal, možno nie. Odbalil si cigaru a koniec odhryzol, ale nezapálil si ju. Prečo? Možno mu náhle prišlo zle, odhodil ju a horko-ťažko sa dostal do auta a naštartoval ho, skôr ako umrel. Alebo možno ten druhý sa doňho pustil. Možno umrel od vypätia a oni ho napchali do auta a spustili motor. Škoda, že na týchto poondiatych kvádroch nezostane nijaká stopa.“

„Nie je toho veľa, čo?“

„Málo, aby som mohol ísť k Walmovi. Možno dosť, aby sa to mohlo zobrať do policajného laboratória a aby prehľadali toto miesto do posledného stebielka. Ale nestačí to pre Walma.“

Pomaličky postupovali k obrubníku, Stanial pozorne hľadal ďalší znak či stopu.

Kimber sa oprel o auto a zatváril sa kyslo. „Však myslíme obaja na to isté? Nemal som už šancu dostať sa ku Gusovi, a možno keby som sa bol k nemu dostal, bol by som vyžmýkal z neho trošku viac informácií. A možno na to ktosi prišiel.“

„Ďalší krok je pitva, ak sa dá Walmo k tomu donútiť.“

„Ja ho donútim,“ povedal Kimber pochmúrne.

Obišiel auto, že nasadne, a vtom zastal.

„Čo je?“

„Poďte sem.“ Stanial ho zmätený nasledoval krížom cez cestu asi tridsať metrov na juh. Zastavil sa pri škole a ukázal na budovu za školou. „Vidíte tamten dom? Ten sivý? Nevidieť z neho veľa. Bývajú tam Powellovci. Angie. Angie Powellová. A. P. A tá kresba dievčaťa.“ Pozrel na Staniala s napätým očakávaním. „Teraz ste ma dostali, lebo už zachádzam priďaleko.“

„Ste si tým istý?“

„Počúvajte, poznám Angie tak dobre ako…“

„Povedali ste jej, že podľa vás sa Gus možno pokúsi robiť vám problémy.“

„A ju to zjavne trápilo, lebo je lojálna. To je všetko. Pre Kristove rany, Paul, keby mala odpraviť každého, kto…“

„Je na nej niečo čudné. Viete, že neschvaľovala váš pomer s Lucille.“

„Čudné? Je to len veľmi jemné, nábožné, neskazené dievča.“

„Tak potom prečo na mňa tak kričíte, Sam?“

Kimber si vybral vreckovku a utrel si tvár. „Viem len toľko, že sme na zlej stope. To je všetko.“

„Ale Angie vie veľa o vašich osobných záležitostiach a zvykoch, Sam. Mohla vedieť o tých peniazoch.“

„Odkiaľ?“

„Od Gusa?“

„Bože, Stanial, neviem.“

„Je to veľké silné mladé dievča.“

„Každý ju má rád.“

„A vo vode je asi ako ryba.“

„Prečo by mala chcieť tie peniaze?“

„Šlo jej o peniaze? Neviem. Vtedy, keď som sa prvýkrát pokúšal stretnúť s vami, zhováral som sa s ňou. Pripadala mi čudná. Nedal by som za ňu ruku do ohňa. Videla sa mi veľmi rozrušená.“

Kimber si znovu utrel tvár. „Predstavte si, že vídate dievča ako ona chodiť každý deň po kancelárii. Začne vám to vŕtať v hlave. Kus dievčaťa. Riadne prsia aj boky, tak som sa raz pokúsil zviesť ju. Ešte prv, ako som poznal Lucille. Z toho jej pohľadu by vám bolo do plaču. Povedala mi, že sľúbila bohu a svojej matke, že nikdy neurobí nič špinavé. V tom momente chcela dať výpoveď. Paul, ja teda neviem. Nezdá sa mi to.“

„Myslím, že viem, čo ďalej. Ak hádame správne, mali by sme vedieť oveľa viac, ako podľa nej vieme. V policajnej práci je dôležitá pozícia sily. Osoba, ktorú vypočúvate, sa nevie rozhodnúť, čo priznať a čo poprieť. Myslím, že keby som sa s ňou pozhováral, mal by som dobrú predstavu o tom, nakoľko sa mýlime. Alebo nemýlime. Nezastihli by sme ju, prv ako pôjde na obed?“

„Času dosť.“

„Prikážte jej, aby šla so mnou na obed a aby so mnou spolupracovala. Nepovedzte v čom.“

Vrátili sa k autu a nasadli. Sam Kimber potriasol hlavou: „Teraz mi je z toho trochu nanič. Ale viem, že len čo vojdem do kancelárie a uvidím ju tam, budem vedieť, že sme tu pohovorili kopu hlúpostí.“

 

Čašníčka ich zaviedla dozadu k stolu pre dvoch. Paul, ktorý kráčal za Angie, si všimol, ako sa za ňou chlapi v jedálni obracajú. Stála za pohľad, od živých neposlušných kučier až po pekne formované nohy s hladkou, zlatistou pokožkou pod okrajom modrej sukne, ktorá sa pri chôdzi vlnila a tesne obopínala boky. Široké plecia v bielo-modrej páskovanej blúzke prechádzali do štíhleho drieku. „Ahoj, Angie,“ zdravili sa jej. „čau, Angie,“ a „Dobrý deň, slečna Powellová.“ Každému kývla, odzdravila a usmiala sa na každého. Na Staniala vrhali chladné a podozrievavé pohľady.

Podržal jej stoličku a sadol si oproti. Usmievala sa a oči jej zaiskrili. „Obedujem väčšinou len chlebíčky, pán Stanial, takže toto je významná udalosť.“

Čašníčka priniesla vodu a povedala: „Včera ste nás porazili len veľmi tesne, Angie.“

„No ty si bola naozaj dobrá, Clara. Fakt sa vyznáš v tom, ako zraziť všetky koľky na dva hody.“

„Ak už nemáš hody, musíš niečo urobiť. Nakladaná hovädzina je dnes skutočne dobrá.“

„Môžeš mi ju priniesť. Clara, toto je pán Stanial, agent z poisťovne. Clara Wikelyová.“

„Teší ma,“ povedala Clara. „Aj ja som ju dnes jedla a naozaj je veľmi dobrá.“

„Potom dvakrát,“ povedal Paul. „A kávu.“

„Mne mlieko,“ dodala Angie. Keď čašníčka odišla, pozrela na Staniala a už sa tak neusmievala, v levanduľových očiach mala spýtavý pohľad.

„Pán Sam sa tváril veľmi tajuplne, keď ma posielal s vami na obed, pán Stanial.“

„Radšej Paul.“

„A vy ma budete volať Angie, čo?“

„Včera večer ste boli hrať koľky?“

„Včera večer sme hrali ligu proti Clarinmu družstvu a začali sme zle, ale mali sme šťastie. O čom sa to so mnou chcete zhovárať, Paul?“

„Angie, v skutočnosti nie som agent z poisťovne.“

„Nie?“

Naklonil sa k nej. „Mám vyšetrovať vraždu Lucille Hansonovej.“

„Čo?“ Naozaj ju to šokovalo. „Ale, Paul, choďte! Veď keby to bola vražda, celé dni by sa tu o ničom inom nerozprávalo.“

„Prečo by to nemohla byť vražda?“

„Nuž… možno by mohla. Ale sotva by sa bolo o čo oprieť. Teda keby to bola vražda, nemalo by to veľký zmysel, nie? Uťahujete si zo mňa či čo?“

„Vravím to absolútne vážne. A dúfal som, že získam nejaké veľmi užitočné informácie od Gusa Gabla. Vlastne som s ním o tom včera telefonicky hovoril.“

Ako na potvoru práve v tej chvíli im čašníčka priniesla jedlo a v tom zmätku si nebol istý, či trafil do čierneho. Angie sa pustila s chuťou do jedla, pozrela naňho a spýtala sa: „No a čo by mohol o tom vedieť Gus?“

„Angie, nepozval som vás na obed, aby som sa vás spýtal, čo asi mohol vedieť Gus o vražde Lucille Hansonovej.“

„Fíha, znie to čudne, keď vravíte vražda. Na čo sa ma teda chcete spýtať?“

„O čom ste sa zhovárali včera večer s Gusom?“

Ak ruka s vidličkou zaváhala na ceste do jej zdravých úst, bolo to také slabé zaváhanie, že sa ani nedalo postrehnúť. Ale Angie sa už netvárila tak priateľsky.

„Ako viete, že som sa včera večer zhovárala s Gusom?“

„Povedal, že sa máte stretnúť.“

Nezdalo sa, že by ju to vyplašilo. Vyzerala zamyslene a ustarostene. Povedala: „Rozhodne som sa s ním nestretla.“

„Tak prečo to povedal?“

„Neviem, či vás je niečo do toho. Nechajte ma chvíľku porozmýšľať.“ Jedla rýchlo, sústredene. Dojedla, odstrčila tanier, lakťami sa oprela o stôl a pozrela naňho. „Skôr či neskôr som to chcela povedať pánu Samovi, ale môžem vám to povedať aj teraz, lebo vidím, že ste na zlej stope. Ste vyšetrovateľ a iste si to všetko môžete overiť. Včera večer mi počas zápasu ktosi volal a vtedy som nemohla ísť k telefónu a potom som sa neponáhľala zavolať. Bol to Gus, poznám jeho číslo do práce. Vedela som si veľmi dobre predstaviť, prečo volal. Tak som šla po zápase k Erniemu so spoluhráčkami a trochu sme si zajedli, a keď odišli, zavolala som mu z búdky. Bol strašne zronený. Veľmi ho vzalo, že stratil Sama ako zákazníka, a ako som predpokladala, myslel si, že by som mu mohla pomôcť získať ho naspäť. Chcel sa so mnou stretnúť. Vraj má nejaké nápady, o ktorých sa so mnou chce pozhovárať. Povedala som mu, že nechcem, aby ma videli s niekým, koho pán Sam vyhodil. Skoro sa rozplakal. Naznačoval mi, že sa mi oplatí chvíľku mu venovať. Prosíkal a modlikal, ale čestné slovo, nemala som chuť vidieť ho. Potom povedal, že po polnoci pôjde okolo a zaparkuje neďaleko toho vyhoreného nábytkárstva kúsok od nášho domu, kde nás nikto neuvidí, porozprávame sa a nikdy to neoľutujem. Ale ja som nepristala. Teraz neviem, či ta šiel alebo nie, a ani ma to veľmi netrápi. Ale keďže dostal infarkt presne na Tylerovej ulici, možno ta šiel v nádeji, že si to rozmyslím. A ak povedal, že sa má so mnou stretnúť, to si len nahlas želal. Od Ernieho som šla rovno domov a chvíľku som sa zhovárala s mamou, potom som si šla ľahnúť a von som už nešla. Môžete sa spýtať našich. Keď som zaspávala, zobudila ma siréna, ale ani mi na um nezišlo, že húka kvôli Gusovi, ktorý umiera kúsok od nášho domu.“

Pozerala naňho so správnou dávkou spravodlivého rozhorčenia. Mala veľkú pokojnú tvár stopercentnej Američanky, v kútikoch úst malé mimické vrásky, na širokom čele dve jamky po osýpkach, nad hornou perou vyblednuté chĺpky, pri vonkajších kútikoch očí svetlé vrásky od žmúrenia na slnku a žemľové omrvinky na energickej brade. Pri korienkoch vlasov pevných ako drôty jej presvitala biela pokožka. Blúzka bez rukávov odhaľovala hladké pletence svalov, ktoré sa pri pohybe vlnili pod pružnou pokožkou. Hlboko v levanduľových dúhovkách videl čierne bodky zreničiek, vyžarujúce energiu, ktoré prijímali jeho obraz do skrytých očných tyčiniek a čapíkov. Pripadala mu ako obrovská zväčšenina dievčaťa a náhle pocítil prudký pokles ostražitosti, čudoval sa, čo dočerta tu robí a o čom to rozpráva. Tu pred ním sedela, ako vravel Sam Kimber, stelesnená dôveryhodnosť. Peniaze sa určite nájdu. Lucille ich veľmi dobre ukryla, keď ju Gus znervóznil. Lucille dostala kŕč a napila sa vody, podľahla panike a utopila sa. A u Gusa to vyzeralo na srdcovú príhodu. Z Angie vyžarovala vierohodnosť, ale Paul cítil aj smútok – ten istý ľútostivý smútok, ako keď vidíte fantastický stroj využitý oveľa menej, ako zamýšľal konštruktér. Toto dievča bola veľká, pozoruhodná, takmer hrôzostrašná mašina, mohla by porodiť a vychovať tucet detí a ešte by jej zostalo dosť tepla a energie, aby si udržala verného manžela. Ale nejaký zúbok na koliesku sa vyštrbil, reťaz sa zošmykla a stroj sa využíval ako sekretárka, partnerka pri koľkoch alebo súperka v behu. Mal podozrenie, že jej pohonné látky čoskoro dôjdu a o takých pätnásť rokov bude z nej len vysušená karikatúra ženy. Teraz mu pripomínala misu s umelým ovocím.

Ale ako policajt musel pokračovať v tom, čo začal, a doviesť test do konca, hoci mu to bolo proti mysli.

„Angie, vysvetlili ste takmer všetko.“

„Nič nevysvetľujem. Len vám vravím.“

„Ak mi len vravíte, povedzte mi, prečo ste včera po polnoci prechádzali cez školský dvor?“

Takmer smutne potriasla hlavou. „Prisahám, Paul, asi skúšate nejaký hlúpy trik, a neviem, na čo narážate. Ak niekto povedal, že ma videl, je blázon. Alebo klame.“

Vzdychol si. „Dobre, Angie. Nemám viac otázok.“

„Nech je ako chce, je bláznovstvo myslieť si, že slečnu Hansono-vú zavraždili. Podľa vás zavraždili i Gusa?“ Tvárila sa ostražito a potom prižmúrila oči. „Ak si naozaj myslíte, že i jeho zavraždili, potom som to podľa vás musela urobiť ja.“

„Zišlo mi to na um.“

„Vy ste sa tuším naozaj zbláznili, pán Stanial. Mala by som sa na vás hnevať, ale mne je do smiechu. No toto! Uvažovať, či som ich oboch zabila. Naozaj, jednoducho nemám toľko voľného času. A žijem podľa božích prikázaní. Nezabiješ. Má ešte niekto také bláznivé nápady? Počujte, zišlo to na um i pánu Samovi?“

„Pokúšal sa uveriť tej možnosti, ale nešlo mu to.“

„To preto, že ma trochu lepšie pozná. Nič v zlom, je to všetko iba… tak trochu hlúpe.“

Vyzerala taká normálna, že ju chcel celkom bezdôvodne prinútiť, aby odhalila svoje druhé ja, všedný povrch vycvičeného fanatika. „Sam bude zas vo svojej koži, len čo sa spriahne s nejakou ženou,“ nadhodil nedbanlivo. „Vy máte o ňom vysokú mienku, možno by ste mu mali poskytnúť trochu dôvernejšiu útechu. Ste silné zdravé dievča a nemáte chlapca, čo by mal niečo proti tomu, však?“

So záujmom pozoroval, ako sa zmenila v tvári. Zovrela pery, pevné líca sa jej sploštili a okolo dúhovky jej bolo vidieť očné bielka. „Pre pána Sama by som sa preplazila žeravým popolom. Ale nechcela by som ešte väčšmi uškodiť jeho nesmrteľnej duši tým, že by som mu v hriechu ponúkla svoje telo. A neznášam podobné špinavé reči.“

„Naozaj si myslíte, že Samov pomer s Lucille Hansonovou uškodil jednému z nich?“

„Jej väčšmi ako jemu, ak tej skazenej žene bolo ešte vôbec možné uškodiť. Bola to zmyselná kurva, ktorá ho zlákala, a pekelné ohne čakajú, aby spálili jej hriešne telo, bude sa tam dolu škvariť celú večnosť.“

„Ale choďte, Angie! Nie sú to len hrôzostrašné reči? Kto vás tak zastrašil? Vaša matka? Ako chcete viesť normálny život?“

„Nie som tu nato, aby som viedla normálny život.“

Zbystril pozornosť. „A načo ste tu?“

„Aby… aby som slúžila ako príklad.“

„Príklady svet nezmenia.“

„Toto sú hriešne časy. Boh sa nám obrátil chrbtom.“

„Aj vám?“

„Existuje zopár vyvolených, ktorí vidia jeho tvár.“

„To vás robí veľmi výnimočnou, však?“

Začervenala sa a sklopila zrak. „Bolo by hriechom pýšiť sa tým.“

„On vám vraví, čo máte robiť?“

Červeň vybledla. Angie dlho sedela celkom nehybne. Zodvihla zrak a pozrela naňho ponad stôl. „Možno on ku mne jedného dňa prehovorí. Modlím sa za ten deň.“

„Nestvoril boh ženu a muža za istým účelom?“

Pozrela naňho zvlášť prenikavo. „Myslíte si, že sa vám podarí zmeniť môj názor na telesný hriech?“

„Povedzme, že si myslím, že po niečom predsa len túžite, Angie.“

„A vy by ste mi rád pomohli? Možno by ste ma vzali so sebou späť do Miami? Už ste zviedli aj iné panny svojimi sladkými rečičkami a modrými očami, pán Stanial?“

„Ale, Angie!“

„Nestarali ste sa o ich nesmrteľné duše. Prihovárali ste sa im úlisnými sladkými rečičkami a potom ste ich zneuctili, a to vám boh neodpustí. Ste čierny od hriechu, pán Stanial.“

„V podstate si myslím, že som celkom slušný človek.“

Akoby sa trošku zachvela, a znova bola normálna. „Myslím si, že ste celkom milý, Paul, vážne. Lenže dvaja ľudia odlišného zmýšľania by sa nemali zhovárať o náboženstve.“ Pôvabne sa usmiala. „Ja nezmením vás a vy nezmeníte mňa. Ale prosím vás, aby ste predo mnou nikdy neviedli špinavé reči ako pred chvíľou. Hnusí sa mi to.“

„Dobre, Angie.“

„Kde zmizla Clara? Budem musieť ísť.“

Ako sa obrátila a hľadala čašníčku, na vnútornú stranu predlaktia jej dopadlo svetlo a Paul si všimol spleť drobných scvrknutých bielych jazvičiek.

„Čo sa vám stalo s rukou?“

Obrátila sa. „Čo?“

Načiahol sa, chytil ju za zápästie a obrátil jej ho. „Tieto jazvy.“

S prekvapivou silou si vytrhla ruku a Paul až onemel od úžas pri pohľade do tretej tváre Angie Powellovej. Za ohrnutými perami videl jej silné biele zuby, videl prižmúrené oči, navreté šľachy na krku jej napínali hladkú kožu.

„Neopovážte sa ma dotknúť,“ zašepkala a cítil, že ju stálo veľa námahy vypovedať každé slovo, akoby hovorila cudzím jazykom.

Potom videl, ako bleskovo odchádza pomedzi stoly, jej silueta sa črtala proti jasným oknám reštaurácie.

Skôr než zaplatil, zavolal z reštaurácie Samovi.

„Tak ako?“ spýtal sa Sam.

„Prvých pätnásť minút som bol na vašej strane. Teraz neviem.“

„Čo to má znamenať?“

„Znamená to, že psychopat nehrá podľa pravidiel. Práve odišla. Od čoho má tie jazvičky na predlaktí?“

„Tie biele škvrnky? Ako po očkovaní. Neviem. Raz som sa jej na to spýtal, ale trochu sa zarazila, tak som sa už nevypytoval.“

„Neviem, prečo je na ne taká citlivá. Sam, ak aj vyjde najavo, že je nevinná, to dievča potrebuje pomoc.“

„Aj Nile mi to raz povedal. Ale čo dočerta mám urobiť? Robí si svoju robotu. S každým sa dohodne. Práve vchádza.“

„Sam, ako…“

„Neskladajte.“

Po dvoch minútach Sam potichu pokračoval: „Čulá ako rybička. Povedala, že sa dobre najedia. Že ju šokovalo, že my dvaja sme museli prísť na to, koho vraj nedávno zabila. Berie to ako vtip, Paul. Teraz si ju vyhoďte z hlavy a zistite, kto naozaj zabil moje dievča.“

 

Ernie povedal: „Áno, pamätám sa, že Angie volala. Vyšla von s ostatnými dievčatami, potom sa vrátila a telefonovala, bola v búdke dosť dlho. Potom sme sa trochu zhovárali a potom sa pobrala preč. Rado sa stalo, pán Stanial. Vôbec ma to neobťažuje. Ale prečo sa na to pýtate?“

 

Zhrbený pomalý muž s vpadnutými očami v koľkárni povedal: „Hovor pre Angie? Nie cez tento telefón, nie včera večer, pán Stanial. Nikto sa nedostane za tento pult, len ja, a nikto sa nedotkne tohto telefónu, takže keď príde koniec mesiaca, nemám nijaké účty za medzimesto, na ktoré by som sa nepamätal. Mohlo by to ísť cez búdku v reštauračnej časti, ale keby niekto volal sem, musí to ísť cez tento telefón, lebo len tento je v zozname.“

 

V tmavej dusnej predsieni malého sivého domu, páchnuceho potuchlinou, sa zjavila mohutná postava matky Angie Powellovej, ktorá pripomínala rozzúreného hrocha. Rozprávala jačavým hlasom: „Prišla krátko po jedenástej a von už nešla a spytujem sa vás, či si uvedomujete, aké otázky mi kladiete a či máte na to právo. Vychovala som si slušné, neskazené dievča a nemáme medzi sebou tajnosti, a to by bolo to posledné na svete, že by sa potajomky vyšmykla von. Ach, viem všetko o mladých dievčatách v tomto meste, ako vystrájajú v kríkoch, a keď len môžu, naletia každej nohavici, ale moja Angela k nim rozhodne nepatrí.“

„Toto je len bežné vyšetrovanie poisťovne.“

„To si myslím, že je. Čo iné by to mohlo byť? Bežné, čo? Aby ste zatiahli Angie do niečoho, s čím nemá nič spoločné, len aby ste sa mohli okolo nej obšmietať. Rovno to môžete vzdať, chlapče, pretože ani vy, ani nik iný nepochodí u mojej Angie. Vychovávala som ju od malička a vychovala som ju dobre. Žiadny chlap na svete nepoloží svoje smradľavé paprče na jej sladké telo. Muži myslia vo dne v noci len na jedinú vec a dobrý pánboh vie, že v tomto meste si môžete nájsť dosť fľandier, ktoré vás obšťastnia, stačí kývnuť prstom, takže sa tu nemusíte ponevierať.“

„Obávam sa, že máte mylnú predstavu, pani Powellová.“

Ťažkopádne sa k nemu naklonila, na tvári ironický úškrn, strácajúci sa v tukových vankúšikoch. „Viete čo, mladý muž? Stále mám mylné predstavy. Prechádzam sa po svete a obzerám sa na všetky strany a v hlave mi hučí od mylných predstáv.“ Prst ako surovú bravčovú klobásku mu namierila do stredu tváre. „A ukáže sa, že každá je správna. Takže pekne vypadnite z môjho domu.“

Stanial vyšiel z predsiene, obrátil sa a povedal do tmy za sieťovými dverami: „Mimochodom, skade má tie jazvičky na ruke?“

„Umŕtvovanie tela, mladý muž. Umŕtvovanie tela, aby vyhnala diabla, ale to by ste vy určite nepochopili.“

 

Zatiaľ čo Stanial čakal, doktor Rufus Nile vybavil troch posledných pacientov za desať minút. Nile mal strašnú chuť na chladené pivo, takže zamkol ordináciu a odviezli sa do tmavej chladnej príjemnej krčmičky v centre, veľké krígle čierneho čapovaného piva si odniesli do boxu obloženého drevom a položili ich na zjazvený vydrhnutý povrch stola.

„Keď človek nezačne hovoriť hneď, znamená to, že má dačo na srdci,“ povedal Nile. Vystrčil bradu a zagúľal očami: „Tak čo vás trápi?“

„Výstižné tvrdenie, pán doktor, lebo to môže súvisieť s profesionálnou etikou. Vo vyšetrovaní, či išlo o nešťastnú náhodu alebo o samovraždu, sa vynorila ďalšia možnosť. A týka sa to niekoho, na koho máte názor ako odborník. Takže idem rovno k veci. Je podľa vás Angie Powellová schopná vraždy?“

Nila až nadhodilo od prekvapenia a ohromenia. Cmukal, ťahal sa za ucho, klopkal si po brade, krútil krígľom na stole.

„Musím sa spamätať. Čo? Po prvé, psychiatria nie je môj odbor. Po druhé, Angie bola môj druhý pôrod, keď som tu začal praxovať. Po tretie, mám Angie rád. Myslím, že jej rozumiem, keďže viem čosi o jej detstve. Vražda? To by bol veru drastický spôsob, ako vyjadriť nesúhlas s niečím, nie?“

„Ak uvažujeme logicky. Ale uvažuje Angie logicky?“

„Mary Powellová bola zlá pacientka. Tuším už vo chvíli, keď zistila, že je gravidná, začala sa prepchávať. Bola vydatá tri mesiace, keď otehotnela. A správala sa, akoby bola chytila lepru od malého Jimmyho. Pred niekoľkými rokmi som ho liečil na prostatu a viem nabetón, že odo dňa, keď zistila, že je tehotná, mu odopierala manželský styk. Z duše to nenávidela, dalo by sa povedať, že prejedanie bolo akousi obranou proti tomu, ale nie som psychiater. S tými dvadsiatimi kilami, čo pribrala, kým nosila Angie, to bol ťažký pôrod. Ale Angie bolo pekné zdravé bábätko. A Mary sa ďalej prejedala. A čím bola objemnejšia, tým bola nábožnejšia. Teraz môže mať okolo stotridsať kíl a je to najhnusnejšia baba v meste.“

„Angie získala sexuálnu orientáciu od matky?“

„Vysvetlím vám to. Angie bola veselé dievčatko, deti ju mali rady. V susedstve býval chlapček. Na meno si nespomínam. Dávno sa odsťahovali. Angie mohla mať vtedy asi sedem rokov. U detí sa prejavuje sexuálna zvedavosť. Absolútne normálne na celom svete. Primitívne kmene, ktoré sú v tomto smere osvietenejšie ako my, nerobia z toho veľkú vedu. Ale my ak prichytíme deti, presviedčame ich, že robili niečo škaredé. Taký istý postoj máme aj k masturbácii. Tvrdíme, že to robia len choré deti, a nepripúšťame, že to je úplne normálny a prirodzený stupeň v sexuálnom vývoji jednotlivca a len nepatrný klinický príznak nezrelosti, ak pokračuje v dospelosti.

Raz poobede ide Mary Powellová náhodou okolo garáže a tam Angie so susedovie chlapcom skúmajú jeden druhého. Na takú babizňu je Mary dosť vrtká. Chlapca udrela po tvári, ten s revom utekal domov s dvoma vyrazenými zubmi, potom vytrhla zo zeme kolík a dcéru strašne zmlátila, jakživ som nepočul, že by ktosi tak zmlátil decko a pritom ho nezabil. Mary mali zavrieť a boli by ju zavreli, keby nebola mala za sebou cirkev. Angie bola tri týždne v nemocnici. Zlomené rebrá, odrazená oblička, pomliaždeniny, odreniny, tržné rany, vnútorné krvácanie. Ošetroval som ju a zrejme to bolo posledný raz, čo chlap videl Angie takú, ako prišla na svet. So ženskými problémami chodia s matkou k lekárke v Orlande. Keď ju prepustili, vyzerala ako tieň, vpadnuté očká, zamĺknutá. Mary ju celý rok nepustila do školy. A ešte ďalšie dva roky to bolo tiché dievčatko. Nie je ťažké dovtípiť sa, že dievča s takým zážitkom bude mať v puberte problémy, a veru ich v pätnástich mala. Priviedli mi ju zo strednej školy s horúčkou a silne infikovanou rukou. Slabšie dievča by to zabilo. Rýchlo som ju odviezol do nemocnice a prvých dvadsaťštyri hodín som si nebol istý. Infekcia pochádzala z popáleniny. Na vnútornej strane tej istej ruky boli ďalšie popáleniny, niektoré zahojené a niektoré ešte chrastavé. Nemohol som prísť na to, kde ich nabrala. Napokon som do nej napchal trochu penthotalu a zrazu som mal pred sebou klasický prípad hystérie. Kompletná svalová strnulosť, mramorová bledosť, blúznivé sny a vízie, stotožnenie sa s Pannou Orleánskou. To hlúpe dieťa držalo ruku v plameni sviečky a podľa stôp to spravilo aspoň pätnásťkrát.“

„A vydržala takú bolesť!“

„Pokročilý prípad hystérie s náboženským podtónom má v sebe prvky autohypnózy a je veľmi pravdepodobné, že bolesť vôbec necítila. A ja už som taký optimistický idiot, že som povedal Mary, aby tomu dieťaťu pomohla. Ale Mary bola na ňu hrdá! Uznajte!“

„Umŕtvovanie tela. Vyháňanie diabla.“

Nile sa uprene zadíval na Staniala. „Presne jej slová. Iste chápete tie popáleniny. Je to dievča… dievča s perfektným fyzickým vybavením. Všetky žľazy pracujú. Menštruuje a má dobré, veľké, užitočné prsia a panvu priam stvorenú na rodenie a ženské hormóny ju zásobujú presne podľa harmonogramu. Keby túžila po normálnom sexuálnom zážitku, ale vyhýbala sa mu, lebo by si myslela, že je to nesprávne, potom by pociťovala iba vinu a hanbu, že má také hriešne chúťky. Ale toto veľké zdravé dievča je citovo také zmrzačené, že nepociťuje túžbu, zvedavosť či vinu. Kedysi dávno do nej vtĺkli záhradným kolom, že sex je hrôzostrašný a nechutný. Takže jej sa to hnusí. A toto ušľachtilé telo sa nemá ako vybiť. Preto tá hystéria. Náboženské vízie. Preto tie popáleniny od sviečky. Mary Powellovú by mali hodiť ako potravu krokodílom za to, čo urobila s vlastným dieťaťom.“

„Môže ju ten vnútorný konflikt urobiť nebezpečnou?“

„Schopnou vraždiť? Čo? Mohol by. Za priaznivých okolností by mohol. Ale pre ňu by to nebola vražda. Neurobila by nič, čo by nepokladala za správne.“

„Bola by to poprava?“

„Presne tak.“

„Čiže by nebola právne zodpovedná za svoje činy, lebo nerozozná dobré od zlého. Povedzte mi, pán doktor, mohla by si namýšľať, že boh jej prikázal, aby zabíjala?“

„Boh alebo Panna Orleánska alebo Otec nebeský. To je klasické rozumové vysvetlenie. Pokladala by sa za nástroj, ktorý poslúcha vonkajšie pokyny.“

„Mohlo by ísť za tých okolností o premyslené vraždy?“

„Vraj áno. A takýto vrah má oproti normálnemu vrahovi jednu výhodu.“

„Akú?“

„Je si absolútne istý, a tak sa nezapletie do vlastných pocitov viny. Stanial, dúfam, že sa mýlite. A povedali ste vraždy. Myslíte aj Gusa Gabla?“

„Áno.“

„V ambulancii mám jeho EKG spred troch mesiacov. Zdravé srdce. Harv Walmo mi volal kvôli tomu. Takže Bert Dell do Gusa už asi nazrel.“

„Kde ho pitvali?“

„Asi u Crochera a Gaina, lebo sa ani neunúvali zobrať Gusa do nemocnice.“

„Nemohli by ste to zistiť?“

Nile vstal a vybral drobných desať centov. „Bert strašne rád pitve a strašne rád o pitvách rozpráva.“

Keď sa o päť minút vracal k stolu, v ruke mal ďalšie dva krígle piva a mračil sa. Sadol si a povedal: „Nemá to bohvieaký zmysel. Pomliaždená a vytlačená bránica. A pericardium bolo roztrhnuté a pripadalo mu to, akoby bolo srdce nejako pomliaždené. Ak má človek srdcovú chybu, pericardium sa môže pretrhnúť pri dostatočnom tlaku tekutiny, ale po takom niečom tam nebolo ani stopy. To pericardium je tenké pevné a elastické tkanivo. A pomliaždenina bola pozdĺž spodnej časti pravej komory. Bert povedal niečo čudné. Povedal, že to vyzerá, akoby Gus padol na niečo tupé, akoby na kôl z plota.“

„Dalo by sa to urobiť päsťou?“

Nile potriasol hlavou. „Angie je veľké dievča, ale nevládala by udrieť tak silno. Ani chlap by to nemohol. Gus by musel byť dolu hlavou. Možno nejaký vyčnievajúci predmet, keď auto narazilo do stromu.“

„Ak úder nasledoval až potom, prečo by bol narazil do stromu?“

„A nenarazil doň silno, však?“

„Pán doktor, povedali ste Samovi Kimberovi, že Angie potrebuje pomoc?“

Nile rázne prikývol. Prstami si prehrabol neposlušné vlasy a dýchol na sklá okuliarov. „Minulý rok u mňa pracovala po sobotách. Dávala mi do poriadku účty. Predchádzajúca účtovníčka zdúchla. Podľa výsledkov revízie mi potiahla asi dvetisíc dolárov a zmizla. Mal som čudný pocit. Angie bola… priveľmi perfektná. Vždy usmievavá, rýchla, výkonná. Vždy rovnaká. Ako keby sa kdesi na chrbte dala natiahnuť kľúčikom. Niekedy ten druh… neprístupnosti signalizuje extrémne napätie.“

„Pán doktor, mala kľúč od vašej kancelárie?“

„Či mala kľúč? Áno. Sama si otvárala. Prečo?“

„Len tak. Čo ste to vraveli?“

„Do všetkého pchám nos. Som už raz taký. Chcel som zistiť, nakoľko sa Angie prispôsobila. Mal som klinickú fotografiu dospelého chlapa, dvadsaťkrát dvadsaťpäť centimetrov. Znamenitý kus. Podstrčil som tú fotku medzi nejaké papiere a dal som jej to. Prišla a podávala mi ju, že sa to omylom dostalo medzi tie papiere. Vravela to normálnym tónom, ako zdravotná sestra. Nezobral som si ju. Spýtal som sa jej, čo to je. Znovu pozrela na fotku. Povedala, že je to obrázok muža vo vejúcom bielom odeve. Ona neklamala, Stanial. Ona to videla. Keď som pri najbližšej príležitosti stretol Sama, povedal som mu, že to dievča je choré. Nemalo zmysel vravieť niečo jej matke.“

„Vyzná sa v anatómii?“

„Trošku. Najprv chcela byť zdravotnou sestrou, ale po niekoľkých mesiacoch to nechala. Ach, myslíte na Gusa? Rozmýšľal som nad tým. Mohol by som ja spôsobiť také zranenie? Ako? Gus bol telesne vo veľmi mizernom stave. Mohol by som ho vytiahnuť z auta, zohnúť ho, pevne pridržať a možno, iba možno, ak by mi bolo fuk, či ho trošku neroztrhnem, mohol by som mu hlboko zatlačiť bránicu, natoľko, aby som stlačil srdce, možno ho aj zastavil.“

„Angie je mocné dievča.“

„Ale nie je obluda.“

„No mohla by vykonať obludný skutok, keby si myslela, že koná na príkaz. Keby počula správne hlasy. Je v tom istý symbolizmus. A má to príchuť nenormálnosti.“

„Ak to bolo takto!“

„Čo by ju prinútilo rozprávať o tom?“

Nile pokrčil plecami. „Zasa penthotal. Hypnóza. Podľa mňa je Angie dobrým hypnotickým objektom. Ale musí to byť na jej žiadosť alebo na žiadosť súdu, priateľu. Čo?“

„Je mi jej ľúto, pán doktor.“

„Iste, Angie je extrémny prípad. Ale i pre ostatných si rezervujte trochu ľútosti. Kvôli tejto bláznivej kultúre si zničilo život viac ľudí, ako by ste mysleli. Puritánske dedičstvo vraví, že sex je nechutný. Život vraví, že sex je konštruktívna zábava. A tak chodíme okolo toho a vyškierame sa, zakrádame sa, robíme z toho nechutnú záhadu. Národ, ktorý si sex najväčšmi uvedomuje a zároveň je sexom utláčaný najväčšmi v histórii. Liečim mnoho vedľajších produktov – frigiditu, impotenciu, zúfalstvo. A tí, ktorých to najväčšmi sužuje a trápi, chcú vydrhnúť zo svojich mozgov všetko, čo pokladajú za špinu, ale nemôžu, preto cenzurujú všetko, na čo dosiahnu, lebo potom sa cítia čistí a v práve. Taký odporný krik kvôli jednoduchej, krásnej mechanike oplodňovania. Keby boli šaty protizákonné, vyliečili by sme sa za jednu generáciu. Čo?“

Nile zaviezol Staniala naspäť do motela. Na recepcii našiel Barbarin odkaz, že je v motelovom bazéne. Neskoré popoludňajšie slnko bolo ťaživé a oslepujúce, ale na východe sa kopili búrkové mračná, ktoré dodávali dňu zvláštne svetlo. Prudké závany horúceho vetra trepotali vejármi paliem. Kovové stoličky pod ovisnutými slnečníkmi boli prázdne a Barbara bola sama v malom bazéne, v bielej čiapke a žltých plavkách sa pomaly kĺzala sem a ta po dĺžke bazénu, vlnila plecami, ruky vnárala hlboko do vody. Zavše vysoko zodvihla nohu a silne plesla, takže bolo vidieť, ako mocne zaberá. Zbadala ho, až keď prešiel pozdĺž bazénu na druhý koniec a tam na ňu čakal. Prestala plávať, pridržiavala sa žliabika, usmievala sa naňho, žmúriac do svetla, a utierala si oči.

„Ide vám to celkom dobre,“ pochválil ju Paul.

„Vyšla som z cviku. Ale chcela som robiť niečo, čo ma unaví.“ Vytiahla sa na kraj bazénu a potom sa postavila. „A natrafila som na výpredaj plaviek. Tri deväťdesiatpäť.“ Kráčala pred ním k stolu, na ktorom mala uterák a sandále, kráčala trochu strojene s kolenami pri sebe ako žena, ktorá vie, že ju pozorujú. Zložila si čiapku a natriasla si hnedé vlasy. Slonovinová pokožka pliec a nôh mala ružový nádych čerstvého opálenia.

Utrela si tvár a nahé plecia, sadla si do tieňa slnečníka a kajúcne naňho pozrela: „Paul, včera večer som toho narozprávala až-až.“

Posunul stoličku do tieňa a prisadol si. „Nemusíte sa ospravedlňovať.“

„Nechcem sa ospravedlňovať. Ale cítim sa hlúpo a vinovato.“

„Bol to pre vás zlý deň.“

„Ďakujem, že ste ma počúvali. A už by som sa nechcela pri vás cítiť trápne. Ale vlastne neviem ako. Priveľmi som sa skompromitovala.“

Usmial sa na ňu. „Čo je to priveľmi? Cítili by ste sa lepšie, keby som sa pokúsil držať s vami krok? Viem sa veľmi šťavnato vyspovedať.“

„Paul, nemyslela som…“

„Napríklad včerajší večer. Príťažlivosť je silná. Len mi nevravte, že ste to necítili. Boli ste na pokraji akéhosi citového zrútenia. A ja som vám takmer pridal ďalší problém a nemyslím si, že by ste si s ním boli poradili.“

„Ja… neviem.“ Zahryzla si do pery. „Ale neurobili ste to.“

„Nie. Neurobil. A keď som sa vrátil do svojej izby, trpko som to oľutoval. Dočerta, povedal som si. Čo chceš dokázať, Stanial? Bolo to tam, a ty si od toho odišiel a už to možno nikdy nebude také ľahké.“

„Ale ja ne…“

„Nie som veľmi milý človek, Barbara. Namiesto toho, aby som vám pomáhal, vás zarmucujem. Ale nechcel by som nič viac. Nijaké citové záväzky. Nijaké morálne záväzky. Len ten najjednoduchší, najstarší hlad na svete. Brnknúť do klobúka a odísť. Ďakujem vám, madam.“

Zmučene naňho pozrela a potom povedala, sotva ju bolo počuť: „Možno… možno nie som viacej hodna.“

„Ste hodna oveľa viac… preto som odišiel.“

Sklopila zrak a vyzerala priam pokorne a prosebne, ako tam tak sedela, vo zvláštnom oranžovom slnečnom svetle sa jej na jemnom povrchu kolien a stehien trblietali kvapôčky vody.

„Nestojím za veľa,“ povedala.

„Nebuďte blázon!“ rozčúlil sa.

Mlčky naňho pozrela a prikývla, akoby súhlasila s nejakým vnútorným tvrdením. „Príťažlivosť, to áno. To som cítila. Ale to veľa neznamená. No asi je to jediný východiskový bod, čo ľudia majú. To mi lichotí, Paul. Je od vás pekné, že ma chcete. Po tieto dni potrebujem takéto ubezpečenia. Dlho som sa cítila ako fľandra. Nepáčim sa sama sebe.“

„Mne sa páčite.“

„Presne to som chcela počuť. Aj vy sa páčite mne. A to by malo stačiť. Teda by som mala povedať dobre, poďme na vec. Komu na svete by na tom záležalo? Ale ja neviem byť taká… chladnokrvná.“

„Veď ja to od vás ani nežiadam. Bože, Barbara, ja som len…“

Zasmiala sa a odvrátila sa. „Vy sa nechcete nijako zapliesť a ja sa asi nemôžem bez toho zaobísť. Rozumové vysvetlenie? To mi treba? To je úbohé. Ako kupliarsky obchod, ale možno nie taký čestný. No nebuďte celkom pesimista, drahý Paul. Možno keď bude po tomto všetkom, nahovorím si, že by to bolo pekné dramatické gesto, dojemná rozlúčka.“

„Prečo ste taká zlá na seba?“

Usmiala sa mu priamo do tváre. „Lebo som obyčajná protivná baba. Teraz seďte pokojne a nechajte ma, nech sa mi to trochu rozleží.“ Narazila si čiapku a tak rýchlo vliezla do vody, že to vyzeralo ako únik. Celá sa ponorila. Plávala rýchlo, vznášala sa na hladine, obrátky robila s náhlivosťou. Na východe videl blesky, kľukato sa predierali cez čiernu oblohu s búrkovými mračnami.

Keď vyšla z vody, prudko oddychovala. Napoly sa zvalila na stoličku, zvrátila hlavu a zavrela oči. Telo pevne obtiahnuté žltými plavkami sa jej dvíhalo a klesalo v rýchlom rytme dýchania.

„Teraz…“ dychčala, „mi povedzte… či ste zistili… niečo nové.“

„Myslím, že viem, kto ju zabil.“

Napla sa, vyvalila oči a na chvíľu prestala dychčať. Kým jej všetko rozpovedal, všetky dohady, odhady a tušenia, mala dosť času na to, aby sa vydýchala po namáhavom vypätí. Sedela sklonená dopredu, lakte na kolenách, hlava nabok, hľadela naňho ako zhypnotizovaná.

„Aj toho chlapa?“

„Neviem. Asi áno.“

„Ale nie kvôli peniazom.“

„Myslím, že peniaze zobrala. Ale peniaze asi neboli to hlavné. Ona si myslí… že bolo správne zabiť ich. A musela zabiť Gusa Gabla, pretože ju podozrieval. Je veľmi prefíkaná a bystrá.“

„Paul, ale čo budeme robiť teraz?“

„Pitva narobí šerifovi Walmovi starosti. Nemám nič určité, o čo by som sa mohol zachytiť. Doktor Nile uznáva, že je to možné, ba dokonca pravdepodobné, ale nemyslím si, že ktokoľvek, čo tu žije a pozná ju, by bol schopný podozrievať ju. Je to také… veľké, veselé, zdravé decko. Ani Sam Kimber tomu nemôže uveriť. Neviem, čo urobím teraz. Pohľadám peniaze. Pokúsim sa nastaviť pascu. Neviem presne. Je nebezpečná. Viem, že keď ju znova uvidím, o všetkom začnem pochybovať. A to ju robí nezvyčajne nebezpečnou.“

„Z Luiných listov cítiť, že si myslela, že na Angie Powellovej je niečo veľmi čudné. Cítila sa pri nej nesvoja.“

„Aj ja sa tak cítim.“

Barbara sa zamračila a spýtala sa: „Pán Kimber by si chcel byť načistom, však?“

„Ako to myslíte?“

„Vedel by jej klamať, len aby sa ubezpečil, však? Keď zabila moju sestru, lebo s ním mala pomer, čo by urobila, keby jej povedal, že tu zostanem a budem s ním žiť?“

„Barbara, nemôžete sa vystaviť takému riziku.“

„Prečo by to bolo riziko? Lu a ten pán Gable nemohli tušiť, že ich zabije. Ja viem, že sa môže pokúsiť zabiť ma.“

„Nepozdáva sa mi to.“

„Ale vy by ste tu boli v prípade, že sa o to pokúsi, a mohli by ste jej v tom zabrániť. Okrem toho čo ak jej nikdy nebudete môcť nič dokázať? Čo iné sa dá urobiť?“

„Radšej by som sa ja ponúkol ako ďalšia obeť.“

„Ako? Lucille i pán Gable boli priatelia Sama Kimbera. Vy nie ste. Prečo by sa mala starať o to, čo robíte vy?“

„Stále sa mi to nepozdáva.“

„Paul, sľúbili ste mi, že mi dovolíte, aby som vám pomohla.“

„Nemal som na mysli toto.“

„Nemohli by sme sa o tom pozhovárať s pánom Kimberom?“

„Musím o tom porozmýšľať, Barbara.“

Zrazu začuli vzdialený hukot. Pozreli na východ a videli, ako sa k nim valí ťažká dažďová clona. Utekali sa skryť pod slamenú trojstenovú striešku za bazénom. Kým ta dobehli, začali padať prvé veľké kvapky. Zdvihol sa vietor, šľahal do nich dážď a zatlačil ich do kúta k nahromadeným stolom a kope rohoží. Vo chvíli sa ochladilo a zamračilo a boli odrezaní od sveta ťažkým šuchotom dažďa o slamu nad ich hlavami.

„Ak bude pán Kimber súhlasiť, nechajte ma, skúsim to!“ zakričala.

„Ak bude súhlasiť a ak sľúbite, že budete robiť presne to, čo vám poviem.“

„Sľubujem.“

„Nechcem, aby vám ublížila.“

„Budem veľmi opatrná, Paul. Naozaj a skutočne opatrná.“

Stanial a Barbara Larrimorová prišli do Kimberovho podniku ráno o pol ôsmej, a ako im Kimber sľúbil, súkromný vchod našli otvorený. Stanial zaparkoval o blok ďalej pre prípad, že Angie Powellová by si mohla všimnúť auto. Kimber povedal, že často chodieva do práce už pred ôsmou.

Kimber ich privítal vo flanelovom župane a v papučiach. „Dobré ráno,“ pozdravil. „Nemôžem si pomôcť, cítim sa ako blázon. Čo podľa vás urobí? Vytiahne nôž?“

„Podľa mňa bude postupovať takisto ako predtým. Myslím, že si dala rande s Gusom. Myslím, že mala schôdzku s Lucille,“ povedal Paul. „Možno si dá väčší pozor, alebo bude opatrnejšia, ale pravdepodobne bude postupovať takisto. Barbara bude čakať, kdekoľvek ona určí, a ja budem nablízku, aby som ju ochránil.“

Sam mal červené oči, vyzeral vychudnutý a unavený. „Vyzeráte, akoby ste si boli strašne istý. Svoju teóriu staviate na piesku.“

„Nie celkom.“

„Nemáte takmer nič v rukách a vy to viete. Ale takisto ako vy túžite dokázať, že niekoho zabila, ja túžim, aby sme ju vyčiarkli zo zoznamu. Takže ideme na to. Ale prisahám, že sa budem cítiť trápne.“

„Myslíte si, že mne to pôsobí radosť?“ spýtala sa Barbara štipľavo.

Sam sa na ňu usmial. „Lu sa tiež vždy ozvala.“

„Kam mám ísť… aby som sa pripravila?“ spýtala sa.

„Tamtými dverami. To je hosťovská spálňa, slečna Barbara.“

Keď odišla, Sam sa spýtal: „Kde by bolo najlepšie inscenovať naše malé predstavenie?“

„V obývačke? Je tam miesto, odkiaľ by som ju mohol pozorovať?“

„Šatník by vyhovoval. A radšej prinesiem trochu ľadu a fľašu. Aj pijatika je nemravná.“

Barbara vyšla z hosťovskej spálne. Postrapatila si vlasy a pery si zvodne pretrela rúžom. Pod županom mala nočnú košeľu s volánikmi. Bola bosá. Vyzerala blazeovane a frivolne. „Ujde to?“

Sam Kimber obdivne pokrútil hlavou: „Dievča, vyzeráte, akoby sme tu bývali týždeň a pritom ani päty nevytiahli.“

Barbara sa schúlila do rohu koženého gauča v obývačke. Sam Kimber sa nervózne prechádzal. Paul si našiel presný uhol z dverí šatníka, odkiaľ mal dobrý výhľad, ale oni nevideli jeho.

Dvadsať minút po ôsmej Sam načúval pri dverách a potom sa obrátil. Odpil si z pohára. „To je ona. Nik nevie písať na stroji tak rýchlo. Zodvihnite pohár, slečna Barbara. Ideme naostro.“

Len čo sa Paul skryl, Sam otvoril dvere spájajúce byt s prednou kanceláriou a povedal srdečne: „Dobré ráno, Angie. Poďte sem na chvíľočku.“ Paul videl veľké dievča vchádzať s úsmevom a videl, ako ten úsmev zrazu zmrzol.

„Angie, to je Barbara Larrimorová, Lucillina mladšia sestra, a chcem, aby ste sa vy dve zoznámili.“

„Teší ma,“ povedala Barbara suchým chrapľavým hlasom. Angie Powellová prikývla. Stála vystretá, poslušná, čakajúca. „Barbie sem bude odteraz chodiť častejšie a zostane dlho, budete ju stretávať, Angie. Chcel som vám len povedať, čokoľvek slečna Larrimorová bude potrebovať, alebo si zažiada, a ja tu nebudem, stačí, aby vám to spomenula, a to je toľko, akoby som ten príkaz vydal priamo ja.“

„Zas mám prázdny pohár, drahý,“ povedala Barbara.

„Rozumeli ste, Angie?“ spýtal sa Sam.

„Áno, pán Sam,“ odpovedala potichu.

„Srdiečko, potrebuješ od nej niečo hneď teraz?“ obrátil sa Sam k Barbare.

„Ak na niečo prídem, drahý, dám jej vedieť. Do videnia neskôr, Angie.“

„To je všetko, pán Sam?“

„Zatiaľ. Možno prídem do práce neskôr. Možno neprídem vôbec.“

Angie sa zatvárila ako vojak a vyšla s vysoko zdvihnutou hlavou. Dvere sa potichu so šumom zavreli a zámka zaklapla. Stanial vyšiel zo šatníka. Všetci traja pozreli na seba zjavne celí nesvoji.

„Paul, ani raz na mňa nepozrela. Pozerala cezo mňa, ale nie na mňa. Paul, ste si… naozaj istý? Vyzerá taká… milá a slušná.“

„Určite celkom sklapla,“ povedal Sam smutne. „Veľmi ju to ranilo, to ste mohli vidieť. Akoby ste ju bodli nožom. Viete, Paul, keď aj vy prídete na to, že to je všetko hlúposť, poviem Angie, ako a prečo sme jej toto vykonali. Ona to pochopí. Je to šikovné, bystré dievča.“

Barbara bez slova vyšla z izby. Len čo odišla, Stanial povedal: „Aj vy buďte trošku opatrný, Sam.“

„To myslíte vážne?“

„Vy ste hriešnik. Možno ste práve stratili imunitu.“

Sam si sadol. „Mám pocit, že som stratil všetko na svete. Čo spravíme teraz? Budeme iba čakať?“

„Ak je taká nevyrovnaná, ako predpokladám, nebudeme musieť čakať dlho.“

„Vie, kde Barbara býva. Včera som jej to spomenul.“

„Budem pri nej.“

„Vyzerá na dobré dievča. Trpí na vás, Paul.“

„Páči sa mi.“

„Ak je len trošku ako Lu, máte stodesaťpercentnú ženu.“

„Zatiaľ mám len klientku, Sam.“

Barbara vyšla v normálnych šatách, v ruke taška s nočnou košeľou a županom. Urobila grimasu a povedala: „Cítila som sa ako fľandra.“ Pokrútila hlavou: „To dievča vyzerá tak milo.“

„Ale je ako silný magnet. Všetky kompasové ručičky na okolí ukazujú presne na ňu. To musí byť viac než zhoda okolností.“

„Raz som v Miami poznal jedného chlapíka, vyzeral ako biskup,“ ozval sa Sam. „Snehobiele vlasy, také ste ešte nevideli. Správny svätý výraz. Nepil, nefajčil, nehrešil. Vždy pekne oblečený. Naozaj tichý. Slušne vyžil z dôchodcov, predával im imaginárne parcely na hroby na desaťakrovom močiari, čo vlastnil.“

Ešte chvíľku sa roztržito zhovárali o ničom a potom Paul zaviezol Barbaru späť do motela. Presťahoval sa na šestku, izbu, čo bola neďaleko Barbarinej. Šiel s ňou do jej izby. Po chvíli Barbara povedala: „To dievča istotne celkom vedome spôsobilo, že som sa cítila tak mizerne.“

„Vyzerali ste mizerne.“

„Možno je to môj dosiaľ neodhalený talent.“

„Som zvedavý, ako a kedy sa nám ohlási.“

„Nemyslím, že sa ohlási. Ak je taká, ako ste vraveli, potom nebude taká hlúpa, aby vám na to naletela. Povedali ste jej, že ju upodozrievate. Dlho nič nebude riskovať.“

„Ak si sebou nie je veľmi istá. Prečo by nemala byť? Zatiaľ jej všetko vyšlo. Takí majú pocit neporaziteľnosti.“

„Takí?“

„Takí nevyrovnaní. Počujú hlasy. Poslúchajú rozkazy. Dostane inštrukcie, čo má s vami robiť. Teraz alebo čoskoro pôjde Sam do kancelárie a povie, že ste šli naspäť do motela. Premyslí si to. Príde na niečo. A potom sa vám ohlási. A bude to čosi vierohodné.“

„Paul, tuším ste si celkom istý.“

„Pri Gusovi nestratila ani sekundu.“

„Čiže iba čakáme?“

„S trpezlivosťou policajta alebo zlodeja.“

„Ako dlho?“

„Ak budeme musieť, dozajtra do polnoci.“

„A čo potom?“

„Potom vymyslím niečo, ako ju poštuchnúť, prinútiť, aby urobila ďalší ťah.“

O pol jedenástej vošla Angie Powellová pomaly do Samovej pracovne, zavrela za sebou dvere, podišla k stolu, sadla si na stoličku a strnulo a otupene hľadela na Sama.

„Čosi nie je v poriadku?“ spýtal sa.

„Nič nie je v poriadku, pán Sam.“

„Ako to myslíte?“

Zavrela oči, zhlboka si vzdychla a chrbtom ruky si odhrnula zo slúch tmavozlaté vlasy. „Už pre vás jednoducho nemôžem pracovať.“

„Prečo nie?“

„Už máte ďalšiu ženu, mladšiu ako predchádzajúca, a tá ešte ani nevychladla v hrobe. A teraz sa to už nedá nijako ospravedlniť.“

„A čo s tým máte vy?“

Smutne naňho pozrela. „Už je toho viac, ako unesiem, pán Sam. Kopí sa to. Človek si myslí, že už je všetko jednoduchšie, a zrazu je toho ešte viac. Boli ste ku mne dobrý. Ale musím ísť preč od vás, skôr ako aj vás budem musieť potrestať.“

Až po chvíľke bolo na ňom vidieť, že si naplno uvedomil zmysel toho, čo povedala. Po chrbte mu prebehli zimomriavky. Pozrel na ňu a nezdalo sa mu, že by si bola vedomá viny, bola iba unavená a rezignovaná.

„Angie, dievča, vy ste… potrestali Lucille?“

„Lucille a Gusa. Oboch.“

„Ale prečo?“ zašepkal.

Pozrela naňho trochu prekvapene. „Veď boli čierni od hriechu. Ona vás zviedla na hriešne cesty. A Gus bol klamár a smilník. Vás som pokladala len za slabocha, pán Sam. Nie za skazeného. Kradnúť od vlády a byť pripravený utiecť s nakradnutými peniazmi, aby ste sa nemuseli vzdať tej ženy. A mne povedali, že vás zachránim, ak odstránim z vašej cesty pokušenie, ak odstránim tú ženu a tie peniaze.“

„Povedali vám.“

„Označili mi ich,“ vyhlásila so zvláštnou hrdosťou.

„Angie, Angie. Bože môj, vôbec nechápete, čo ste vykonali.“

„Dnes ráno som na vás pozrela a znova som videla hriešnu tvár, a keďže ste ku mne boli dobrý, musím ísť preč od vás, kým mi prikážu, aby som vás potrestala.“

„Ale budú vás musieť… dať ta, kde nebudete môcť ľuďom ubližovať.“

Znova si vzdychla. „Ak to bude nevyhnutné!“

„Chcete ísť teraz so mnou a porozprávať Harvovi Walmovi o Lucille a Gusovi?“

„Je mi to jedno. Dnes ráno mi je skoro všetko jedno, pán Sam. Ale podľa mňa by ste mali dostať späť tie peniaze.“

„Kde sú?“

„V tom rybníku pri vašej chate. Vložila som ich do kanistry a hodila do vody. Môžem vám ukázať kde. Ten Stanial, ten uhádol, že trescem ľudí. Vedela som to, sotva som naňho pozrela. Ak by ta mohol prísť za nami, dala by som vám tie peniaze a obom by som vám porozprávala, ako to všetko bolo. Nemám veľkú chuť rozprávať sa s Harvom Walmom. Pán Sam, keby som to porozprávala vám a pánu Stanialovi, mohli by ste to potom povedať Harvovi?“

„Áno. Angie, viete, čo ste urobili? Vedeli ste, že sa chcem oženiť s Lucille?“

„Potom by ten hriech menej zapáchal? Čo keby ste rovno zavolali tomu pánu Stanialovi, nech ta príde za nami. Pred hocikým by som to bola ukryla, ale pred ním nie.“

„Môžem povedať Harvovi, aby prišiel za nami?“

„Trochu neskôr. Aby som mala dosť času porozprávať vám to.“

Keď dvíhal slúchadlo, všimol si, že ruku má vlhkú. Zavolali Stanialovi na izbu. Zdvihol na šieste zazvonenie.

„Tu Sam.“

„Počul som to zvoniť z vedľajšej izby.“

„Je… je po všetkom.“

„Máte čudný hlas.“

„Cítim sa čudne. Chce nám to celé vyrozprávať. Na mojej chate. Tie peniaze hodila do rybníka. Odtiaľto je to asi štyridsať minút. Pôjdete po štátnej ceste číslo dvadsaťdeväť a je to tretia poľná cesta vpravo za Garner Corners. Značkovaná súkromná cesta. Tam sa s vami stretneme.“

„O hodinu, povedzte mu,“ dodala Angie.

„O hodinu. Nájdete to?“

„Barbaru nechám tu.“

„Aj šerif príde za nami, Paul.“

„Len tak… len tak prišla a povedala vám to?“

„Len tak. Do videnia tam.“

Sam položil. Pozrel na Angie. Sedela krotko, ruky v lone. „Oni vám nič neurobili, Angie. Ani jeden.“

„To nebola osobná záležitosť,“ vysvetľovala. Zívla. „Keď o tom začínam hovoriť, ustavične zívam. Pán Sam, prv ako zavoláte Harvovi, nechcete vedieť, kde som dala zvyšok peňazí, čo sa nezmestili do tej kanistry?“

„Kde sú?“

Rukou ukázala cez plece. „Skryla som to vo vašom byte. Nikdy ich nenájdete, ak vám neukážem.“

Sam vstal a pomyslel si, že tomu uverí, až keď bude držať v rukách nejaké peniaze. Potom možno celkom pochopí tú hrôzu.

Aj Angie vstala a povedala mu: „Prosím vás, správajte sa ako zvyčajne, keď pôjdete okolo pani Nimmitsovej. Čoskoro sa o tom dozvie. Hádam by sme mohli zísť vaším výťahom. Harvovi môžete zavolať z bytu.“

Prikývol. Musel sa z toho spamätať. Angie sa zastavila pri svojom stole a zobrala si slamenú kabelku. Sam jej podržal dvere, a keď vchádzali do jeho bytu, s hrôzou si uvedomil, že ako vždy sa žiarivo usmiala na pani Nimmitsovú.

Dvere sa zavreli. „Tak teda kde sú? Už sa môžete prestať usmievať.“

„V kúpeľni. Prosím, pán Sam, nebuďte ku mne hrubý.“

Vošli do kúpeľne. Šibol pohľadom po oslepujúco bielych kachličkách. „Tu sa nikde nedajú skryť peniaze,“ vyhlásil.

„Ale dajú. Strčila som ich za ten panel tam hore.“ Ukázala na stenu nad širokou vykachličkovanou policou. Sam stál vedľa nej.

„Za panel?“ začudoval sa.

Rýchlo pokročila dozadu, slamenú kabelku držala za jeden koniec a udrela ho zboku do hlavy. Kabelku zaťažila plochým oceľovým závažím, ktoré predtým vybrala z plátenného vrecka, kde mala potreby na plávanie pod vodou, závažie slúžilo na to, aby sa mohla rýchlo dostať hore. O deviatej zišla k autu, otvorila kufor, vybrala závažie a dala si ho do kabelky. Sam Kimber sa zaknísal a klesol na zem. Znova ho tresla, dôkladnejšie a presnejšie, a vystrel sa na zemi. Kabelku položila na policu, obišla ho a otvorila oba kohútiky v obrovskej hlbokej vani. Voda sa valila s hukotom. Angie si čupla k Samovi, siahla mu do pravého vrecka a vybrala kľúče. Dala si ich do kabelky. Vystrela sa. Ústa mala meravo, nesúhlasne zovreté. Pán Sam bol veľmi hrdý na túto kúpeľňu. Počula ho vtipkovať o vyše dvojmetrovej vani a sprchovacom kúte, ktorý by stačil trom-štyrom ľuďom. Bola presvedčená, že tu sa iste odohrávali orgie nad jej predstavy. Pán Sam ležal dolu tvárou na farebnej rohoži a vyzeral, akoby spal. Vyzeral mladší a akýsi nevinný. Pocítila ľútosť a smútok, ale vedela, že preňho je už prineskoro, prineskoro na to, aby zmenila svoje rozhodnutie. Zoznam je dlhý a treba veľa vykonať.

Čoskoro bola vaňa takmer plná. Zastavila vodu a stála v parnom tichu a pocítila prvé pomalé pulzovanie rozkoše, tie záchvevy červenej kobyly, ktoré zahnali prísne pocity Panny Orleánskej. Postavila sa rozkročmo nad Sama, chytila ho pod pazuchy a hlavou dopredu ho prešuchla cez hranatý okraj vane. Kľakla si na rohož a celého ho strčila dnu po dĺžke vane, tvárou dolu. Pravou rukou sa mu pevne, ale takmer nežne dotkla tyla a hlboko mu ponorila hlavu. Cítila, ako ju na prstoch šteklia vystupujúce bublinky vzduchu. Myslela, že to bude trvať menej ako pri ostatných, ale odrazu sa začal tak hádzať v prudkých kŕčoch, že len s vypätím síl ho udržala. A vtedy ju zaplavila vlna horúcej slepoty a odniesla ju ďaleko. Pomaly prichádzala k sebe, dýchanie sa jej prehlbovalo, potom z nej opadávala horúčava a uvedomila si, že pán Sam sa už dosť dlho nehýbe. Pustila ho a vstala. Nohy sa jej podlamovali a bola trošku omámená. Ruku si utrela do hrubého uteráka. Pozrela dolu naňho. Trochu sa hýbal, lebo voda sa ešte vlnila. Pozorovala hladinu, kým sa neutíšila.

Potom si zobrala kabelku, zahasila svetlo a vyšla z kúpelne. Chvíľu ticho sedela v obývačke so zavretými očami, kým sa opäť necítila silná. Potom vstala, usmievajúc sa otvorila veľké dvere a vyšla do prednej kancelárie. Pridržala dvere, obrátila sa a zavolala: „Pravdaže jej to poviem, pán Sam.“ Podišla k stolu pani Nimmitsovej a povedala: „Pán Sam sa necíti dobre a možno si trochu pospí, nechce, aby ho ktokoľvek rušil. Poslal ma na jeho chatu po nejaké papiere, čo si tam nechal, takže vy budete strážiť pevnosť, dobre?“

„Pravdaže, Angie.“

„Len aby ste vedeli, beriem si jeho voz.“

„Dobre, Angie.“

Angie zišla dolu verejným výťahom a šla k parkovisku vzadu. Vybrala z kabelky Samove kľúče a pritiahla jeho veľký béžový chrysler k svojej renaultke. Otvorila kufor, vybrala plátennú tašku s vecami a preložila ju do chryslera. V taške boli plavky, plutvy, dve masky, výstroj, opasok na potápanie a rezervný regulátor.

Cestou z mesta sa zastavila v Scottyho námorných potrebách po dvojité nádrže.

„Dostala si deň voľna a k tomu šéfov voz?“ spýtal sa Scotty.

„Možno nie celý deň. Čo je s regulátorom?“

„Vyčistil som ho, nastavil a skontroloval, či je v poriadku. Zadarmo. Naplnenie tých dvoch nádrží som pripísal na tvoj účet. Ukáž, pomôžem ti s tým. Prisámvačku, Angie, nesieš to, akoby si niesla kabelku. S kým sa ideš potápať?“

„Zase sama, Scotty.“

„Ale veď dobre vieš, že je to nebezpečné.“

„Dávam si dobrý pozor, Scotty, naozaj.“

„Pozri, Angie. Dnes sa tu nič nekoná. Zavriem krám a idem s tebou. O minútu som hotový.“

„Ďakujem, nie,“ povedala Angie a odštartovala, pneumatiky sa šmýkali po štrku, a keď si to nasmerovala na diaľnicu, zakývala mu.

Viedla veľké auto tak rýchlo, ako si trúfla. Pri chate vyšla z auta, otvorila bránu a nechala ju otvorenú. Autom prešla popri osemsto-metrovom lesíku bielych sosien, prišla k domu, obišla ho a zaparkovala pri Samovom desaťakrovom rybníku. Hladina vody bola tak vysoko, že pod úzkym prístaviskom ošľahaným vetrom nebolo ani tridsať centimetrov voľného priestoru. Pedantne si povykladala veci, vyzliekla sa a obliekla si vyblednuté modré plavky. Okolo nej bzučali čierne moskyty. Šaty a zvyšný výstroj starostlivo zložila do tašky s náradím a hodila to všetko do auta. Nádrže priviazala k remencom, vyložila si ich na plecia a zapla pracky. Opasok so závažím si zapla okolo pása na remence postroja, remence plutiev si zacvakla okolo členkov, zodvihla masku, kolísavo prešla na koniec úzkeho prístaviska a ťažkopádne sa posadila. Nádrže buchli o dosky. Napľula do masky, ponorila ju a krúžila ňou vo vode, kým nebola čistá. Nasadila si ju, nastavila regulátor, zahryzla do náustka, obrátila sa chrbtom a skočila do rybníka. Pod vodou sa obrátila, vystrela a poobzerala sa. Voda nebola taká mútna, ako očakávala. V strede, kde mohla byť priemerná hĺbka asi štyri metre, bola ešte dosť dobrá viditeľnosť. Na konci mostíka bola dvojmetrová hĺbka.

Keď všetko preskúmala, skryla sa pod dosky prístaviska. Bolo tam šero a našla si rovinku, kde sa mohla opierať plutvami o mäkké bahno na dne a voda jej siahala sotva po plecia. Masku si dala na čelo a vybrala si náustok. Držala sa priečnej podpery a opierala sa o ňu.

Ako tam tak pokojne, trpezlivo vyčkávala, rozoberala možnosti, čo by sa dalo urobiť s Lucillinou sestrou, keď vybaví Staniala. V hlbokom nočnom tichu by mohla vyniesť pána Sama dolu súkromným východom do jeho auta s tým kufrom, čo bol stále pripravený. A Lucillina sestra by prišla, keby si myslela, že to chce Sam. Mohla by ju dať do kufra spolu so Samom, živú či mŕtvu, to je jedno, a v jazere Larra sú tri poriadne hlboké miesta, ku ktorým sa dá prísť autom celkom blízko. Veď pán Sam chcel ísť na výlet s nejakou ženou.

 

Päť minút nato, ako Stanial odišiel z motela, Barbara sa rozhodla, že neposlúchne jeho príkazy. Videlo sa jej také bezmocné sedieť v moteli, keď sa rieši prípad a má sa o všetkom rozhodnúť. Sedieť, čakať a rozmýšľať, dvere pozamykané ako na noc, s prísnym zákazom otvoriť komukoľvek.

Zavolala šerifovi Walmovi. „Tu Barbara Larrimorová,“ povedala. „Šerif, som taká rada, že som vás zastihla.“

„Prosím?“

„Zamestnala som istého pána Paula Staniala, aby…“

„Áno, viem o tom, slečna Larrimorová. Myslím si, že ak chcete takto vyhadzovať peniaze…“

„Šerif, rozmýšľala som, či by sme ta nemohli ísť spolu.“

„Kam, slečna Larrimorová?“

„Predsa na to miesto v lese, čo vlastní pán Kimber.“

„Na Samovu chatu? A prečo by som ta mal ísť?“

„Pán Kimber sa s vami ešte nespojil? Asi pred polhodinou volal pána Staniala. Potom mal volať vám, aby ste ta prišli. Angela Powellová sa priznala, že zavraždila moju sestru. A pána Gabla. V rybníku niečo skryla a idú ta s pánom Kimberom, aby mu ukázala, kde to je, a pán Stanial má prísť za ním. Šerif! Šerif Walmo!“

„Tu som, slečna Larrimorová. Tu som a rozmýšľam, či nie ste opitá.“

„Nie som opitá. A teraz má trápi, prečo vám pán Kimber nezavolal. Pán Stanial si myslí, že slečna Powellová je… akási fanatička a veľmi, veľmi nebezpečná.“

„Angie Powellová?“

„Prosím vás, prestaňte vzdychať a robte niečo. Viem, že pán Stanial šiel za nimi.“

„A Sam Kimber dal Stanialovi všetky tieto… tieto informácie?“

„Pravdaže!“

„Aké je vaše telefónne číslo? Porozprávam sa so Samom a zavolám vám späť.“

Nervózne sa prechádzala. Trvalo celú večnosť, kým zazvonil telefón. „Slečna Larrimorová? Každú chvíľu po vás príde môj človek. Potom sa zastavíte po mňa a pôjdeme sa presvedčiť, čo sa robí.“

„Pán Kimber nepotvrdil to, čo som vám vravela?“

„Poviem vám to v aute,“ zavrčal Walmo a položil. Barbara vyšla z izby a pri recepcii videla policajné auto, z ktorého práve vystupoval chlap v uniforme. Ponáhľala sa k nemu, legitimovala sa a nasadla.

Keď zastavili pri okresnej budove súdu, vyšiel šerif Walmo a sadol si vedľa nej na predné sedadlo.

„Stále po dvadsaťdeviatke, Pete,“ prikázal a zabuchol dvere. „Je to nejaký bláznivý prípad, slečna Larrimorová.“

„Rozprávali ste sa s pánom Kimberom?“

„Rozprával som sa s pani Nimmitsovou v Samovej kancelárii. Povedala, že Sam sa necíti dobre a šiel si pospať. A že Angie odišla pred chvíľou jeho autom. Slečna Larrimorová, takí chlapíci ako tento Stanial sa niekedy dajú prípadom priveľmi strhnúť a tvária sa, že majú stopu, po ktorej sa vyplatí ísť!“

„Paul k nim rozhodne nepatrí!“

„Kým ich niekto nepritlačí k múru a nemusia sa stiahnuť.“

„Doktor Nile povedal Paulovi Stanialovi, že je dosť možné, že to dievča je nebezpečné.“

„Stanial vám vravel, že to povedal Nile. Čo nemusí znamenať, že Nile to skutočne povedal, slečna.“

Nahnevane sa k nemu obrátila: „A to si pán Stanial vymyslel, že výsledky pitvy pána Gabla sú veľmi čudné?“

Walmova veľká tvár stmavla. „Niekto tu zbytočne veľa tára.“

„Pokúsil sa niekto vyrušiť Sama Kimbera a poprosiť ho, aby potvrdil, čo som vám povedala?“

Walmo zodvihol mikrofón z palubnej dosky. „Tu trojka, tu trojka. Dobre ma počuješ, Henry? Prepínam.“

„Zreteľne a hlasne, šéf.“

„Henry, myslíš si, že Billy by už mohol byť v Kimberovej kancelárii? Prepínam.“

„Práve teraz by tam mal byť, šéf.“

„Tak ta brnkni, chyť Billyho a odkáž mu, nech stoj čo stoj zobudí Sama, je mi fuk, či spí, a daj mi Sama na linku sem do voza tak rýchlo, ako sa len dá. Prepínam.“

„Vybavím to, šéf.“

„Hotovo, skončil som,“ povedal Walmo a položil.

„Nemali by sme ísť… rýchlejšie?“ nadhodila Barbara.

„Ak pôjdeme rýchlejšie, slečna, hneď sme mimo dosahu tohto všivavého staromódneho rádia. Tri roky žiadam o lepšie, ale okresní komisári mi každý rok ukrajujú z rozpočtu.“

Mlčky sa viezli von z mesta po čiernej úzkej, hrboľatej štátnej ceste číslo dvadsaťdeväť.

„Volám trojku, volám trojku,“ ozval sa tenučký bzučivý hlások. „Ešte ma počujete, šéf?“

„Počujem ťa, Henry. Prepínam.“

„Šéf, Billy ta vtrhol, ale Sama už nik nezobudí. Doparoma. Sam Kimber leží oblečený dolu tvárou utopený vo vlastnej vani. Bude lepšie, keď sa sem čo najrýchlejšie vrátite, šéf.“

Šerif bez slova zavesil. „Pridaj plyn, ale poriadne, Pete,“ prikázal. Ako auto vyrazilo, Barbare myklo hlavu dozadu.

 

Paul Stanial videl Kimberovo auto za domom pri veľkom rybníku, šiel po jeho stopách a zaparkoval za ním. Vystúpil do tichej krajiny. Počul jasný spev lúčnych škovránkov a z močarísk vzdialené kŕkanie žiab. Zahnal sa na moskyta a zabil si ho na krku.

„Sam!“ zakričal. „Hej, Sam!“

Nijaká odpoveď. Vrátil sa k domu. Všetko sa zdalo pozatvárané. Zabúchal päsťou na zadné dvere a zasa nijaká odpoveď. Šiel naspäť k rybníku, naklonil sa do auta a dlho trúbil. Narovnal sa, pozrel na rybník a rozmýšľal, čo ďalej. K úzkemu mostíku bol priviazaný skif, v ktorom bolo plno vody. Pozdĺž brehu rástla vysoká burina, ale voda vyzerala čistá.

To ticho mu pripadalo zlovestné. Mal pocit, že Samovi Kimbe-rovi sa niečo stalo, možno leží niekde v bahne na dne jazera.

Vyšiel na úzky mostík. Stál na konci a pozeral na povrch rybníka. Malá rybka krúžila za potravou.

Obrátil sa a vtom ho vystrašil špľachotavý zvuk tesne pri mostíku a prv ako sa stihol obrátiť a pozrieť, čo to bolo, čosi ho uchopilo za členky a podrazilo mu nohy. Nemotorne sa zvalil, plece a hlavu si udrel o okraj dosák lodenice. Omráčený chňapol po doskách, ale minul ich. Pád do studenej vody ho prebral, kopnutím sa pokúsil uvoľniť si nohy a plávať k lodenici. Ale ako zaberal, cítil, že čosi ho ťahá do stredu rybníka. Obrátil sa a nad vodou zazrel potápačskú masku, zazrel premočenú tmavozlatú hrivu, levanduľové oči za okuliarmi, zúžené a ostražité. Držala mu členky ako v páke, pokúsil sa obrátiť a chmatnúť ju, ale pustila ho. No v okamihu, ako chcel od nej rýchlo odplávať, mocnými rukami mu opäť zovrela členky a začala ho ťahať naspäť.

Tri razy sa za ňou načiahol, tri razy ho pustila a zakaždým vo väčšej vzdialenosti od mostíka. Keď ho znova chytila za členky, stiahla ho dolu, pod hladinu. Pod vodou sa obrátil a pokúsil sa chytiť ju za zápästie, no znova ho pustila. Vyhodil sa nad hladinu, nadýchol sa a vtom ho znovu stiahla dolu. A zrazu vedel, ako utopila Lucille Hansonovú a pritom na nej nezanechala ani stopu. Tento jednostranný boj mohol mať len jeden koniec. Vyčerpanie, panika a smrť.

A tak keď ho znovu pustila, vynoril sa, poriadne sa nadýchol, prudko sa obrátil a vrhol sa na ňu s takou silou, ako len vládal. Zachytil niečo a držal to, okraj nejakej látky, ale keď sa za ňou načiahol druhou rukou, vytrhla sa mu. S otvorenými očami sa namáhavo pokúšal v žltom šere dočiahnuť ju, no iba ju zazrel, úhorovitú a zlatohnedú, mimo jeho dosahu sa obracala v polkruhu, graciózna, ostražitá a nedotknuteľná ako žralok, s plutvami sa pohybovala oveľa rýchlejšie, ako by mohol plávať on, aj keby mu neprekážalo oblečenie. A keď sa predieral k svetlu a vzduchu, zúfalo si uvedomil, že má asi takú šancu dohodnúť sa s ňou ako dohodnúť sa so žralokom.

Stiahla ho dolu, skôr ako sa stihol nadýchnuť, a len s veľkou námahou si vyšklbol jednu nohu a naslepo do nej kopol, ale netrafil, cítil, ako sa zachytila prstami o jeho členok a znovu ho uchopila. Pľúca sa mu začali kŕčovito rozťahovať v nedobrovoľnom pokuse vtiahnuť vzduch a len s posledným vypätím vôle udržal ústa zavreté. Vedel, že ho ťahá hlbšie, a ešte raz sa obrátil, hmatal jej po zápästiach. Prv ako sa ich dotkol, pustila ho, ale keď sa narovnával, znovu ho uchopila. Boli priďaleko od brehu. Otvoril ústa, z pľúc mu cvendživo vyrazil vzduch a začali sa napĺňať žltou vodou. Vzápätí ho začal unášať malátny sen, v ktorom bol rebrík nahor, priečky boli zo žltých saténových pásov v umne odstupňovaných bledších odtieňoch smerom k povrchu, mohol po nich vystúpiť vodnatými údmi.

Cítil, že sa stráca, ako keď dohára svetlo, a akosi z diaľky si uvedomoval, že ho ovinula, teraz bola tesne pri ňom, držala ho. Cítil, ako mu zarýva do chrbta tvrdé prsty. Mocné hladké nohy mu okrútila okolo jeho ochabujúcich bezvládnych nôh. Nejasne ju videl v žltom svete, trochu ho fascinovalo, keď videl, ako sa zakláňa, tvár má čudnú a divú, drží ho a obtiera sa oňho bokmi v príšernej a vražednej paródii sexuálneho aktu. A vedel, že ho nechá tu v žltom svete a potom pôjde za Barbarou. Ruky mal voľné. Zodvihol pravú ruku k tvári. Obrátil ju hranou tak, aby sa ľahko kĺzala cez vodu k jej hrdlu. Silno, ako vládal, sekol po tom zvrátenom krku. V jeho sne ju unášalo preč, klesala, obracala sa, vyrazil z nej príval bublín. Dotkla sa jeho malátnej nohy, on ju skrčil a stlačil. Zrazu ho začal zahaľovať černejúci svet, vracal litre vody, dusil sa, lapal po vzduchu, trepal sa v rastúcej bolesti a panike a nechcel, aby ho vyhnali zo žltého sna. Kašlal, zapchával si ústa a dusil sa, ale obloha sa vyjasnievala a na vzdialenom konci sveta uvidel dosky prístaviska a napoly oslepený začal k nim plávať, kašlal a vracal, pohyboval sa so skutočným živočíšnym pudom.

Metajúc sa vyplávala na hladinu sotva meter od neho, prskala a hádzala sa ako veľká ranená ryba. Prestala sa hádzať a obrátila sa k nemu. Masku stratila. Bola to neľudská tvár, zbavená rozumu a citu. Zbadal, ako si strčila naspäť náustok. Vrhla sa naňho, chmatla ho za zápästia a stiahla dolu. Udrel ju päsťou, zachytil remenec, pritiahol ju k sebe, videl ju v jasnejšej vode pod hladinou, odhalený prsník v roztrhnutých plavkách, videl trubicu na dýchanie a vytrhol jej ju z úst. Znova sa vynorili, pospletaní a metajúci sa, a potom ho stiahla dolu do temnoty…

 

Napínalo ho na dávenie, kašlal a valila sa z neho voda na hrubé brvná a pokúšal sa povedať im, aby už prestali. Ale železný tlak sa mu spúšťal na kríže a potom povoľoval. Znova sa rozkašlal, načiahol sa a zachytil sa okraja sivého brvna a pokúsil sa odtiahnuť od veci, čo ho zraňovala. A vtedy to prestalo. Zavzdychal a prevrátil sa na bok. Otvoril oči a hľadel do Barbarinej rozmazanej, vystrašenej tváre. Zračil sa v nej záujem a starostlivosť. Pohladkala ho po tvári. Povedala niečo, rozoznal slovo drahý. Chcel si sadnúť, bránili mu v tom, ale odstrčil ich. Pozrel sa na Barbaru. „A tentoraz ste sa ako zmáčali?“ spýtal sa chrapľavo.

Zrazu bol vedľa nej šerif Walmo a začudovane, chmúrne krútil hlavou. „Videla vás dvoch metať sa vo vode, ako sme zastavovali. Ešte som ani dvere neotvoril, keď toto dievča preletelo popri mne ako raketa. Keď ste sa ponorili, skočila z konca tohto mostíka. V živote som nevidel ľudskú bytosť pohybovať sa vo vode tak rýchlo. Prisámbohu, narobila také vlny, že bolo počuť, ako sa trieštia o breh.“

„Ste v poriadku? Paul, ste v poriadku?“ spýtala sa Barbara ustarostene.

Otriasol sa ako mokrý pes. Mal slabú zimnicu. „Chcela ma utopiť.“

„Zo zvyku,“ povedal Walmo. „Aj Sama utopila.“

„Tu?“ spýtal sa Paul ochabnuto.

„Nie. Akurát v tej veľkej špeciálnej vani, na ktorú bol taký hrdý.“

„Kde je Angie?“

„Tam,“ ukázal Walmo.

Paul sa pokúsil zdvihnúť. Walmo a Barbara mu pomáhali vstať. Keď sa vystieral, znova ho zachvátili kŕče kašľa. Podopierali ho. Po tvári mu stekali slzy. Keď si pretrel oči, zbadal Angie Powellovú ležať na zemi, zápästia mala pripútané k mladému stromčeku. Výstroj bol porozhadzovaný neďaleko. Mala na sebe jednu plutvu, spodok roztrhnutých modrých plaviek a popruhy na nádrže. Mokré vlasy mala nalepené krížom cez tvár. Videl jej jedno oko. Pozeralo cez nich a poza nich ako ľahostajné oko uväzneného zvieraťa.

Kútikom oka zbadal Paul pohyb, obrátil sa a videl, ako k nej prichádza šerifov zástupca s prikrývkou v ruke.

Walmo zavrčal: „Pete, už ma to začína unavovať, ako tu len postávaš a zízaš na ňu.“

Pete si odpľul a povedal: „Ale musíte uznať, že…“

„Čuš. To vám poviem, Stanial, bola to riadna fuška dostať ju na breh.“

„Ako ste ju chytili?“

„S týmto starým skifom sme veslovali ta, kde ste sa metali. Dvakrát sme ju museli bachnúť po hlave, aby sme ju mohli vytiahnuť. Vtedy vás už slečna Larrimorová dovliekla k brehu. Pete vám šiel dať umelé dýchanie a ja som práve skladal Angie dolu výstroj, prišla k sebe, dvakrát ma pohryzla a chcela ujsť, ale pribehol Pete a chytil ju. Ale aj jeho pohryzla a takmer ho kopla do tváre, kým sme ju konečne zrazili na zem.“

Pete sa opatrne zohol a chcel ju zabaliť do prikrývky, ale chňapla po ňom ako zver. Bolo počuť klapnutie zubov, keď ho minula. Pete odskočil.

„Musíme sa vrátiť, Pete,“ povedal Walmo. „Vybral si z auta ten obušok, tak ju znova ťukni po hlave.“

Pete zakýval vystuženým koženým obuškom a bezmocne pozeral na dievča. Walmo si vzdychol a podišiel k nemu. Barbara sa odvrátila. Walmo chytil obušok, zohol sa a udrel Angie celkom jemne za uchom. Prevrátila oči a zvalila sa na zem. Spolu jej sňali putá, zabalili ju do prikrývky, odniesli do zamrežovanej časti policajného auta a pripútali ju k veľkej okrúhlej západke.

O pár minút kolóna troch áut smerovala nazad k mestu. Walmo šoféroval Kimberovo auto, Pete policajné auto. Barbara šla v Paulovom aute.

Stanial sedel vedľa Barbary so zavretými očami. „Myslel som, že ma dostala.“

„Aj ja… som si to myslela,“ povedala slabučkým hláskom.

„Skrývala sa pod prístaviskom. Podrazila mi nohy.“

„Strašné!“

„Prišli ste rovno po nás?“

„Nemala som čas ani rozmýšľať. Skočila som do vody, našla som vás a ťahala preč od nej.“

„Ako?“

„Ani neviem. Stále nás chcela chmatnúť. Musela som ju odrážať. Potom prišiel čln. Vôbec mi nepripadala ako ľudská bytosť.“

„Ale je to ľudská bytosť. Nemali ju udrieť po hlave.“

„Nemohli sme im v tom zabrániť.“

„Nepokúšali sme sa.“

„Najmä ja som sa nechcela pokúsiť,“ vyhlásila Barbara prísne a nemilosrdne.

 

Doktor Rufus Nile na nich čakal v nemocnici. Len čo podal Angele Powellovej narkotiká a určil nad ňou dozor, vyšetril Staniala, predpísal mu lieky a kázal mu, aby si šiel ľahnúť do motela.

„Dnes večer sa tam zastavím a pozriem sa na vás. Musíme sa vystríhať pred zápalom pľúc alebo nejakou pľúcnou infekciou, Stanial. Dozrite naňho, slečna Larrimorová. Musíte dávať dobrý pozor, aby…“

„Doktor! Doktor Nile!“ zapišťala pani Powellová hlasom, ktorý zaplnil chodbu pred pohotovosťou. Objemným telom zatarasila dvere. „Aké nezmysly to počúvam? Vymýšľajú si tu čosi o Angie. Kde je moje dievčatko? Kto ublížil môjmu dievčatku?“

Doktor Nile nezvyčajne pomaly a dôstojne prikročil k nej. „Kto jej ublížil? Nikto z nás jej neublížil, Mary. To ty si jej ublížila kedysi veľmi, veľmi dávno.“

 

Doktor Nile sa zastavil v moteli o deviatej. Vyzeral veľmi unavený.

Sadol si k posteli a zvolal: „Aký zmätok! Aký odporný zmätok! Celé mesto bude hovoriť o tom celé týždne. Celé mesiace. Nech je ako chce, prinútil som ju k tomu, že rozprávala dosť pokojne. Nie rozumne. Iba pokojne. Všetko si zapisovali. Štátny zástupca si prezrie odpis a privedie ešte niekoho, aby zistili, či Angie vydrží proces. Podľa mňa nie. Dúfam, že nebudú chcieť dotiahnuť to do konca.“

„Čo s ňou bude?“ spýtala sa Barbara.

„Nezodpovedná za svoje činy je veľmi široký pojem. Zahrňuje kopu vecí. Pravdepodobne povedia, že je to klasický príklad čohosi, len čo vymyslia správne pomenovanie. Ale hlúpa veru nie je. Malo to vyzerať, akoby Sam s vami utiekol, slečna Larrimorová. A nikto by nikdy nenašiel Staniala ani jeho auto. Nie päť vrážd. Päť trestov. Za hriechy.“

„Ale vy by ste to boli tušili,“ povedal mu Paul.

„Možno by som bol tušil správne a možno by bola zabila aj mňa. Keď sa raz dáte na zabíjanie hriešnikov, musíte vyčistiť tuším celý svet. Čo? A zbavila sa troch, kým ju šťastie opustilo. Walmo vraví, že by to boli štyria, keby ste ho neboli bývali zburcovali.“

„Alebo piati,“ doložila Barbara. Zamračila sa. „Mala by som ju nenávidieť, ale nemôžem. Pripadá mi to, ako keby Lucille bol zabil blesk.“

„Ona prišla na rad prvá. Dali si schôdzku, že sa o čomsi pozhovárajú. Angie zaparkovala na dolnej ceste, vyšla vo svojom potápačskom výstroji a čakala tam v hlbokej vode, kým si vaša sestra nepôjde zaplávať. Jednoducho ju stiahla dolu. Potom plávala nazad, kde zaparkovala, pobrala si veci, prešla cez les, zobrala kľúč od jej bytu a šla do mesta, späť do práce. Urobila to cez obedňajšiu prestávku. V tú noc šla zobrať tie peniaze. Vyliezla cez okno, kým jej rodičia spali.“

„Kde sú peniaze?“

„Vzala ich do lesa a všetky spálila. Vraví, že to boli hriešne peniaze. Chudáka Gusa Gabla stisla, až omdlel, potom mu strčila ruku pod rebrá, stlačila mu srdce a strčila ho do auta a vliezla oknom naspäť do svojej izby. Sama Kimbera klepla po hlave kabelkou, v ktorej mala kus olova, a strčila ho do jeho hlbokej vane. Vraví, že plnila svoje poslanie, na ktoré ju predurčili.“ Nile si zasa vzdychol. „Môžem predložiť celú históriu tohto prípadu. Musela bojovať proti čomusi vo svojom vnútri a odškodňovala sa za to na ľuďoch.“

„Ako sa cíti teraz?“

„Je pokojná. Uvoľnená. Nevie, čo bude ďalej, a veľmi sa o to nestará. To dievča má milú, príjemnú povahu.“

„Každý ju má rád,“ povedal Stanial. „Každý má rád Angie.“

„Už sú tu novinári z Miami a Jacksonvillu,“ povedal Nile.

„Musela som povedať na recepcii, že nijaké telefonáty neberieme,“ povedala Barbara. „Neviem, čo im mám povedať. Čo môžem povedať? Zavolala som tete a mame a povedala som im to. Chceli vedieť prečo. Nijaké prečo neexistuje. Lebo sa zrútilo lietadlo. Lebo auto dostalo šmyk. Život je niekedy veľmi nevypočitateľný, nezáleží na tom, kedy a kde sa niečo stane. Ako sa možno všetkému vyhnúť?“ Zase jej zoslabol hlas.

„Dám aj vám nejakú pilulku?“ spýtal sa Nile.

Trošku sa zatriasla a vystrela sa. „Nie, ďakujem. Som v poriadku.“

Nile vyskočil. „Dobre. Číslo máte. Ak sa objaví teplota alebo dýchacie ťažkosti, zavolajte, čo? Dobre.“

 

Stanialovi sa v polnočnom sne zdalo, že je opäť v žltej hlbočine a okolo neho pláva oranžovohnedé dievča, ustavične krúži okolo neho, nahé, bez výstroja, vlasy sa jej divo vznášajú, tvár má prísnu a vzdialenú, pohybuje sa ako úhor každým záberom mocných stehien, vystiera dlhé chrbtové svaly, pri dýchaní jej z otvorených pier vystupujú bublinky.

Prebudil sa a začul ešte ozvenu zvuku, ktorý sa z neho vydral v spánku. Na tienidle malej lampy vo vzdialenom kúte izby bol prehodený hrubý uterák. Barbara vstala z kresla, podišla k nemu a vnútornou stranou zápästia mu skúšala čelo.

„Ste v poriadku?“ spýtala sa pošepky.

„Iba sa mi čosi prisnilo.“

„Dobre sa vám dýcha?“

Dvakrát sa zhlboka nadýchol. „Áno. Nemusíte tu zostať.“

„Radšej zostanem. Nezaťažuje ma to. Spite, Paul.“

Zasa si sadla do kresla.

„Stále myslím na smiešnu vec. Čudnú vec,“ povedal.

„Áno?“

„Keď som bol už presvedčený, že je koniec, vošiel do mňa taký… hrozný hnev. Chcel som jej povedať: Nie teraz! Nie kým som takýto.“

„Aký, Paul?“

„Podvodník. Pretože nerobím to, čo by som mal robiť. Možno väčšina ľudí na svete má taký pocit. Myslel som, že budem môcť pokračovať v svojej práci. Môžem. Ale je to podobná situácia, akoby sa námorník z povolania dal najať za kapitána súkromnej lode. Budúci týždeň budem možno vyšetrovať nejakú sťažnosť pri autohavárii a zisťovať, či žalobca nosí sadrový obojok na krku preto, aby vyžmýkal nejaké peniaze, alebo či sa naozaj zranil. Neviem. Jednoducho mi to pripadalo hrozne nespravodlivé – zomrieť, keď nerobím to, čo by som chcel robiť.“

„Takže to zmeníte.“

„Asi… asi áno. Pôjdem ta, kde patrím.“

„Vďaka Angie?“

„Aj tak by sa to dalo povedať.“

„Skúste spať, Paul.“

Keď sa zasa prebral, izbu zalievalo sivé svetlo. Barbara stála pri okne a vyzerala, akoby tam už dlho stála a hľadela von. Tentoraz ho nezobudil sen.

„Barbara?“

Strhla sa a rýchlo k nemu podišla. Keď mu skúšala čelo, chytil jej ruku a jemne pritiahol, takže si sadla na peľasť.

„Ešte na niečo som si pomyslel,“ povedal. „Keď som už pomaly strácal sily, pomyslel som si na vás. A tak živo, že ma to priviedlo späť k vedomiu a urobil som posledný pokus.“

„Áno?“

„Takže asi vtedy ma to chytilo, či som chcel alebo nie. Ale ktovie, ako je to s vami. Rád by som to vedel.“

 

Jej ruka dlho spočívala v jeho ruke. Potom vzdychla, sklonila sa k nemu a priložila pery na jeho ústa. Kým ho jemne bozkávala, hladkal ju po dlhom chrbte, ona sa rozochvela a postupne sa čoraz väčšmi tisla na jeho prsia a potom sa ponorila ešte hlbšie do toho sladkého bozku. Dotkla sa mu lícom líca, objala ho, znovu sa zachvela a povedala: „Teraz už vieš, ako to je so mnou.“

„Barbara, drahá, to nie je len…“

Položila mu dlaň na pery. „Nechcem uzatvárať obchody. Nechcem sa dohadovať. Aspoň zatiaľ nie.“ Znova ho pobozkala a nahlas, čudne, víťazoslávne sa zasmiala: „Pozrime sa, čo som si vytiahla na breh! Cítiš sa dosť dobre?“

„Horúčku nemám.“

„To musíme zmeniť,“ zašepkala. V sivom svetle videl, ako sa postavila, trošku sa odvrátila a začala sa vyzliekať. Pohyby mala rozvážne, bez náznaku hanblivosti či vyzývavosti. V striebornom svetle mala zamyslený, ale trošku smutný výraz, pery naznačovali jemný úsmev. Obrátila sa, pokorne a váhavo vykročila, ale potom sa zrazu rozbehla do jeho otvorenej náruče – dokonalá, nádherná a odmeňujúca bytosť, vyžadujúca od neho teraz a naveky iba úplné a dobrovoľné odovzdanie.

 

Rediguje

GABRIELA HANÁKOVÁ

 

JOHN D. MacDONALD

 

Umrieť v purpurovej krajine

Cena vraždy

Dohodnúť sa so žralokom

 

Z anglických originálov John D. MacDonald: Dying in Purple place, The Price of Murder, The Drowner, ktoré vyšli vo vydavateľstve Robert Hale, London 1964, 1966 a Fawcett Publications, Inc. New York 1957 preložili Magda Žáryová, Ján Kamenistý a Erika Mináriková. Vydal Slovenský spisovateľ, Bratislava 1982. Zodpovedné redaktorky Gabriela Hanáková a Viera Hegerová. Korigovala Zuzana Veselá. Prebal, väzba a ilustrácie Ľubomír Longauer. Výtvarná redaktorka Gabriela Gottpreisová. Technická redaktorka Viera Tichá.

 

Tem. skup. 301/13. Číslo publikácie 2785. Vydanie prvé. AH 28,70, VH 29,36. Vytlačili Tlačiarne SNP, n. p., závod Neografia, Martin. Strán 448.

 

Viaz. Kčs 45, –

13-72-001-82

605/22/85.6

 




 

 

 



 

Created with Writer2ePub

by Luca Calcinai

 

 

cover.jpeg
MacDONALD

Dohodnul’ sa so Zralokom









